ނުވާނަން ތަފާތެއް…7– Esfiya – Dhivehi Vaahaka Site\nނުވާނަން ތަފާތެއް… 7\n- by Muthahhar Ibrahim (Mutha/ S.Hithadhoo) - 56- March 22, 2020\n”މިފަހަރު ރަގަޅު ބޮޑިއެއް ދޭނަން އޭނައަށް!، އޭނަގެ މުޅި ދިރިއުޅުން ބަރުބާދުކޮށްލާނަން!… މަށަށް ޖެއްސި އުނދަގޫތަކުގެ ބަދަލު ރަގަޅަށް ހިފާނަން!، އޭނަގެ އުފާތައް ފެރިގަންނާނަން!…”\n”ކުޑަދުވަސްކޮޅަކަށް ވިޔަސް އޭނަގެ ކުރިމަތީގައި ހިތްހެޔޮ މީހަކަށް ވާން އެބަޖެހޭ، އޭގެ ފަހުން ޝުއައިބު އެދުނު ކަންތައްކޮށްދޭން މަސައްކަތްކުރާނީ، ފުރަތަމަ އޭނަގެ އިތުބާރު ހޯދުން މުހިންމީ، އެއަށްފަހު ރަގަޅަށް އަހަރެންގެ ދަންތުރައިގައި ހައްޔަރުކޮށްލާނަން…”\n”ކިހާ ދެރަކަމެއްތަ މީ ދެން!، ދިމްނާ ކައިރީގަ މަންމަ ކިތައް ފަހަރު ބުނާނީ ތިކަންތައް ހުއްޓާލާށޭ!… ތިހެން އުޅެން ހަދައިގެން ވަކިލިބޭނެ މޮޅެއް އެބައޮތްތަ؟، އަހަރުމެން އުސައިދުގެ ޢާއިލާ ކުރިމަތީގަ ބަދުނާމުކުރުންތަ ދިމްނާގެ ބޭނުމަކީ؟…” ގޭގެ ތަނަވަސް ބޮޑުކޮޓަރިއަށް ވަދެވުމާއެކު ފުރަތަމަވެސް އަޝްކާންގެ ކަންފަތުގައި ޖެހުނީ އޭނަގެ މަންމަ ބަރްކާގެ ހަރުކަށި އަޑެވެ. އެއާއެކު އޭނަގެ ފިޔަވަޅުތަކުގެ މިސްރާބު ސީދާކޮށްލެވުނީ ކާކޮޓަރިއަށް ދިއުމަށެވެ. އެދިޔަ އިރު ގޭތެރޭގައި ހަރަކާތްތެރިވަމުން ދިޔަ ހާދިމުން އަޝްކާންއަށް އަދަބުއިހުތިރާމު އަދާކުރަމުން ދިޔައެވެ. އެއިން ކޮންމެ މީހަކަށް އަޝްކާން ބޯޖަހާލައެވެ.\n”ކީއްވެގެންތަ ދިމްނާ ތިހެން ކަންތައް ތި ކުރަނީ، ކުރީދުވަހު ވެސް އުސައިދު އައިސް އެހާ ވަރަށް އާދޭސް ކުރީމަވެސް އޭނައާއެކު ނުގޮސް ތިމާގެ ގޮތް ދެއްކީ، ނިކަން އެހެން ކަންތައް ކުރަން ޖެހުނު ގޮތެއް ވެސް ބުނީމަ ދޯ މަންމަމެންނަށް އިނގޭނީ!… ކޮންމެހެން ވިޔަސް ދިމްނާގެ މައްސަލައެއް އޮތީމަ އެއްޗެއް ނުބުނެ ހިމޭނުން ތިހުންނަނީ… އުސައިދުގެ ހިތްހެޔޮކަމުން އަދިވެސް ތިދެމެދުގައި ޖެހިފައިވާ މައްސަލައެއް ނަމަވެސް ހައްލުކުރަން އެއުޅެނީ!…” ދިމްނާއަށް ބަލާލަމުން ބަރްކާ ބުނެލިއެވެ.\n”މިހާރު އެފެށީ ރޯން، މިތާނގައި މީހަކު ރޯވަރުގެ އެއްޗެއް މަންމައަށް ބުނެވިއްޖެތަ؟، ކުޑައިރުއްސުރެން ބޭނުންހާ ކަމެއްކޮށްދީގެން ބޮޑުކުރުމުގެ ނަތީޖާ މިފެންނަނީ!…” ދެލޮލުން ފޭދުނު ކަރުނަތައް ދިމްނާ ފޮހެލިތަން ފެނި ބަރްކާ ދެފަރާތަށް ބޯހޫރާލިއެވެ.\n”މަންމާ…” ކާކޮޓަރިއަށް ވަން އަޝްކާން އޭނަގެ މަންމައަށް ގޮވާލިއެވެ. މަސްލަހަތު ގޯސްވެފައި އޮތް މިންވަރު މާހައުލަށްވެރިވެފައި އޮތް ނުތަނަވަސްކަމުން އޭނައަށް ނަގައިގަނެވުނެވެ. ދޮންތަ ރޮމުން ދިޔަތަން ފެނި އަޝްކާންއަށް އަވަސްފިޔަވަޅުތަކެއް އަޅާލެވުނީ ދޮންތަ ގާތަށް ދިއުމަށެވެ.\n”ޝާން ހުރޭ މިކަމުގެ ތެރެއަށް ނުވަދެ!…” އަޝްކާންއަށް ނުރުހުމާއެކު ބަރްކާ ބުނެލިއެވެ. މީގެ ކުރިން ދުވަހަކުވެސް އަޝްކާންއާ ދިމާއަށް ހަރުކަށިކޮށް ބަރްކާ އެއްޗެކެ ބުނެފައި ނެތެވެ. އަޝްކާންއަކީ ބަރްކާގެ ރަން ދަރިފުޅެވެ. ހިތުގެ ފިނިކަމާއި ދެލޮލުގެ ނޫރެވެ. ވާރިސަކަށް ކުރި ފޮނި އުއްމީދުތަކުގެ ނިމުން ވެސް މެއެވެ.\n”އެންމެނަށް ގޯސްވާނީ އަހަރެން… މިހުރިހާ ކަމަކީ ދިމްނާގެ ގޮތް ދޫނުކުރުމާ ހެދިވާހާ ކަންތަކޭ، ރަގަޅު ފިރިއަކު ލިބިފައި ވަނިކޮށް އެނިއުމަތާ މެދު ޝުކުރުވެރިވާކަށް ނޭގުނު، ފިރިމީހާގެ އަގުވެސް އެންމެންގެ ތެރޭގައި ވައްޓާލަނީ، ނުވީތާކަށް އަހަރުމެންގެ ނަންވެސް އެބަ ހަޑިކުރޭ، ދިމްނާ ތިކުރާ ކަންތަކުން މީހުން ބުނާނެ އެއްޗެއް ނޭގޭތަ؟، ރައްޓެހިންނާއެކު ބޭރަށް ދާން ނުކުރޭވަރު ކޮށްފިއްޔޭ، ކޮންމެ މީހަކު ދައްކަނީ މަށަށް ލިބިފައި ހުރި އަންހެން ކުއްޖާގެ އަދަބުކުޑަ ވާހަކަ، އަހަރެން ދިން ތަރުބިއްޔަތާ މެދު މީހުން ސުވާލު އެބަ އުފައްދާ… ފިރިމީހާއަށް ރުޅި މޫނު ދައްކާފައި މައިންބަފައިން ގާތަށް އައި ވާހަކަ އެކި ގޮތްގޮތަށް އެބަދައްކާ!… މި ކުއްޖަކާ ހެދި އަހަރެންގެ ބޯފަޅައިގެން ދާހާ ވެއްޖެޔޭ!، ބުނާ ގޮތަކަށް ކަމެއް ނުކުރޭ، ވެގެން އުޅޭ ގޮތެއް ކިޔައެއް ނުދޭ!……” ކާމޭޒުމަތީގައި ބާރަށް ދެއަތުން ޖަހަމުން ބަރްކާ ވާހަކަދެއްކިއެވެ.\n”ބަރްކާ…” ހިތްހަމަނުޖެހުނުކަމުގައި ވިޔަސް ދަރިންގެ ކުރިމަތިގައި އަޑުހަރުކުރާކަށް ނާޒިމް ބޭނުމެއް ނުވިއެވެ. އޭނަ ގޮވާލީ ބަރްކާއަށް ވިސްނައިދޭ ފަދައިންނެވެ.\n”މަންމަ ހިތްހަމަނުޖެހޭނަމަ އަހަރެން މިގެއިން ގޮސްދާނަން، އެކަމަކު އެނބުރި އުސައިދު ގާތަށް ދުވަހަކު ނުދާނަން…” ރޮވިފައިވާ އަޑަކުން ދިމްނާ ބުނެލިއެވެ.\n”ދިމްނާ!…” އަޑަށް ބާރުލަމުން ބަރްކާ ބުނެލިއެވެ. އޭރު އޭނަ ހުރީ ރުޅި ގަދަވެފައެވެ. ކުއްލިޔަކަށް ގޮނޑިން ތެދުވީ ފުލުގައި ކައްޓެއް ޖެހުނު ފަދައަކުންނެވެ.\n”ދަރިފުޅު ދިމްނާ…” ކާމޭޒު ދޮށުން ދާން ތެދުވުނު ދިމްނާއަށް ނާޒިމް ގޮވާލިއެވެ. އޯގާތެރިކަމާއެކުގައެވެ. ”ދަރިފުޅު ބޭނުން ދުވަހަކު މިގޭގައި ހުރެވޭނެ، ބައްޕަ އެއްވެސް ސުވާލެއް ނުކުރާނަން، މަންމަ ވެސް އެއްޗެކޭ ނުބުނާނެ، ދަރިފުޅު ބޭނުންވި ދުވަހަކުން ވާހަކަދައްކަން ބޭނުންވުމުން ބައްޕަ ހުންނާނަން އަޑުއަހަން… އެކަކުވެސް ދަރިފުޅަށް މަޖުބޫރެއް ނުކުރާނެ… ދަރިފުޅު ބޭނުން ވަރަކަށް ވަގުތު ނެގިޔަސް ވަރިހަމަ…” ދިމްނާ ގާތަށް ގޮސް ހުއްޓެމުން ނާޒިމް ވާހަކަދެއްކިއެވެ. ކަރުނައިގެ ތެރެއިން ނާޒިމްއަށް ދިމްނާ ބަލާލިއެވެ. އެވަގުތު ނާޒިމްގެ މޭގައި ރިއްސާލިއެވެ. ލޯބިވާ ދަރިފުޅުގެ ދެލޮލުން ވޭނީ ކަރުނަ އޭނައަށް ފެނުނު އެއީ ފުރަތަމަ ފަހަރެވެ. އެކަރުނަތަކުން އޭނައަށް ވާހަކަތަކެއް ބުނެދޭ ފަދައެވެ. ބަސްހުއްޓިފައި ހުރެވުނީ ލިބުނު މަޑުމޮޅިކަމެއްގެ ސަބަބުންނެވެ. ދަރިފުޅާއި މެދު ބޭއިންސާފުން ކަންތައް ކުރެވިއްޖެކަން ގައިމެވެ. ހިތާމަޔަކީ ދަރިފުޅު ހަޤީޤަތް ހާމަނުކުރާތީއެވެ. އެހަޤީޤަތް އަޑުއަހަން އޭނަގެ ހިތްވެސް ވަނީ ބިރުގަނެފައެވެ.\n”އަހަރެން ބޭނުމެއް ނޫން ދެން މިކަމަށް އިތުރަށް ވާހަކަދައްކާކަށް، ބަރްކާ ވެސް ދެން އިތުރަށް ދިމްނާއާއި ދިމާއަށް އެއްޗެކޭ ބުނެގެން ނުވާނެ…” ބަރްކާ އެއްޗެއް ބުނަން އަނގަހުޅުވާލި ތަނާ ދޫބަންދުވީ ނާޒިމުގެ ފަހުގެ ނިންމުން އަޑުއިވިފައެވެ. ހިތްހަމަނުޖެހުނަސް ފިރިމީހާއާއި ޖަދަލުކުރަން އޭނަ ބޭނުމެއް ނުވިއެވެ. ރުޅި އައުމުން އެތަނުން ނުކުމެގެން ދިޔައީ ބަރްކާއެވެ. ބަރްކާ ނިކުތްތަން ބަލަން ހުރެފައި ބަރްކާގެ ފަހަތުން ނާޒިމް ހިނގައިގަތެވެ.\n”ދަރިފުޅުމެން ސައިބޯލާ… ބައްޕަ އަންނާނަން މަންމަގެ ރުޅި ފިނިވޭތޯ މަސައްކަތްކޮށްފަ…” އޯގާތެރި ހިނިތުންވުމެއް ލޯބިވާ ދެދަރީންނާ ބައްދަލުކޮށްލަމުން ނާޒިމު ދިޔައެވެ.\n”އެވްރީތިންގް ވިލް ބީ އޯކޭ…” ދިމްނާގެ ކޮނޑުގައި ފިރުމާލަމުން އަޝްކާން ބުނެލިއެވެ. އޭނަ ދިންމާއަށް ބަލާލަމުން ހިނިތުންވުމެއް ދިނެވެ. ހިތަށް ލިބިފައިވި އުދާސްކަމުގެ ތެރޭން ދިމްނާ ވެސް ލުއި ހިނިތުންވުމެއް ދިނެވެ. ދެން ދެބެއިންގެ ދެމެދަށް ވެރިވެގެން އައީ ހިމޭންކަމެވެ.\n”ކީއްވެގެންތަ އެފަދަ ނިންމުމެއް އަހަންނާ މަޝްވަރާކުރުމެއް ނެތި ނާޒިމް ނިންމާލީ؟…” ހައިބަތު ވަރުގަދަ ކޮޓރީގައި ހުރި ޒަމާނީ ސޯފާގައި އިން ބަރްކާއަށް ކޮޓަރިއަށް ވަން ނާޒިމް ފެނުމާއެކު ހަށަން ބަނދެލަމުން ބުނެލިއެވެ.\n”މަސްލަހަތަށް މިވަގުތު އޮތް އެންމެ ރަގަޅު ހައްލަކީ އެއީ… އަހަންނަށް ހީވަނީ އަވަސްއަރުވާލަން ހަދައިގެން އަހަރުމެންނަށް ނިންމުނު ނިންމުމަކީ ގޯސް ނިންމުމެއްހެން…” ބަރްކާގެ ގާތުގައި އިށީންނަމުން ނާޒިމު ބުނެލިއެވެ.\n”ކީކޭތަ ނާޒިމު ތިކިޔަނީ؟، ކޮން ގޯސް ނިންމުމެއްތަ؟…” ހިތްހަމަނުޖެހިފައި ބަރްކާ ބުނެލިއެވެ.\n”އުސައިދުއާއި ދިމްނާގެ ކައިވެނި… އޭރު އަހަރުމެންގެ ވިޔަފާރިފުޅާކުރުން ބޭނުމަކަށްވީ، އެނޫން އިތުރުކަމެއް ނުވެސް ފެނުނު، އެކަމުގެ ތެރޭން ގޯހެއް ހެދިއްޖެކަން އަހަންނަށް ޔަޤީން، ދިމްނާއަށް އެކައިވެންޏާ މެދު ވިސްނާލުމުގެ ފުރުސަތެއް ވެސް އަހަރުމެންނަށް ނުދެވުނު… ފަހަރެއްގައި…”\n”ނުވާނެ އެހެންނެއް… އުސައިދުއަކީ މޮޅަށް ކިޔަވައިގެން ހުރި ހަރުދަނާ ޒުވާނެއް… ނުލާހިކު ޤަދަރުވެރި ޢާއިލާއަކުން އައިސްފައި ހުރީ، އަހަރުމެންނެކޭ އެއްފަދައިން މާލޭގެ މަހުޖަނުންގެ ތެރޭގައި އެބަ ގުނާލެވޭ… އެހާ ހިތްހެޔޮ ޒުވާނެއް އަދި މަށެއް ނުދެކެން… ގޯހެއް ހެދުނަސް ހެދޭނީ ހަމަ ދިމްނާއަށް… މިކަމުގައި އަހަރެން ކުށްވެރިކުރާނީ ދިމްނާ!…” ގޮތް ދޫކުރާކަށް ބަރްކާ ބޭނުމެއް ނުވިއެވެ. މީހާގެ ބޯހަރުކަމާ ހުރެ އޭނައަށް ގޯހެއް ހެދުނަސް އެކަން ޤަބޫލުކުރާކަށް ބަރްކާ ބޭނުމެއް ނުވިއެވެ. ބަރްކާއަށް ވިސްނައިދިނުމަކީ ފޫނެއްފަޔަށް ފެންފުރުން ކަހަލަ ކަމެކެވެ.\n”ދޮންމަންމަގެ ބޮލަށް އެއްޗެއް ވެއްޓުނީތަ؟، މިއަދު ކިހިނެއްވަފަތަ އެހެރީ؟… ޝީ ސީމްސް ކްރޭޒީ!…” ގާތުގައި އިން މަލްސާގެ އަތުގައި ކޮއްޓާލަމުން ގިޔާން ސަމާސާ ރާގަކަށް ސުވާލުކުރިއެވެ.\n”ގިޔާ…” ގިޔާންގެ ބޮލުގައި ފުއްޓަކިއެއް ޖަހަމުން މަލްސާ ބުނެލިއެވެ. އޭރު އޭނައަށް ހެވިއްޖެއެވެ.\n”ދެބެއިން ކޮން ސަމާސާ ވާހަކައެއް ތި ދައްކަނީ؟…” އެތެރެއިން އަނދަމުން ދިޔަ ކަމުގައި ވިޔަސް ހިތުގެ މުރާދު ހާސިލުކުރަން އަޑަށް ފޮނިކަން ގެންނަމުން ޖަމީލާ ވާހަކަދެއްކިއެވެ.\n”ކަމެއް ނުވޭ…” ގިޔާން އޭނަގެ ބޮލުގައި ފިރުމާލަމުން ބުނެލިއެވެ. އަދި ބޮލަށްވީ ތަދާ ހުރެ މަލްސާއަށް ލޯއަޅާލިއެވެ.\n”އައެމް ސީރިޔަސް!، ސަމްތިންގް އިޒް ޑެފިނީޓްލީ ރޯންގް ވިތް ހާރ، ބީ ކެއާރފުލް، އެގްޒާމް ނިމުނުހާ އަވަހަކަށް އަންނާނަން ގެއަށް، އައި ޑޯންޓް ޓްރަސްޓް ހާރ ކައިންޑްނެސް…” އިމްތިހާނުގެ ވަގުތު ކުޑަތަންވާ ތަން ފެށުމުން ކުޑަގޮތެއް ހަދާލަމުން ގިޔާން ކާމޭޒުދޮށުން ތެދުވިއެވެ. އަދި ދިއުމުގެ ކުރިން މަލްސާގެ ކަންފަތް ދޮށުގައި މަޑުމަޑުން ބުނެލަމުން ދާން ހިނގައިގަތެވެ.\n”އަދި ނުގުޅައިގެން ހަލެއް ނުވެއެއްނު!…” ރޭޝަމް ބުނެލިއެވެ.\n”އެކަމަކު އެހާ ރަގަޅަކަށް ނޫން އިންޓަވިއު ދިޔައީކީ އެއްވެސް… ހިތަށް އަރަނީ ނުހޮވިދާނެޔޭ…” ހިތުގެ ނުތަނަވަސްކަން ފަސް ވަނަ ފަހަރަށް އެކުވެރިޔާ ގާތު މަލްސާއަށް ހިއްސާކުރެވުނެވެ.\n”ސާބަހޭ މަލް، ކެތްތެރިވެބަލަ، އަޝްކާން ނުފެނިގެން އުޅުނަސް ތީ ދެން ބޮޑުވަރުހެން މަށަށް ހީވަނީ، ތިހާވަރުން ގޮސްފަ އެކުގައި މަސައްކަތްކުރަން ފެށީމަ ކިހާވަރެއް ވާނެ، ފެއިންޓް ކަން ނޭގެ ވާނީ…” ރޭޝަމް ދިމާކޮށްލިއެވެ.\n”ފެއިންޓް ވެގެން ވިޔަސް އެދެއަތުގެ ތެރެއަށް ވެއްޓެނިކޮށް އަހަންނަށް ފުދޭނެ…” ހީލުމަކާއެކު މަލްސާ ބުނެލިއެވެ.\n”މަލްސާ!…” ވާހަކައިގެ ތެރޭން ޖަމީލާ ގޮވާލި އަޑު މަލްސާއަށް އިވުނެވެ. ”އާދެބަލަ މަށާއެކު ފިހާރައަކަށް ގޮސްލާފަ އަންނަން!…”\nVarah reethi Masha Allah 😘 waiting for the next part\nMaasha allah … wow v reethi mi baives ….. keep your awesome work dear … curiously waiting for next part …. ly ❤❤❤❤


ލަންކާގައި ކޮރޯނާ ވައިރަސް ޖެހުނު މީހާ ރަނގަޅު ވެއްޖެ – Dhen.mv\nލަންކާގައި ކޮރޯނާ ވައިރަސް ޖެހުނު މީހާ ރަނގަޅު ވެއްޖެ\nFebruary 1, 2020 - 10:38 pm\nސްރީލަންކާ އިން ކޮރޯނާ ވައިރަހަށް ޕޮޒިޓިވްވި މީހާ ރަނގަޅު ވެއްޖެއެވެ.\nލަންކާގެ ހެލްތް މިނިސްޓްރީން ބުނެފައިވާ ގޮތުގައި ކޮރޯނާ ވައިރަސް ފެނިފައިވަނީ މި ބަލި އެންމެ ބޮޑަށް ފެތުރެމުންދާ ޗައިނާގެ ހުބޭއި ޕްރޮވިންސުން ލަންކާ އަށް އައި ޗައިނާގެ އުމުރުން 43 އަހަރުގެ އަންހެނެއްގެ ގައިން ކަމަށެވެ.\nމި ބައްޔަށް އޭނާ ޕޮޒިޓިވް ވުމާއެކު ފަރުވާ ދޭން ފެށިއިރު، ލަންކާގެ ޑިރެކްޓަރ ޖެނެރަލް އޮފް ހެލްތު ސާވިސް ޑރ.އަނިލް ޖަސިންހޭ މިއަދު ވިދާޅުވީ އޭނާ މިހާރު އެ ބަލިން އެއްކޮށް ރަނގަޅު ވެފައިވާ ކަމަށެވެ. އަދި މާދަމާގެ ވަގުތެއްގައި އޭނާ ހޮސްޕިޓަލުން ދޫކޮށްލާނެ ކަމަށްވެސް އަނިލް ވިދާޅުވިއެވެ.\nޗައިނާގެ ވޫހާންގައި ތިބި ލަންކާގެ ދަރިވަރުންތަކެއް އަނބުރާ އެ ގައުމަށް ގެނެސްފައިވާއިރު، އެ ދަރިވަރުންގެ ތެރެއިން ވައިރަހުގެ އަލާމާތެއް ހުރި އެއްވެސް މީހަކު މިހާތަނަށް ފެނިފައި ނުވާ ކަމަށްވެސް ލަންކާގެ ކަމާބެހޭ އިދާރާތަކުން މިއަދު ވަނީ ބުނެފައެވެ.\nކޮރޯނާ ވައިރަހުގައި މިހާތަނަށް ޗައިނާ އިން 259 މީހުން މަރުވެފައިވާއިރު، މި ބަލި ޖެހުނު މީހުންގެ އަދަދު މިހާރު ވަނީ 11،000 އަށްވުރެ މައްޗަށް އަރާފައެވެ.


Geygai Gengulhunu Bulhaleh Ge Sababun Thutthu Kujjeh Ge Loa Thereygai Dhirey 11 Fani - Vaguthu\nގޭގައި ގެންގުޅުނު ބުޅަލެއްގެ ސަބަބުން ތުއްތު ކުއްޖެއްގެ ލޯތެރޭގައި ދިރޭ 11 ފަނި\nއޮޅުކޮށްގެން ގެންގުޅޭ ބުޅަލާއި އެނޫންވެސް ބައެއް ޖަނަވާރުތަކުގެ ސަބަބުން ސިއްޙީ މައްސަލަތަކާއި ކުރިމަތިވާ ވާހަކައަކީ ވަރަށް ގިނަ ބަޔަކު އަޑު އަހާނޭ ވާހަކައެކެވެ. އެހެން ނަމަވެސް ސިއްޙީ ނުރައްކާތެރި ހާލަތުތައް މެދުވެރިވަނީ އެއިން މަދު ބަޔަކަށް ކަމުން، ގިނަ ފަހަރަށް އެފަދަ ކަންކަމަށް އޮންނަނީ އަޅާލާން ޖެހޭ މިންވަރަށް އަޅާނުލެވިފައެވެ. މިއީވެސް އޮޅުކޮށްގެން ގެންގުޅުނު ޖަނަވާރެއްގެ ސަބަބުން ތުއްތު ކުއްޖަކަށް ކުރިމަތިވި ނުރައްކާތެރި ހާލަތެއްގެ ވާހަކައެވެ.\nއުމުރުން އެންމެ ފަސް މަހުގައި، ޗައިނާގެ ހުޅަނގު އުތުރު ޕްރޮވިންސަކަށް ނިސްބަތްވާ ޑޮންގް ނަމަކަށްކިޔާ އެކުއްޖާގެ ލޮލަށް މައްސަލަތަކެއް ދިމާވެ ކަޅީގެ އެތެރޭގައި އެއްޗެއް ހުރިކަމަށް ބެލެވިގެން ހޮސްޕިޓަލަށް ދެއްކުމުން އެނގިފައިވަނީ، އެއީ ލޯ ތެރޭގައި ތިބި ދިރޭ ފަނިތަކެއް ކަމެވެ. އެ ފަނިތައް އޭރު ހުރީ ކަޅީގެ އެތެރެއަށް ވަދެފައި ކަމުން ޑޮކްޓަރުން ލަފާ ދިނީ އޮޕަރޭޝަނެއް ކުރުމަށެވެ.\nއެގޮތުން މިދިޔަ ބުދަ ދުވަހު ޑޮންގްގެ ލޮލުގެ އޮޕަރޭޝަނެއް ކުރެވުނުއިރު، އޭނާގެ ލޯ ތެރެއިން ވަނީ ދިރޭ 11 ފަނި ނަގާފައެވެ. 21 މިނެޓުގެ މަސައްކަތުން އެކުއްޖާގެ ކަޅީގެ އެތެރެއަށް ވަދެފައިވާ ފަނިތައް ނަގާފައިވާއިރު، އޭނާގެ ލޮލަށް މާބޮޑު ގެއްލުމެއް ލިބިފައި ނުވެއެވެ. މިއީ "ތެލާޒިއާ ކެލިޕެއިޑާ" ނަމަކަށްކިޔާ ފަންޏެކެވެ. މި ފަނި އެންމެ ފުރަތަމަ ފެނިފައިވަނީ ޗައިނާއިން މީގެ ސަތޭކަ އަހަރު ކުރިންނެވެ.\nމި ފަނިތަކަކީ ކޮން ކަހަލަ އިންފެކްޝަނެއްގެ ސަބަބުން އުފެދޭ ފަންޏެއްތޯ ހޯދުމަށް މިހާރު އެތަކެތި ޗައިނާގެ ލެބޯޓްރީއަކަށް ފޮނުވާފައިވާއިރު، މިއީ ގެންގުޅޭ ޖަނަވާރެއްގެ ސަބަބުން ޖެހޭ އިންފެކްޝަނެއް ކަމަށް ތަޖުރިބާކާރުން ބުނެއެވެ. އެގޮތުން ޗައިނާގައި 1910 ވަނަ އަހަރު ގިނަ ޢަދަދެއްގެ ބުޅަލާއި ކުއްތާތަކެއްގެ ގައިން މި އިންފެކްޝަން ފެނިފައި ވެއެވެ.\nމި އިންފެކްޝަންގެ ސަބަބުން އުފެދޭ ފަންޏަކީ ކިހައި ބޮޑު ނުރައްކަލެއް ކުރިމަތި ކުރުވަފާނޭ އެއްޗެއްކަން ހޯދުމުގެ މަސައްކަތްވެސް މިހާރު ކުރަމުންދާއިރު، އެއީ އަބަދަށްޓަކައި ލޯ އަނދިރިވުމަށް މެދުވެރިވެދާނެ ކަމެއްކަމަށް ވަނީ ޤަބޫލުކުރެވިފައެވެ. މި ސަބަބަށްޓަކައި ގޭގައި ގެންގުޅޭ ޖަނަވާރުތައް، ޚާއްސަކޮށް ކުޑަކުދިންނަށް ކައިރި ނުވެވޭނެ ގޮތަކަށް ގެންގުޅުމަށް ސިއްޙީ ތަޖުރިބާކާރުން ނަސޭހަތްތެރިވެއެވެ.\nއޮކްޓޯބަރ 21, 2018 06:00\nގޭގައިވެސް ޖަނަވާރުން ގެންގުޅޭނެ ކަމެއް ނެތް. ސާފުތާހިރު ކަމަށްވެސް ވިސްނަންވާނެ.\nމާޗް 16, 2019 19:19\nނަޖިސް މީހަކު ނަޖިސް ވާނެ ޖަނަވާރެއް ނެތަސް. ގަމާރު ވާހަކަ ނުދައްކާ


Ehves leader eh jalugai huhta mashvareh nukuranan: Idhikolhu party thah\nއެއްވެސް ލީޑަރެއް ޖަލުގައި ހުއްޓާ މަޝްވަރާއެއް ނުކުރާނަން: އިދިކޮޅު ޕާޓީތައް\nސިޔާސީ ޕާޓީތައް މިވަގުތު މިތިބީ މަޝްވަރާ ކުރެވޭ ހާލަތެއްގައި ނޫން ކަމަށާއި ރައީސް ޔާމިންގެ އިހްލާސްތެރިކަން ދައްކަވަން ޖެހޭ ކަމަށް އިދިކޮޅު ދެ ޕާޓީން ބުނެފި އެވެ.\nމިހާރު އިދިކޮޅު ދެ ޕާޓީގެ ގޮތުގައި އޮތް އެމްޑީޕީ އާއި އަދާލަތު ޕާޓީން ބުނީ އެއްވެސް ލީޑަރެއް ޖަލުގައި ހުއްޓާ މަޝްވަރާތަކުގައި ބައިވެރިނުވާނެ ކަމަށެވެ.\nއެމްޑީޕީއާ އަދާލަތު ޕާޓީ ގުޅިގެން މިއަދު ބޭއްވި ޕްރެސް ކޮންފަރަންސް ގައި ވާހަކަދައްކަވަމުން އެމްޑީޕީގެ ނައިބު ރައީސް މުހައްމަދު ޝިފާޒު ވިދާޅުވީ މީގެ ކުރިން ސިޔާސީ ޕާޓީތަކާއި އެކު މަޝްވަރާތައް ކުރި އިރު އެކަމުގެ ނަތީޖާ ނިކުތް ގޮތް އެންމެހައި ދިވެހިންނަށް އެނގޭނެ ކަމަށާއި އެހެން ކަމުން މިފަހަރު ރައީސް ޔާމިންގެ އިހުލާސްތެރިކަން އެމަނިކުފާނު ދައްކަވަން ޖެހޭނެ ކަމަށެވެ.\nއެގޮތުން މިފަހަރު އެހެނިހެން ޕާޓީތަކުގެ އިތުބާރު ރައީސް ހޯދަވަން ބޭނުންފުޅުނަމަ ފުރަތަމަ ކަމަކަށް ސިޔާސީ ހުރިހާ ވެރިން މިނިވަން ކުރަން ޖެހޭނެ ކަމަށް ޝިފާޒު ވިދާޅުވި އެވެ.\n"ސަރުކާރުން ވާހަކަދައްކަވަން މި އުޅެނީ ސިޔާސީ ޕާޓީތަކާއި އެކުގައި. އެފަދަ މަޝްވަރާތަކަކީ ކޮންމެ ޕާޓީއެއްގެ ވެސް ލީޑަރުން ކުރާ ކަމެއް. ނަމަވެސް ހުރިހާ ޕާޓީތަކުގެ ލީޑަރުން އެތިބީ ރައީސް ޔާމިންގެ ޝަރުއީ ނިޒާމަށް ނުފޫޒު ފޯރުވައިގެން ބަނދުކޮށްފައި. އެހެންވެ އަޅުގަނޑުމެން މިހާރު މިތިބީ މަޝްވަރާ ކުރެވޭ ހާލަތެއްގައި ނޫން،" ޝިފާޒު ވިދާޅުވި އެވެ.\nޝިފާޒު ވިދާޅުވީ ޕާޓީތަކުގެ ލީޑަރުންނާއި އެކު މަޝްވަރާ ކުރުމަކީ ހުރިހާގައުމެއްގައި ވެސް އެކަން ކުރައްވާ ގޮތް ކަމަށާއި އަދި ޔޫރަޕުގެ ގައުމު ތަކުން ވެެސް ގޮވާލަނީ މަޝްވަރާތައް އެގޮތަށް ކުރެއްވުމަށް ކަމަށެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވިދާޅުވީ، މިދިޔަ ހޯމަ ދުވަހު އެ ޕާޓީއަށް މަޝްވަރާތަކަށް ދައުވަތު ފޮނުވިއިރު، އޭގެ އެއް ދުވަސް ފަހުން އެ ޕާޓީގެ ރައީސްއަށް 12 އަހަރުގެ ޖަލު ހުކުމެއް އިއްވުމުން އެނގިގެންދަނީ ސަރުކާރުގެ އެއްވެސް އިހުލާސްތެރި ކަމެއް ނެތް ކަމަށެވެ.\nރައިސުލްޖުމްހޫރިއްޔާ އަބްދުﷲ ޔާމީންގެ އިސްނެންގެވުމަކަށް ސިޔާސީ ޕާޓީތަކުގެ މަޝްވަރާއަށް ދައުވަތު ދިނީ، ޕީޕީއެމް އަށާއި އެމްޑީއޭ އަށާއި އެމްޑީޕީ އަށާއި އަދާލަތު ޕާޓީ އަދި ޖުމްހޫރީ ޕާޓީއަށެވެ. ރައީސް ފޮނުއްވި އެ ދައުވަތުގައި ޕާޓީތަކުގެ ކިބައިން އެދިފައި ވަނީ މަޝްވަރާތަކަށް ހުށަހަޅާ މައްސަލަތަކާއި ޕާޓީތަކުގެ ފަރާތުން މަޝްވަރާތަކުގައި ބައިވެރިވާނެ މަންދޫބުންގެ ނަންތަކެއް ރައީސް އޮފީހަށް ފޮނުއްވުމަށެވެ.\nރައީސް އޮފީހުން ބުނެފައިވަނީ ރައީސްގެ ފަރާތުން ޕާޓީތަކުގެ މަޝްވަރާތަކުގައި ބައިވެރިވާނީ، ޑިފެންސް މިނިސްޓަރު އާދަމް ޝަރީފް އުމަރާއި ފިޝަރީޒް މިނިސްޓަރު މުހައްމަދު ޝައިނީ އަދި ޔޫތް މިނިސްޓަރު އަހުމަދު ޒުހޫރެވެ.\nރައީސް މަޝްވަރާތަކާ ގުޅޭ ގޮތުން ވިދާޅުވެފައިވަނީ މަޝްވަރާ ކުރަން ވާނީ ހައްޔަރުގައި ތިބި ބަޔަކު ދޫކޮށްލުމަށް ނޫން ކަމަށެވެ. ނަމަވެސް އޭގެ ބަދަލުގައި ހަމަޖެހޭ ރާއްޖެ އެއް ބިނާކޮށް ގުޅިގެން ތަރައްގީ ގެނައުމަށް ކަމަށް ވެސް ރައީސް ވިދާޅުވި އެވެ.\nއެ މަޝްވަރާތަކުގެ ތެރެއިން އެންމެން ގުޅިގެން ރާއްޖެ ބޭރުގައި އިޝްތިހާރުކޮށްގެން، ރާއްޖެ އަކީ ހުރިހާ މެހެމާނުންނަށް ކަމޭހިތާ މަންޒިލެއް ގޮތުގައި ޕްރޮމޯޓުކުރަން ވާހަކަތައް ބޭއްވުމަށް ރައީސް ގޮވާލެއްވި އެވެ. ރައީސް ވިދާޅުވީ ރާއްޖޭގައި ހުރި މައްސަލަތައް ބޮޑުކޮށްގެން ދައްކައި ރާއްޖެ ފަލީހަތް ކުރުމަށް ކުރާ މަޝްވަރާތަކަކަށް ފުރުސަތެއް ނޯންނާނެ ކަމަށެވެ.\nމިހާރު އޮތް އިދިކޮޅު ދެ ޕާޓީގެ ލީޑަރުން ވެސް ތިއްބެވީ ޖަލު ހުކުމެއްގަ އެވެ. އެގޮތުން ކްރިމިނަލް ކޯޓުގެ އިސްގާޒީ އަބްދުﷲ މުހައްމަދު ހައްޔަރުކުރި ކަމުގެ ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދުގެ މައްޗަށް ސާބިތުވެ މިދިޔަ އަހަރުގެ މާޗް މަހުގެ 13 ވަނަ ދުވަހު ވަނީ 13 އަހަރަށް ޖަލަށް ލުމަށް ހުކުމް ކޮށްފަ އެވެ.\nއަދާލަތު ޕާޓީގެ ރައީސް އިމްރާން އަބްދުﷲގެ މައްޗަށް ވެސް ޓެރަރިޒަމްގެ ކުށް ސާބިތުވެ، އިއްޔެ ރޭ ވަނީ 12 އަހަރަށް ޖަލަށް ލުމަށް ހުކުމް ކޮށްފަ އެވެ. އިމްރާންގެ މައްޗަށް ދައުވާކުރީ މޭޑޭ މުޒާހަރާގައި ދެއްކެވި ވާހަކައިގެ ސަބަބުންނެވެ.\nމި ދެ ބޭފުޅުންގެ އިތުރުން ވެސް އެމްޑީޕީއިން ދަނީ ކުރީގެ ޑިފެންސް މިނިސްޓަރު ކާނަލް މުހައްމަދު ނާޒިމް ދޫކޮށްލުމަށް ވެސް ގޮވަމުންނެވެ. ނާޒިމް ޖަލަށްލާފައިވަނީ ހަތިޔާރު ގެންގުޅުނު ކަމަށް ސާބިތުވެ 11 އަހަރު ދުވަހަށެވެ.\nއެމްޑީޕީ އަދާލަތު ޕާޓީ


ބަޖެޓު އިންފޯގްރަފީ ތައްޔާރުކުރުމާއި ބަޖެޓު އެޕް އަދި ވެބްސައިޓް އަޕްގްރޭޑްކުރުން\nމި މިނިސްޓްރީގެ ނަންބަރު (IUL)13-E/13/2019/203 (16 ޖުލައި 2019) އިޢުލާނުގައި ބިޑް ހުށަހަޅާ ތާރީޚް ޖެހިފައިވަނީ ގޯސްކޮށްކަމަށްވާތީ އެ އިޢުލާން ބާޠިލްކޮށް އަލުން ބިޑް ހުށަހެޅުމަށް އިޢުލާން ކުރަމަވެ.\nމި މިނިސްޓްރީން 2020ވަނަ އަހަރަށް ތައްޔާރު ކުރާ ދައުލަތުގެ ބަޖެޓު އިންފޯގްރަފީ ތައްޔާރުކުރުމާއި ބަޖެޓު އެޕް އަދި ވެބްސައިޓް އަޕްގްރޭޑްކުރުމަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nބަޖެޓުގައިވާ މައުލޫމާތު މި މިނިސްޓްރީގެ ފަރާތުން ރައްޔިތުންނަށް ވީހާވެސް ބޮޑަށް ފަހުމްވާގޮތަށް އަދި ފަސޭހައިން ލިބޭނެ ގޮތް ހެދުމުގެ ބޭނުމުގައި 2020ވަނަ އަހަރުގެ ބަޖެޓާގުޅޭ އިންފޯގްރަފީ ތައްޔާރުކުރުމަށާއި ބަޖެޓު ވެބްސައިޓާއި މޮބައިލް އެޕްލިކޭޝަންގެ އަޕްގްރޭޑް ކުރުމަށް ބޭނުންވެއެވެ. މީގެ އިތުރުން ދައުލަތުގެ ޚަރަދާއި ލިބޭ އާމްދަނީގެ ތަފުސީލު ރައްޔިތުންނަށް ގަވާއިދުން ފޯރުކޮށްދިނުމަށްޓަކައި ބަޖެޓު ވެބްސައިޓް އަދި މޮބައިލް އެޕްލިކޭޝަނަށް އިތުރު ފީޗަރސް ހިމެނުމަށް ބޭނުންވެއެވެ.\nމި މަސައްކަތާ ގުޅޭ މައުލޫމާތު ހިމެނޭ ގޮތަށް ތައްޔާރުކުރެވިފައިވާ ޓާރމްސް އޮފް ރިފަރެންސް (ޓީ.އޯ.އަރ) މި މިނިސްޓްރީގެ ވެބްސައިޓް www.finance.gov.mv ގައި ޝާއިޢުކުރެވިފައިވާނެއެވެ. އަދި މި މަސައްކަތާބެހޭ އިތުރު މައުލޫމާތު ބޭނުންވާނަމަ، ތިރީގައިވާ އެޑްރެހަށް ލިޔުއްވުމުން ލިބިވަޑައިގަންނަވާނެއެވެ.\nވީމާ، މި މަސައްކަތް ކުރުމަށް ޝަޢުޤުވެރިވާ ފަރާތްތަކުން، 29 ޖުލައި 2019ވާ ހޯމަ ދުވަހުގެ 13:30 މި މިނިސްޓްރީގެ އެޑްމިނިސްޓްރޭޓިވް ސެކްޝަންގެ 6ވަނަ ފްލޯރ މީޓިންގ ރޫމަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nއަދި ދަންނަވަމެވެ. އަންދާސީ ހިސާބު ހުށަހަޅުއްވާ ދުވަހުގެ 13:30ގެ ފަހުން ހުށަހަޅުއްވާ އަންދާސީ ހިސާބާއި މަޢުލޫމާތު ފުރިހަމަނުވާ އަންދާސީ ހިސާބު ބާޠިލުކުރެވޭނެ ވާހަކަ ދެންނެވީމެވެ.\nފިސްކަލް އެފެއަރޒް ޑިޕާރޓްމަންޓް\nސުންގަޑި: 29 ޖުލައި 2019 1330\n- TOR of Budget Infographics


SunOnline: Atholhu thereyah beynunvaa 96 ambulance gennan ebbasvejje\nއަތޮޅުތެރެއަށް ބޭނުންވާ 96 އެމްބިއުލާންސް ގެންނަން އެއްބަސްވެއްޖެ\nޝަފްނާ ހުސައިން 10 Jun 2021, 20:05\nއެމްބިއުލާންސް ގެނައުމުގެ އެއްބަސްވުމުގައި ސޮއިކުރުން -- ފޮޓޯ/ ހެލްތު މިނިސްޓްރީ\nއަތޮޅުތެރެއަށް ބޭނުންވާ 96 އެމްބިއުލާންސް ގެނައުމަށް ފިނޭންސް މިނިސްޓްރީ އާއި ސްޓޭޓް ޓްރޭޑިންގް އޯގަނައިޒޭޝަން (އެސްޓީއޯ) އާއެކު ހެލްތު މިނިސްޓްރީން އެއްބަސްވުމެއްގައި މިއަދު ސޮއިކޮށްފި އެވެ.\nއެއްބަސްވުމުގައި ސޮއިކުރުމުގެ ރަސްމިއްޔާތު އޮތީ މިއަދު އެސްޓީއޯގަ އެވެ. އެއްބަސްވުމުގައި ހެލްތު މިނިސްޓްރީގެ ފަރާތުން ސޮއިކުރެއްވީ މިނިސްޓަރު އަހުމަދު ނަސީމެވެ. ފިނޭންސްގެ ފަރާތުން ސޮއިކުރެއްވީ މިނިސްޓަރު އިބްރާހީމް އަމީރެވެ. އަދި އެސްޓީއޯގެ ފަރާތުން ސޮއިކުރެއްވީ ކުންފުނީގެ މެނޭޖިންގް ޑިރެކްޓަރު ހުސައިން އަމްރެވެ.\nއެ ރަސްމިއްޔާތުގައި ވާހަކަ ދައްކަވަމުން މިނިސްޓަރު ނަސީމް ވިދާޅުވީ، އެމްބިއުލާންސްގެ ހިދުމަތް އިތުރަށް ފުޅާވެގެން ދިޔުމުން އަތޮޅުތެރޭގައި މިހާރު ކުރިމަތިވަމުންދާ ގިނަ ގޮންޖެހުންތަކަށް ހައްލު ލިބިގެންދާނެ ކަމަށެވެ.\nއެމްބިއުލާންސްގެ ހިދުމަތަކީ ކޮންމެ ރަށަކަށް ވެސް މުހިންމު ހިދުމަތެއް ކަމަށާއި ބައެއް ރަށްތަކުގައި އެމްބިއުލާންސް ހަލާކުވެ ހިދުމަތް މެނދުކެނޑިފައި އޮތުމުގެ ސަބަބުން ގިނަ ދަތިތައް ކުރިމަތިވަމުންދާ ކަމަށް ނަސީމް ވިދާޅުވި އެވެ.\nމިނިސްޓަރު ވިދާޅުވީ މިއަދު ސޮއިކުރި އެއްބަސްވުމުގެ ދަށުން އެމްބިއުލާންސް ގެނެވި، އަތޮޅުތެރޭގައި ހިދުމަތް ފުޅާކުރެވުމުން، ކާރިސާގެ ވަގުތުތަކުގަ އާއ އެކްސިޑެންޓްތަކުގައި ބަލިމީހުންނަށް ފޯރުކޮށްދެން ޖެހޭ ސިއްހީ ކުއްލިފަރުވާ ފަސޭހަކަމާއެކު ދެވިގެންދާނެ ކަމަށެވެ.\nއެއްބަސްވުމުގެ ދަށުން އެސްޓީއޯ އިން އެމްބިއުލާންސްތައް މިނިސްޓްރީއަށް ހަވާލުކުރުމަށް ހަމަޖެހިފައިވަނީ 180 ދުވަހުގެ ތެރޭގަ އެވެ.\nދެހާސް ނަވާރަ ވަނަ އަހަރުގެ ފަހުކޮޅު ޖަޕާނު ސަރުކާރުން ހަދިޔާކުރި 21 އެމްބިއުލާންސް އާއެކު، ރާއްޖޭގެ ހުރިހާ ރަށަކަށް އެމްބިއުލާންސް ހަމަވެފައިވާ ކަމަށް އޭރު ސަރުކާރުން ބުންޏެވެ.\nއެސްޓީއޯއިން ޕެޓްރޯލާއި ޑީސަލްގެ އަގު ބޮޑުކޮށްފި\nގޮދަންފުށް ފެކްޓްރީގެ މަސައްކަތް ދަނީ ކުރިޔަށް: އަމްރު\nއެސްޓީއޯއިން ޕްލާސްޓިކް ކޮތަޅު ބޭނުންކުރުން ހުއްޓާލަނީ


އަންހެނުންގެ ޙައްޤުތަކުގެ ޙަޤީޤަތް 13 – DhiSalafiyyah\nއެމީހުންގެ އެކިއެކި ބޭނުންތައް ފުއްދުމުގައި އަންހެނުންގެ ބޭނުންކުރަމުން ދިއުމާއިއެކުވެސް، އެ އަންހެނުންނީ އެއްވެސް އަގެއްނެތް ޝައިޠާނުން ތަކެއް ކަމުގައި ބުނަމުންދިޔަ މީހުން ދުނިޔޭގައި އުޅުނެވެ. ނަމަވެސް އިސްލާމްދީނުގައި އަންހެނާ ސިފަކޮށްފައިވަނީ ރަނގަޅު ޞިފަތަކެއްވާ މަޚުލޫޤެއް ކަމުގައެވެ. އޭގައި އެތައް ހެވެއްވާ މަޚުލޫޤެއް ކަމުގައެވެ. އެތައް ހެޔޮކަންތައްތަކެއް ގެނުވައިދޭ މަޚުލޫޤެއްގެ ގޮތުގައެވެ. އަދި ރައްކާތެރިކޮށްދޭ މީހެއްގެ ގޮތުގައެވެ.\nރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘްކުރައްވާފައިވެއެވެ.\n((يَا مَعْشَرَ الشَّبَابِ مَنِ اسْتَطَاعَ الْبَاءَةَ فَلْيَتَزَوَّجْ، فَإِنَّهُ أَغَضُّ لِلْبَصَرِ، وَأَحْصَنُ لِلْفَرْجِ، وَمَنْ لَمْ يَسْتَطِعْ فَعَلَيْهِ بِالصَّوْمِ، فَإِنَّهُ لَهُ وِجَاءٌ.)) [ رواه البخاري ومسلم]\nއަދި އެއީ ދެމީހުންނަށްވެސް ވާ ލިބާހެކެވެ. ﷲ ވަޙީކުރައްވާފައިވެއެވެ.\nهُنَّ لِبَاسٌ لَّكُمْ وَأَنتُمْ لِبَاسٌ لَّهُنَّ )[سورة البقرة ١٨٧]\nމާނައީ:”އެކަނބަލުންނީ ތިޔަބައިމީހުންނަށް ފޭރާމެކެވެ. އަދި ތިޔަބައިމީހުންނީ އެކަނބަލުންނަށް ފޭރާމެކެވެ. “\nފަހެ ލިބާހަކީ އޭގެން ތިންކަމެއް ޙާޞިލްވާނެ އެއްޗެކެވެ. އެއީ


ވީރޭ ދި ވެޑިން ރިލީޒް ކުރުން މިއަދު!\nކަރީނާ ވިހެއުމަށް ފަހު ވަނީ ފިލްމް ކުޅުމަށް ވަރަށް ބޮޑަށް ބަރުދަން ލުއިކޮށްފަ\nހާއްސަ ސްކްރީނިންއެއް ބޮލީވުޑްގެ ތަރިންނަށްވަނީ ބާއްވާފަ\n1 ޖޫން 2018 | ހުކުރު 19:46\nވީރޭ ދި ވެޑިން ގެ ލީޑްރޯލުން ފެނިގެންދާ ތަރިން\nލީޑް ރޯލުން ބަތަލާ ކަރީނާ ކަޕޫރާއި ސޯނަމް ކަޕޫރާއި ސްވަރާ ބާސްކަރް އަދި ޝިކާ ޓަލްސާނިއާ ފެނިގެންދާ "ވީރޭ ދި ވެޑިން" ހުކުރު ދުވަހު ރިލީޒް ކުރާނެއެވެ.\nޒަމާނީ ހަތަރު އެކުވެރިއެއްގެ ގާތްގުޅުން ފެނިގެންދާ މި ފިލްމު އިންޑިއާގެ އިތުރުން ދުނިޔޭގެ ބައެއް އެހެނިހެން ގައުމުތަކުގައި ވެސް ހުކުރު ދުވަހު ދައްކަން ފަށާނެކަމަށް މީޑިއާ ރިޕޯޓްތައް ބުނެއެވެ.\nޝަޝަންކް ގޯޝް ޑައިރެކްޓްކޮށްފައިވާ މި ފިލްމުގައި ދައްކުވައިދެނީ ކަރީނާގެ ކައިވެންޏަށް ހާޒިރުވާ އަންހެނުންތަކެއްގެ ވާހަކައެވެ. އެތަނުގައި މި އަންހެނުންނަށް ދިމާވާ މައްސަލަތަކަކާ ގުޅިގެން އެމީހުންގެ މެދުގައި ބޮޑެތި ކަންތައްގަނޑެއް ހިނގައެވެ. އެއީ ކަރީނާގެ އެންމެ ގާތް އެކުވެރިންނެވެ.\n"ވީރޭ ދި ވެޑިން" އަކީ ކަރީނާ ބަލިވެއިނުމުގެ ކުރިން ފަށަން ހަމަޖެހިފައި އޮތް ފިލްމެކެވެ. އެ ފިލްމު ފަސްކުރީ ފިލްމުގެ ސްކްރިޕްޓް ތައްޔާރުވެ ފައިސާ ހަމަޖެހި ޝޫޓްކުރަން ފަށަން ތައްޔާރުވެފައިވަނިކޮށް އޭނާ ބަލިވެއިންކަން އެނގުނު ހިސާބުންނެވެ.\nކަރީނާ މީގެ ކުރިން ބުނެފައި ވަނީ އޭނާ ބަލިވެ އިންކަން އެނގުމުން ފިލްމުގެ ޕްރޮޑިއުސަރ ރިއާ ކަޕޫރު ކިބައިން އެފިލްމަށް އެހެން މީހަކު ހަމަޖެހުމަށް އެދުނު ކަމަށާއި އެހެން ނަމަވެސް ކަރީނާ ނޫން އެހެން މީހަކާ އެކު ފިލްމު ކުރިޔަށް ގެންދަން ބޭނުން ނޫން ކަމަށް ރިއާ ބުނި ކަމަށެވެ.\nކަރީނާ ވިހެމަށް ފަހު އޭނާ ވަނީ "ވީރޭ ދި ވެޑިން" ކުޅުމަށް ވަރަށް ބޮޑަށް ބަރުދަން ލުއިކޮށްފައެވެ.\nމި ފިލްމުގެ ހާއްސަ ސްކްރީނިންއެއް ބޮލީވުޑްގެ ތަރިންނަށް ބުދަ ދުވަހުގެ ރޭ ވަނީ ބާއްވާފަ އެވެ. މި ފިލްމް ބަލަން ދިޔަ މަޝްހޫރު ތަރިންނާއި ޑައިރެކްޓަރުން އަދި ޕްރޮޑިއުސަރުން ފިލްމަށް ވަނީ ތައުރީފުކޮށް ޓްވީޓް ކޮށްފައެވެ.


"Ajab Prem Ki Ghazab Kahani" Shahid dhookollee keevve?\nރަންބީރު ކަޕޫރަކީ ބޮލީވުޑްގައި މިވަގުތު ހުރި އެންމެ ހުނަރުވެރި ބަތަލު ކަމަށް ގިނަ ބަޔަކު ދެކެ އެވެ. ވަރަށް ގިނަ ފިލްމުތަކުގައި އޭނާ ދައްކާފައިވާ ޕާފޯމަންސްތަކުން ވެސް އޭނާ ވަރުގެ އެކްޓަރެއް ނެތްކަން ވަނީ ސާބިތުކޮށްދީފަ އެވެ. "އަޖަބް ޕްރޭމް ކީ ޣަޒަބް ކަހާނީ" އަކީ ރަންބީރު ކުޅުނު ހުރިހާ ފިލްމުތަކެއްގެ ތެރެއިން ވެސް އޭނާގެ ހުނަރު ވަރަށް ރަނގަޅަށް ފެނިގެން ދިޔަ ފިލްމެކެވެ. ކެޓުރީނާ ކައިފް އާއެކު ރަންބީރު ކުޅުނު މި ފިލްމަކީ އެ އަހަރުގެ އެންމެ ކާމިޔާބު އެއް ފިލްމަށް ވެސް ވިއެވެ.\nނަމަވެސް މި ފިލްމު އެންމެ ފުރަތަމަ ކުޅެން ލިބުނީ ޝާހިދު ކަޕޫރަށް ކަން އެނގޭ ހެއްޔެވެ؟ ފިލްމުގެ ޑައިރެކްޓަރު ރާޖް ކުމާރު ސަންތޯޝީ އެންމެ ފުރަތަމަ މި ރޯލު ހުށަހެޅީ ޝާހިދު އަށެވެ. ނަމަވެސް ޝާހިދު އެ ފިލްމު ކުޅެން އެއްބަސް ނުވީ އެވެ. ސަބަބަކީ ކޮބައިކަމަށް ހެއްޔެވެ؟ އޭނާ "ޖަބް ވީ މެޓް"ގައި ކުޅުނު ޕްރޭމްގެ ރޯލާއި މި ފިލްމުގައި ކުޅެން ޖެހޭ ރޯލަށް ވަރަށް ބޮޑަށް އެއްގޮތް ކަމަށް ފެނިގެންނެވެ. އެހެންވެ ތަކުރާރުކޮށް އެއް ކަހަލަ ރޯލެއް ނުކުޅެންވެގެން ފިލްމު ދޫކޮށްލީ އެވެ.\nރަންބީރަށް ފިލްމު ލިބުނީ ޝާހިދު ނުކުޅެ ދޫކޮށްލީމަ އެވެ. ކޮންމެއަކަސް ޝާހިދު އަށް ލިބުނު ގެއްލުން ރަންބީރަށް ބޮޑު ފައިދާއަކަށް ވިއެވެ.\nރަންބީރަކީ ކިތަންމެ ހުނަރުވެރި ނަމަވެސް ޚިޔާރު ކުރެވޭ ފިލްމުތަކުގެ ގޮތުން އޭނާއަށް އެކަށީގެންވާ ރަނގަޅު ކާމިޔާބެއް ބޮކްސް އޮފީހުގައި ލިބެމުން ނުދާ އެކްޓަރެކެވެ. ނަމަވެސް "އަޖަބް ޕްރޭމް ކީ ޣަޒަބް ކަހާނީ" ވެގެން ދިޔައީ ރަންބީރުގެ ކެރިއަރުގެ އެންމެ ކާމިޔާބު އެއް ފިލްމަށެވެ.\nރަންބީރު ކަޕޫރު ދެން އެންމެ އަވަހަށް ފެންނާނީ އާލިއާ ބަޓް އާއެކު ކުޅޭ "ބްރަހްމަޝްތުރަ" އިންނެވެ. އަޔާން މުކަރުޖީ ޑައިރެކްޓްކުރާ މި ފިލްމުގައި އަމީތާބު ބައްޗަން ވެސް ބައިވެރިވެ އެވެ. ޝާހިދު ކަޕޫރު ކުޅެމުންދަނީ "ޖާޒީ" އެވެ. މިފިލްމުގެ ބަތަލާއަކީ މުރުނާލް ޓާކޫރެވެ.


ޔަމަންގެ ޔާސިރު ޔަހުޔާ އަކީ ޓެރަރިޒަމާ ގުޅުން ހުރި މީހެއް: ހޯމް މިނިސްޓަރު | | Sangu News\nޔަމަންގެ ޔާސިރު ޔަހުޔާ އަކީ ޓެރަރިޒަމާ ގުޅުން ހުރި މީހެއް: ހޯމް މިނިސްޓަރު\n2 އޮކްޓޯބަރ 2019 - 13:29\nއިމިގްރޭޝަންގެ ބެލުމުގެ ދަށުގައި ހުރި ޔަމަން މީހެއް ކަމަށްވާ ޔާސިރު ޔަހުޔާ އަކީ ޓެރަރިޒަމާ ގުޅުން ހުރި މީހެއް ކަމުގެ މައުލޫމާތު ލިބިފައިވާ ކަމަށާއި އޭނާ އިމިގްރޭޝަންގެ ބެލުމުގެ ދަށުގައި ހުންނަން ޖެހިފައި ވަނީ ރާއްޖެ ދޫކޮށް ދާން އެންގުމުން އެކަމަށް އިންކާރު ކުރަމުން ދާތީ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެއެވެ.\nދިވެހި އަންހެނަކާ ކައިވެނި ކޮށްގެން ރާއްޖޭގައި ދިރިއުޅެމުން އަންނަނިކޮށް، ދައުވާއެއް ވެސް އަދި ޝަރީއަތެއް ވެސް ކުރުމަކާ ނުލައި މިދިޔަ އަހަރުން ފެށިގެން ހައްޔަރު ކޮށްފައި ހުންނަ ޔަމަނު މީހާ ބަންދުގައި ހުންނަ އިރު އޭނާ އަށް ހައްގުތައް ނުލިބޭ ކަމަށް ބުނެ އާއިލާ އިން ވަނީ ކަންބޮޑުވުން ފާޅުކޮށްފައެވެ.\nހޯމް މިނިސްޓަރު ކަމާއި ހަވާލުވުމަށްފަހު މިދިޔަ ޖެނުއަރީ މަހު ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ޔާސިރު އާއި ގުޅޭގޮތުން ސުވާލު ކުރުމުން އިމްރާން ވިދާޅުވީ އޭނާގެ މައްސަލާގައި ސީރިއަސް ކަންތައްތަކެއް އެބަހުރި ކަމަށެވެ. އިމްރާން ވިދާޅުވެފައިވާގޮތުން، ޔާސިރު އާއި ގުޅޭގޮތުން އާއްމުކޮށްފައިވަނީ އެންމެ ރަނގަޅު މައުލޫމާތުތަކެއް ނޫނެވެ. އިމްރާން ވަނީ، އާއްމުންނާއި މީޑިއާތަކާއި ހަމައަށް އައިސްފައިވާ މައުލޫމާތުތަކަކީ ސައްހަ މައުލޫމާތުތަކެއް ނޫންކަން ކަށަވަރުކަން އޭނާއަށް ދަންނަވަން ކެރޭކަމަށް ވިދާޅުވަފައެވެ. އޭގެ ފަހުން ޔާސިރު އާއި ބެހޭ އެއްވެސް މައުލޫމާތުތަކެއް މީޑިއާތަކާއި ހިއްސާކޮށްފައެނުވެއެވެ. ނަމަވެސް، ޔާސިރު ބަނޑުހައިހޫނުކަމުގެ ހަޅުތާލެއް ކުރަމުންދާއިރު އެކަމުގެ ސަބަބުން ސިއްހީ ހާލަތު ގޯސްވެ ހޮސްޕިޓަލުގައި މި ހަފްތާތާގެ ތެރޭގައި އެޑްމިޓު ކުރުމާއި އެކު އޭނާގެ ވާހަކަ އަނެއްކާވެސް ދެކެވެން ފެށީއެވެ.\nބުދަ ދުވަހު ބޭއްވި ނޫސްވެރިންގެ ބައްދަލުވުމުގައި އިމްރާން ވިދާޅުވީ، ޔާސިރު އާއި ގުޅޭ މައުލޫމާތުތައް ބައިނަލްއަގްވާމީ އެކި އިދާރާތަކުންވެސް ހިއްސާކޮށްފައިވާ ކަމަށެވެ. އެގޮތުން އޭނާއާއި ޓެރަރިޒަމް އާއި ގުޅުން ހުރި ކަމުގެ މައުލޫމާތުތައް ލިބިފައިވާ ކަމަށް އިމްރާން ވިދާޅުވިއެވެ.\nއިމްރާން ވިދާޅުވީ ޔާސިރު ޖަލުގައި ގޮތް ދޫނުކޮށް ހުންނަނީ އަމިއްލަ އިހުތިޔާރުގައިކަމަށާއި އެންމެ ފުރަތަމަވެސް އޭނާ ރާއްޖެއިން ފުރައިގެން ދާން އެދުމުން އެކަމަށް ދެކޮޅު ހެދީ ކަމަށެވެ. ނަމަވެސް، މީގެ ދެ މަސްދުވަސް ކުރިން ފުރަން ބޭނުންވާ ކަމަށް އޭނާ ބުނުމުން ފުރުމުގެ ކަންކަން ކަމާއި ބެހޭ ފަރާތްތަކުން ކުރި ކަމަށެވެ. ނަމަވެސް، ފަހު ވަގުތު ބަހަނާއެއް ދައްކާފައި ދާން ދެކޮޅު ހެދީ ކަމަށެވެ.\nއިމްރާން ވިދާޅުވީ ޔާސިރު ރާއްޖެއިން ފޮނުވާލުމަށް ހުރަސްތަކެއް އެބަހުރިކަމަށާ އޭނާއާއި ގުޅޭ އެއްވެސް ލިޔުމެއް ފެންނާން ނެތް ކަމަށެވެ. އަދި ޔާސިރު ހައްޔަރުކޮށްފައިވަނީ އޭނައަކީ ރާއްޖެއަށް އޮތް ނުރައްކަލެއްކަމަށް ގަބޫލު ކުރެވޭތީ ކަމަށާއި އޭނާއަކީ ބޮޑު ޓެރަރިސްޓެއްގެ ގޮތުގައި ދުނިޔޭގެ އެތައް ގައުމަކުން ކަނޑައަޅާފައިވާ ކަމަށެެވެ. އަދި، ޔާސިރުގެ އެކި މައުލޫމާތުތައް ވެސް ދުނިޔޭގެ ގައުމުތަކުން އާއްމުކޮށްފައިވާނެ ކަމަށް އިމްރާން ވަނީ ވިދާޅުވެފައެވެ.\n"މި ދަރަޖައިގެ މީހަކު އަޅުގަނޑުމެންގެ މުޖްތަމައުގެ ތެރެއަށް ދޫކޮށްލާފައި ހުރުމަކީ ރައްކާތެރިކަމެއްކަމަށް އަޅުގަނޑުމެން ގަބޫލެއް ނުކުރަން. ވަޒީފާ އަދާކުރަމުން ގެންދިއުމުގެ ތެރޭގައިވެސް ރާއްޖޭގެ، އަޅުގަނޑުމެންގެ މި ދިވެހި މާހައުލުގައި ހިމެނޭ ޓެރަރިޒަމަށް ވާގިވެރިވާ ޓެރަރިސްޓު ހަރަކާތްތަކުގައި ބައިވެރިވާކަން އަދި އެކި ޖަމިއްޔާތަކާއި ގުޅުންތަކެއް ބާއްވަމުން ދިޔަކަށް ފުލުހުންގެ މުއައްސަސާ އަށް އެނގޭ " އިމްރާން ވިދާޅުވިއެވެ.\nޔާސިރު އާއި ގުޅޭ ލިޔެކިޔުންތަކެއް ހޯދުމަށް ސަރުކާރުން މަސައްކަތްކޮށްފައިވާކަން ފާހަގަކުރައްވައި އިމްރާން ވިދާޅުވީ އެކަން ވެސް ނާކާމިޔާބު ވެފައިވާކަމަށެވެ. ޔަމަންގެ މި ވަގުތު އޮތީ ހަނގުރާމައިގެ ހާލަތުގައި ކަމުން އެ ގައުމުގެ ސަރުކާރާއި ވާހަކަދެކެވޭފަދަ ގޮތެއް ވެފައިނުވާކަމަށެވެ. ނަމަވެސް، ޔާސިރުއަށް ރާއްޖެއިން ފުރައިގެން އޭނާގެ ގައުމަށް ދިއުމުގައި އެއްވެސް ހުރަހެއް ނެތްކަމަށް އިމްރާން ވަނީ ތަކުރާރު ކުރައްވާފައެވެ.\n"ޕާސްޕޯޓްވީތަން ކޮންމެވެސް ގޮތަކުން އޭނާއަށް އެނގޭނެ. އޭނާ ހަމަ ގަސްތުގައި ފޮރުވައިގެން އުޅެނީކަމަށް އަޅުގަނޑު ދެކެނީ." އިމްރާން ވިދާޅުވުއެވެ.\n2017ވަނަ އަހަރުން ހުޅުމާލެ ޑިޓެންޝަން ސެންޓަރުގައި ބަންދުކޮށްފައިވާ ޔާސިރު ވަނީ މީގެ ދެމަހެއްހާ ދުވަސްކުރިން ފެށިގެން ބަނޑުހައިހޫނުކަމުގެ ހަޅުތާލެއް ފަށާފައެވެ. އެކަމާއި ގުޅިގެން އޭނާގެ ހާލު ސީރިއަސްވެ މިހާރު ގެންދަނީ އައިޖީއެމް ހޮސްޕިޓަލްގައި އެޑްމިޓްކޮށް ފަރުވާ ދެމުންނެވެ. ނަމަވެސް ބަނޑުހައިހޫނުކަމުގެ ހަޅުތާލު ހުއްޓާލަން އޭނާ ބޭނުމެއް ނުވެއެވެ.\nޔާސިރުގެ މައްޗަށް ދައުވާއެއް ކުރުމެއްނެތި ދުވަސްތަކެއް ވަންދެން ބަންދުގައި ބަހައްޓާފައިވާތީ އެކަމާ އާންމުންގެ ބައެެއް މީހުން ދަނީ ކަންބޮޑުވުން ފާޅުކުރަމުންނެވެ.\nޔާސިރު އެންމެ ފުރަތަަމަ ހައްޔަރުކޮށްގެން ދިޔައީ ކުރީގެ ރައީސް ޔާމީން އަބްދުލް ގައްޔޫމްގެ ސަރުކާރުގައެވެ. ނަމަވެސް، އޭނާ ބަންދު ކުރި އަދި ހައްޔަރު ކުރަންޖެހުނު ސަބަބެއް ވެސް ހާމަކޮށްފައެއް ނުވެއެވެ. އޭރު އޭނާ ހައްޔަރުކުރި ދުވަސްވަރަކީ ސައުދީގެ ރަސްގެފާނު ސަލްމާން ބިން އަބްދުލް އަޒީޒް ރާއްޖެއަށް ރަސްމީ ދަތުރުފުޅެއް ކުރެއްވުމަށް ހަމަޖެހިފައިވާ ދުވަސްވަރެވެ. އޭރުވެސް އޭނާ ހައްޔަރުކުރީ ޓެރަރިޒަމްގެ ކުށުގައި ކަމަށް އަޑުތައް ފެތުރިގެން ދިޔައެވެ.\nޔާސިރުގެ މައްޗަށް ޓެރަރިޒަމްގެ ތުހުމަތުތަކެއް ކުރާއިރު އޭނާގެ އަންެހެނުން ވަނީ އެކަން ދޮގުކޮށްފައެވެ. ޔާސިރު ބަންދުކުރުމާ ގުޅިގެން އަންހެނުން ނެރުނު ބަޔާނެއްގައި ބުނެފައި ވަނީ އޭނާ އާއި ވަކީލަށް ވެސް އެންގުމަކާ ނުލައި ޔާސިރުގެ ބަޔާންތަކެއް ނެގި ކަމަށެވެ. އޭގެ ތެރޭގައި، އެމެރިކާގެ ފެޑެރަލް ބިއުރޯ އޮފް އިންވެސްޓިގޭޝަން (އެފްބީއައި) އާއި ފުލުހުން ހިމެނޭ ކަމަށް ބުނެ އެފްބީއައި އިން ބަޔާން ނެގި ސަބަބާ މެދު އޭނާ ސުވާލު އުފައްދާފައިވެ އެވެ.\nޔާސިރު ބަންދުކޮށްފައި ހުންނަނީ އެކަހެރިކޮށް ކަމަށް އޭނާގެ އަންހެނުން ތުހުމަތު ކުރެއެވެ. އޭނާ ބުނީ އެކަމުގެ ސަބަބުން ނަފްސާނީ ގޮތުންނާއި ސިއްހީ ގޮތުން ޔާސިރު ބަލިކަށިވެފައިވާ ކަމަށެވެ. އޭނާ ގޮޅިން ނެރެނީ ވެސް ބިޑި އަޅުވައިގެން ކަމަށާއި އޭނާ ބަހައްޓާފައި ހުންނަ ގޮޅިއަކީ ހޫނުގަދަ ގޮޅިއެއްކަމަށް ވެސް އޭނާގެ އަންހެނުން ބުނެފައިވެ އެވެ.\nޔާސިރު ހައްޔަރުގައި ބަހައްޓާފައިވާ އިރު އޭނާގެ މައްޗަށް ދައުވާއެއް ކޮށްފައެއް ނުވެ އެވެ. އޭނާގެ މައްޗަށް އެއްވެސް ކޯޓަކުން ހުކުމެއްވެސް ކޮށްފައެއް ނުވެ އެވެ.


Mi mahu 21 gai league alun fashan masakkai kurany - vNews.mv\nލީގުގެ ކުޅުން މެދުކަނޑާލިއިރު ތާވަލުގެ އެއްވަނައިގައި އޮތީ އެންމެ ފަހުގެ ޗެމްޕިއަން މާޒިޔާ- ފޮޓޯ:- މާޒިޔާ/ފޭސްބުކް\nއައްފާން މުހައްމަދު 03 March 2021, 13:32\nމިމަހު 21 ގައި ދިރާގު ދިވެހި ޕްރިމިއަރ ލީގު އަލުން ފެށުމަށް މަސައްކަތްކުރަމުން އަންނަކަމަށް އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވެއްޖެއެވެ.\nރާއްޖޭގެ އޮންލައިން މީޑިއާއަކަށް މައުލޫމާތުދެމުން ޖަވާ ވިދާޅުވީ ލީގު އަލުން ފަށަން އެފްއޭއެމުން އަމާޒުހިފާފައިވާ ދުވަހަކީ މި މަހުގެ 21 ވަނަ ދުވަސް ކަމަށެވެ. އެހެންނަމަވެސް މިދުވަހަށް ލީގު ފެށޭނީ ނުވަތަ ފެށޭނެ ވަކިދުވަހެއް ޔަގީންކަމާއިއެކު ބުނަން އެނގޭނީ، މާލޭގައި ކޮވިޑްގެ ހާލަތައް ބަދަލު އަންނަގޮތަށް ބެލުމަށްފަހު އެޗްޕީއޭގެ މަޝްވަރާތަކުގެ މަތިން ކަމަށެވެ. ނަމަވެސް އަންނަ އޭޕްރީލް މަހު އޭއެފްސީ ކަޕުގެ ކޮލިފައިންގ ބުރު ފަށަން ތާވަލުކޮށްފައި އޮތުމާއެކު، އެ ހުރިހާ ކަމަކަމަށް ބަލަން ޖެހޭ ކަމަށްވެސް ޖަވާޒް ވިދާޅުވިއެވެ.\nލީގު އަލުން ފެށުމުގެ މަސައްކަތް އެފްއޭއެމްއިން ކުރަމުން އަންނައިރު، އާދިއްތަ ދުވަހުންފެށިގެން ޕްރިމިއަރ ލީގުގެ ކުލަބުތަކަށް ފަރިތަކުރުންތައް ފެށުމުގެ ހުއްދަވަނީ ދީފައެވެ. އަދި ފަރިތަކުރުންތައް ފަށާ، ލީގު އަލުންފެށުމުގެ އުންމީދުގައި ފުރަތަމަ ޑިވިޝަނުގެ ކުލަބުތަކުގެ ހުރިހާ އޮފިޝަލުންނާއި ކުޅުންތެރިންވަނީ މިހާރު ވެކްސިންގެ ފުރަތަމަ ޑޯޒުވެސް ފުރިހަމަކޮށްފައެވެ.\nދިރާގު ދިވެހި ޕްރިމިއާ ލީގު މެދުކަނޑާލަން ނިންމީ ކޮވިޑުގެ ކޭސްތައް މާލެ ސިޓީގައި އިތުރުވުމާއެކު އެޗްޕީއޭއިން ނެރުނު އައު އުސޫލުތަކާ ގުޅިގެން ފެބްރުއަރީ މަހުގެ ތިންވަނަ ދުވަހުއެވެ. އަދި ކުއްލިއަކަށް ލީގު މެދުކަނޑާލަން ނިންމުމާއި ގުޅިގެން ފުރަތަމަ ޑިވިޝަނުގައި ކުޅޭ ކުލަބުތަކުގެ ކުޅުންތެރިންނާއި ކުލަބުތަކުންވެސް ވަނީ ކަންބޮޑުވުން ފާޅުކޮށްފައެވެ.\nދެވަނަ ބުރުގެ މެދުތެރެއިން ދިވެހި ޕްރިމިއާ ލީގުގެ ކުޅުން ވަގުތީ ގޮތުން މެދުކަނޑާލިއިރު، މި ސީޒަން ފެށުމަށް އެންމެ ފުރަތަމަ ކުލަބުތަކުން އޮކްޓޯބަރު މަހު ފަރިތަކުރުންތައް ފެށީވެސް އެފްއޭއެމާއި އެޗްޕީއޭ ގުޅިގެން އެކުލަވާލި ހާއްސަ އުސޫލުތަކެއްގެ ދަށުންނެވެ. އަދި އޭގެ ފަހުން އެޗްޕީއޭގެ ހާއްސަ ހުއްދައެއްގެ ދަށުން މި ސީޒަން ފަށާފައިވަނީ މިދިޔަ އަހަރުގެ ޑިސެމްބަރު މަހުގެ އަށްވަނަ ދުވަހުއެވެ. އެގޮތުން ޗެރިޓީ ޝީލްޑް މެޗުން ސީޒަން ފެށިއިރު، ދިވެހި ޕްރިމިއާ ލީގުގެ ކުޅުން ފަށާފައިވަނީ އެ މަހުގެ 13 ވަނަ ދުވަހުއެވެ.\nއަދި ދެވަނަ ބުރުގެ މެދުތެރެއިން ލީގު މެދުކަނޑާލިއިރު، މިހާތަނަށް ލީގުގައި ވަނީ ޖުމްލަ 34 މެޗު ކުޅެފައެވެ. ލީގު މެދުކަނޑާލުމާއި ހަމައަށް ކުޅުނު މެޗުތަކުގެ ނަތީޖާތަކަށް ބަލާލާއިރު ތާވަލުގެ އެއްވަނައިގައި އޮތީ އެންމެ ފަހުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނެވެ. އެޓީމަށް ކުޅުނު ނުވަ މެޗުން 21 ޕޮއިންޓް ލިބިފައިވާއިރު، ދެވަނައިގައި އޮތް ކުލަބު ވެލެންސިއާ އާއި ތިންވަނައިގައި އޮތް ދަ ގްރާންޑޭއަށް ނުވަ މެޗުން ލިބިފައިވަނީ 15 ޕޮއިންޓެވެ.


US Capitol muzaahara:4meehaku maruve, gina bayaku zaham vejje – adduLIVE\nކެޕިޓޮލް ސަލާމަތްކުރުމުގައި ހަތަރު މީހަކު މަރުވެއްޖެ\nJan 07, 2021, 11:16 އަހުމަދު ނަސޫހް\nޓްރަމްޕް ސަޕޯޓަރުން ކެޕިޓޮލް ބިލްޑިންގ އަށް ވަދެގަތުން. ސަޕޯޓަރަކު ހައުސް ސްޕީކާ ޕެލޮސީގެ ގޮނޑިކޮޅުގައި: ފޮޓޯ - ގެޓީ އިމޭޖެސް\nއެމެރިކާގެ ކޮންގްރެސް އިމާރާތް ކަމަށްވާ ކެޕިޓޮލް ބިލްޑިންގ އަށް ރައީސް ޑޮނަލްޑް ޓްރަމްޕުގެ ސަޕޯޓަރުން ގަދަ ބާރުން ވަދެގަނެ، ހަމަނުޖެހުން ހިންގުމާ ގުޅިގެން ސަލާމަތީ ބާރުތަކާ މުޒާހަރާގެ ބައިވެރިންނާ ދެމެދު ހިނގި ކުރިމަތިލުމުގައި ހަތަރު މީހަކު މަރުވެއްޖެއެވެ.\nއެމެރިކާގެ ނޫސް އިދާރާތަކުން ރިޕޯޓުކުރާ ގޮތުގައި މިހާރު، ކޮންގްރެސް އިމާރާތް ސަޕޯޓަރުންގެ އަތް ދަށުން ސަލާމަތް ކުރެވިފައިވާ ކަމަށާއި ނަމަވެސް ސަޕޯޓަރުންނާއި ފުލުހުންނަށް ވެސް ބޮޑެތި އަނިޔާތަކެއް ވެފައިވާ ކަމަށެވެ. އޭގެ ތެރޭގައި އަންހެނަކާއި އިތުރު ތިން ފިރިހެނުން މަރުވެފައިވާ ކަމަށާއި ފުލުހުންގެ ތެރެއިން ބަޔަކަށް ވެސް ސީރިއަސް އަނިޔާތަކެއް ލިބި ފަރުވާ ދެމުން އަންނަ ކަމަށެވެ.\nކޮންގްރެސް ތެރެއަށް މުޒާހަރާގެ ބައިވެރިން ވެދެގަނެފައިވަނީ ރިޔާސީ އިންތިޚާބު ކާމިޔާބުކުރި ޖޯ ބައިޑެންގެ އިންތިޚާބުގެ ރަސްމީ ނަތީޖާ ސެނެޓުން އިއުލާން ކޮށް، ބައިޑެން އިންތިޚާބު ކާމިޔާބުކުރިކަން ރަސްމީކޮށް އިއުލާން ކުރުމަށް ބޭއްވި ޖަލްސާ ކުރިއަށް ދަނިކޮށެވެ.\nއިމާރާތަށް ސަޕޯޓަރުން ވަނުމާ ގުޅިގެން ގާނޫނު ހަދާ މަޖިލީހުގެ މެމްބަރުންނާއި ނައިބު ރައީސް ޕެންސް ވަނީ ސަލާމަތީ ބަންކަރަށް ވައްދާފައެވެ.\nކޮންގްރެސް އިމާރާތުގެ ކޮންޓްރޯލް ނެގުމަށް ސިފައިންގެ އެހީތެރިކަމަށް އެދެން ރައީސް ޓްރަމްޕް ދެކޮޅު ހެއްދެވުމުން އެކަން ކުރެއްވީ ނައިބު ރައީސް ޕެންސް ކަމަށް ވެސް "ސީއެންއެން" އިން ރިޕޯޓުކޮށްފައިވެއެވެ.\nޓްރަމްޕް ވަނީ، މިއަދު ހެނދުނު ސަޕޯޓަރުންނަށް ވީޑިއޯ މެދުވެރިކޮށް މެސެޖެއް ފޮނުވާފައެވެ. އެ ވީޑިއޯ މެސެޖުގައި އޭނާ ވަނީ އިންތިޚާބު ވަގަށް ނަގާފައިވާ ކަމަށް ކުރާ ތުހުމަތުތައް ތަކުރާރުކުރުމަށް ފަހުގައި، ސަޕޯޓަރުން ގެއަށް ދިއުމަށް އެދިވަޑައިގެންފައެވެ.\nހަތިޔާރާއެކު ކޮންގްރެސް އިމާރާތަށް ވަދެގަތުގެ ޒިންމާ ނަންގަވަން ޖެހޭނީ ރައީސް ޓްރަމްޕް ކަމަށް އެމެރިކާގެ ސިޔާސީ ފަރާތްތަކުން ވަނީ ބުނެފައެވެ. ސަބަބަކީ އެކަން ކުރުމުގެ ކުރިން ޓްރަމްޕް ސަޕޯޓަރުންނަށް "ބަލިކަށި ކަމާއެކު ގައުމު އަނބުރާ ނުލިބޭނެ" ކަމަށް ވިދާޅުވި ކަމަށް ނިއުޔޯކް ޓައިމްސް އިން ރިޕޯޓުކޮށްފައިވެއެވެ.\nއެގައުމުގެ އިންތިޚާބީ ރައީސް ޖޯ ބައިޑެން ވިދާޅުވީ، މިއީ އެމެރިކާގެ ތާރީޚުގައި ކަޅު އަކުރުން ލިޔެވޭނެ ސޮފުހާ އެއް ކަމަށެވެ. ނަމަވެސް މިއީ ހަގީގީ އެމެރިކާއެއް ނޫން ކަމަށާއި ފެނިގެން ދިޔައީ ގިނަ ރައްޔިތުންގެ ފިކުރު ނޫން ކަމަށް ވިދާޅުވެފައެވެ.


German Cup ge final ah Leverkusen aai Bayern\nރޭ ގެ މެޗު ކާމިޔާބު ކުރުމަށް ފަހު ބަޔާންގެ ކުޅުންތެރިން އުފާފާޅު ކުރަނީ\nއެއިންޓްރެކްޓް ފްރެންކްފާޓްގެ މައްޗަށް 2-1 ގެ ނަތީޖާ އަކުން ކާމިޔާބު ހޯދައި ޖަރުމަން ކަޕްގެ ފައިނަލުގައި ބަޔާ ލެވަކޫސަން އާ ދެކޮޅަށް ބަޔާން މިއުނިކް ވާދަ ކުރަން ޖެހިއްޖެ އެވެ.\nސެމީ ފައިނަލުގެ ދެ ވަނަ މެޗުގައި ރޭ ކުޅުނު މެޗުގައި ބަޔާންގެ ލަނޑުތައް ކާމިޔަބު ކުރީ އީވާން ޕެރިސިޗް އާއި ރޮބަޓް ލެވަންޑޮސްކީ އެވެ. މެޗުގެ 14 ވަނަ މިނެޓްގައި މުލާ ތަނަވަސް ކޮށްދިން ފުރުސަތަކުން ޕެރިސިޗް ބަޔާންގެ ފުރަތަމަ ލަނޑު ކާމިޔާބު ކުރި އެވެ. ދެ ވަނަ ހާފުގައި ފްރޭންކްފާޓް ޑެނީ ޑަ ކޯސްޓާ ވަނީ މެޗުގެ ނަތީޖާ ހަމަހަމަ ކޮށްފަ އެވެ.\nބަޔާން އަށް އިތުރަށް މަސައްކަތް ކުރަން ޖެހުނެވެ. ޖެހިޖެގެން ތިން ވަނަ ފަހަރަށް ޖަރުމަންގެ ކަޕްގެ ފައިނަލަށް ބަޔާން ގެންގޮސްދިން ލަނޑު ލެވަންޑޮސްކީ ކާމިޔާބު ކުރީ ފްރެންކްފާޓުން ނަތީޖާ ހަމަހަމަ ކުރިތާ ފަސް މިނެޓް ތެރޭގަ އެވެ. އެ ލަނޑަކީ އޭނާ މި ސީޒަންގައި ކާމިޔާބު ކުރި 45 ވަނަ ލަނޑެވެ.\nރޭ ބަޔާނުން ކާމިޔާބު ކުރި ދެ ލަނޑާއެކު އެ ޓީމު ވަނީ، ކުލަބުގެ ތާރީހުގައި އެންމެ ގިނައިން ލަނޑު ޖެހި ސީޒަންގެ ރެކޯޑާ އެއްވަރުކޮށްފަ އެވެ. ސީޒަންގެ 128 އަދި 129 ވަނަ ލަނޑު ކާމިޔާބު ކުރުމުން 1972-73 ގެ ސީޒަންގައި ޖެހި ލަނޑުގެ އަދާދާ އެއްވަރުވީ އެވެ. މި ސީޒަންގައި 129 ލަނޑު ކާމިޔާބު ކުރީ 34 މެޗުންނެވެ.\nއަންނަ މަހުގެ ހަތަރު ވަނަ ދުވަހު ކުޅޭ ފައިނަލުގެ ފުރަތަމަ ޖާގަ ލެވަކޫސައިން ހޯދީ، އަންގާރަ ދުވަހުގެ ރޭ ކުޅުނު ސެމީގައި ހަތަރު ވަނަ ޑިވިޝަންގެ ކުލަބު ސާބްރެކެން ބަލި ކުރުމަށް ފަހު އެވެ. ޖަރުމަން ކަޕްގެ ސެމީ ފައިނަލާ ހަމައަށް ދަތުރު ކުރުމަކީ ސާބްރެކަންއަށް ބޮޑު ކާމިޔާބެކެވެ.


ދަޢުވަތު ސިލްސިލާ: 01 (އިސްލާމީ ޢަޤީދާ) – DhiSalafiyyah\nދަޢުވަތު ސިލްސިލާ: 01 (އިސްލާމީ ޢަޤީދާ)\n26/02/2012 ދައުވަތު ސިލްސިލާދިސަލަފިއްޔާ\nﷲ ތަޢާލާ ވަޙީކުރައްވާފައިވެއެވެ. ((وَمَنْ أَحْسَنُ قَوْلاً مِمَّنْ دَعَا إِلَى اللَّهِ وَعَمِلَ صَالِحاً وَقَالَ إِنَّنِي مِنْ الْمُسْلِمِينَ)) فصلت: 33 މާނައީ: “ﷲގެ މަގަށް ގޮވާލައި، އަދި ޞާލިޙުޢަމަލުކޮށް، އަދި ހަމަކަށަވަރުން ތިމަންނާވަނީ މުސްލިމުންގެ ތެރެއިންނޭ ބުނާމީހަކަށްވުރެ ރަނގަޅުބަސް ބުނާމީހަކީ ކާކު ހެއްޔެވެ؟” އަދި ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((الدَّالُّ عَلَى الْخَيْرِ كَفَاعِلِهِ)) (الترمذي – وصحّحه الألباني في السلسلة) މާނައީ: “ހެޔޮކަމަށް މަގުދައްކައިފިމީހާ އެކަން ކުރިމީހާ ފަދައެވެ.”\nއާދެ، ސައިންސާއި ޓެކްނޮލޮޖީގެގޮތުން ކުރިއަރާފައިވާ މިފަދަ ދުވަސްވަރެއްގައި، ﷲ ތަޢާލާގެ މަގަށް ދަޢުވަތު ދިނުމުގައި ވަރަށް ގިނަ ވަސީލަތްތައް ބޭނުންކުރެވިދާނެއެވެ. މިގޮތުން ލީފްލެޓަކީ، މިކަމަށްޓަކައި އެންމެ ފަސޭހަކަމާއެކު ބޭނުންކުރެވިދާނެ އެއްވަސީލަތެވެ. އެހެންކަމުން، “ދަޢުވަތު ސިލްސިލާ” ގެ ނަމުގައި ދިސަލަފިއްޔާ ވެބްސައިޓުގެ ފަރާތުން ގެނެސްދެވޭ މިލީފްލެޓްތަކަކީ، މިކަންތައް ތިޔަ އެންމެހާ ލޮބުވެތި އަޚުންނާއި އުޚުތުންނަށް ފަސޭހަކޮށްދިނުމުގެ މަޤްޞަދުގައި ގެނެސްދެވޭ ސިލްސިލާ ލީފްލެޓްތަކެކެވެ.\nދުޢާއަކީ، މިސިލްސިލާ ލީފްލެޓްތަކަކީ ﷲގެ މަގަށް ދަޢުވަތުދިނުމުގައި ތިޔަ އެންމެހާ ލޮބުވެތި އަޚުންނާއި އުޚުތުންނަށްވެސް ހިއްސާވުމަށް ކޮށާލެވޭ މަގެއްކަމުގައި ލެއްވުމެވެ. އަދި މިއީ ގިނަބަޔަކަށް އިސްލާމްދީނުގެ ޢިލްމު ފޯރުކޮށްދެވޭނޭ މަގެއްކަމުގައި ލެއްވުމެވެ.\nދަޢުވަތު ސިލްސިލާގެ އެހެނިހެން ބައިތައް


Covid aaeku haarijiee masakayi bura, ekamaku kaamiyaabu!\nކޮވިޑާއެކު ހާރިޖީ މަސައްކަތް ބުރަ، އެކަމަކު ކާމިޔާބު!\nމިއަހަރު ނިމިގެން މިދަނީ ކޮވިޑް-19 ގެ ބަލިމަޑުކަމާއި ގުޅިގެން މުޅި ދުނިޔެއަށް ބޮޑެތި ގޮންޖެހުންތަކެއް ކުރިމަތިވެފައިވާ ހާލަތެއްގައެވެ. އަހަރު ފެށުމާއެކު ރާއްޖެއިން ހިމަބިހި އައުޓްބްރޭކެއް ފެނި އެކަމާއި ދެކޮޅަށް ގިނަ މަސައްކަތްތަކެއް ކުރަން ޖެހުނެވެ. އޭގެ ދެތިން މަސް ފަހުން ކޮވިޑް-19ގެ ބަލިމަޑުކަމާއި ގުޅިގެން ގިނަ ފިޔަވަޅުތަކެއް އަޅަން ޖެހުނެވެ. އެކަމާއި ގުޅިގެން އާންމު ދިރިއުޅުމަށް ބުރޫއަރާ އެތަށް ދަތީގައި އުޅެން ޖެހުނެވެ. ރާއްޖެއިން ބޭރުގައި ތިބި ދިވެހިންނަށް ގިނަ ދަތިތަކެއް ކުރިމަތިވިއެވެ. ރާއްޖެ ނާދެވި ބޭރު ގައުމުތަކުގައި އެބަ ދިވެހިން ތާށިވިއެވެ.\nކޮވިޑްގެ މި ހާލަތުގައި އެންމެ މުހިންމު ދައުރެއް އަދާކުރި އެއް މިނިސްޓްރީއަކީ ފޮރިން މިނިސްޓްރީއެވެ. އެ މިނިސްޓްރީން ވަނީ ދަތީގައި ތިބި ދިވެހިންނަށް އެހީތެރިވުމަށް ކާމިޔާބު ގިނަ މަސައްކަތްތަކެއް ކޮށްފައެވެ. ބޭރުގައި ތިބި ދިވެހިން ރާއްޖެ ގެނެވޭނެ މަގު ތަނަވަސްކޮށް ބޭރުގައި ތިބި ދިވެހި އާއިލާތަކަށް "ކެއާ ޕެކް" ފޮނުވުމަށް އެހީތެރިވެދިނެވެ. އޭގެ ކުރިން މަބިހި އައުޓްބްރޭކްތެރޭ މިނިސްޓްރީން ކޮށްފައިވާ މަަސައްކަތްވެސް ފާހަގަކޮށްލަން ޖެހެއެވެ.\nފޮރިން މިނިސްޓްރީގެ ކާމިޔާބީތައް\nރާއްޖެއިން ހިމަބިހި ނައްތާލިފަހުން މި އަހަރުގެ ޖަނަވަރީ މަހު ވަނީ ހިމަބިހީގެ ކޭހެއް ފެނިފައެވެ. ރާއްޖޭގައި ހިމަބިހި ފެތުރެމުންދާ ކަން ހެލްތުން އިއުލާން ކުރީ ތިން އަހަރުގެ ފިރިހެން ކުއްޖަކު ޓެސްޓު ކުރުމުން ހިމަބިއްސަށް ޕޮޒިޓިވް ވުމުންނެވެ. އެ ކޭހާއި ގުޅުން ހުރި 12 ކޭހެއް އޭރު ފެނުނެވެ. އެކަމާއި ގުޅިގެން ވެކްސިންގެ ބޮޑު ޕްރަގްރާމެއް ސަރުކާރުން އިއުލާނުކުރިއެވެ. އެ މަސައްކަތުގައިވެސް އެންމެ އިސް ދައުރެއް އަދާކުރީ ފޮރިން މިނިސްޓްރީންނެވެ. ހިމަބިހި އައުޓްބްރޭކާއި ގުޅިގެން އިންޑިއާ ސަރުކާރުން ރާއްޖެއަށް 30,000 މީސަލްސް ވެކްސިން ހަދިޔާކުރިއިރު އެކަމަށް ފެސިލިޓޭޓް ކޮށްދިނީ އެ މިނިސްޓްރީންނެވެ.\nއޭގެ ފަހުން ދުނިޔޭގައި މިދިޔަ އަހަރުގެ ފަހުކޮޅު ފެތުރެން ފެށި ކޮވިޑްގެ ބަލި މީހުން ރާއްޖެއިން ފެންނަން ފެށިއެވެ. ފުރަތަމަ ކޭސް މާޗް މަހުގެ ހަ ވަނަ ދުވަހު ފެނުނެވެ. އަދި އޭޕްރީލް މަހުގެ 15 ވަނަ ދުވަހު މާލެ ސިޓީން ކޮވިޑްގެ ބަލި މީހަކު ފެނި މާލެ ސިޓީ ލޮކްޑައުން ކުރިއެވެ. އޭރު ދުނިޔޭގެ ވަރަށް ގިނަ ގައުމުތަކުގައި އެ ބަލީގައި ވަރަށް ބޮޑުވަރު ވެފައިވެއެވެ. އެކަމާއި ގުޅިގެން އެތައް ގައުމެއްގެ ބޯޑަރު ބަންދުކޮށް ހަރުކަށި ފިޔަވަޅުތައް އަޅާފައިވެއެވެ. އެކަމާއި ގުޅިގެން އެ ގައުމުތަކުގައި ތިބި ދިވެހިން ރާއްޖެ ނާދެވި ތާށިވިއެވެ. އެހެން ކަމުން އެ ދިވެހިން ރާއްޖެ ގެނައުމަށް ފޮރިން މިނިސްޓްރީން އިސްވެ ގިނަ މަސައްކަތްތަކެއް ކުރި އެވެ. އެ މަަސައްކަތްތަކުގެ ދަށުން ވިއްސަކަށް ގައުމުތަކުގައި ތިބި ގިނަ އަދަދެއްގެ ދިވެހިން ވަނީ ރާއްޖެ ގެނެސްފައެވެ. އެކަމަށްޓަކައި ގައުމުތަކުގެ ބޯޑަރުތައް ހުޅުވާލީ ފޮރިން މިނިސްޓްރީން ގިނަ މަޝްވަރާތަކެއް ކުރުމުންނެވެ.\nރާއްޖެއިން ބޭރުގައި ތިބި ދިވެހިންނަށް ކެއާ ޕެކް ފޮނުވުން --\nމީގެ އިތުރުން އާޖެންޓް ލައިފް ސޭވިން މެޑިސިން ބޭނުންވާ މީހުންނަށް އެ ބޭސްތައް ރާއްޖެ ގެނައުމަށް ފޮރިން މިނިސްޓްރީން ކުރި މަސައްކަތަކީ ވަރަށް މުހިންމު މަސައްކަތްތަކެކެވެ. ބޯޑަރު ބަންދުކުރުމާއިއެކު ގަވާއިދުން ކުރަމުންދިޔަ ދަތުރުތައް ހުއްޓި ދިގު މުއްދަތަށް ބޮޑެތި ބަލިތަކަށް ބޭސްކުރާ އެތައް ބަޔަކަށް ބޭސް ލިބޭނެ މަގު ބަންދުވިއެވެ. ފޮރިން މިނިސްޓްރީން ވަނީ ރާއްޖެއިން ލިބެން ނެތް އެކި ބޭސްތައް ހޯދުމަށް 2000 އެއްހާ ދިވެހިންނަށް މި އަހަރުތެރޭ އެހީ ފޯރުކޮށްދީފައިވެއެވެ. އެގޮތުން ލަންކާ އާއި އިންޑިއާގެ އިތުރުން މެލޭޝިއާ އާއި ތައިލެންޑުން ރާއްޖެއަށް ބޭސް ގެނެސްފައިވެއެވެ.\nގައުމުތަކުގެ ބޯޑަރު ބަންދުކޮށް އަވަށްތައް ލޮކްޑައުން ކުރިއިރު ރާއްޖެއިން ބޭރުގެ އެކި ގައުމުތަކުގައި ގިނަ އަދަދެއްގެ ދިވެހިން ދިޔައީ ދިރިއުޅެމުންނެވެ. އިންޑިއާ އާއި ސްރީލަންކާ އާއި ތައިލެންޑް އާއި މެލޭޝިއާގެ އިތުރުން ކިއުބާގައިވެސް ގިނަ ދިވެހިން ދިރިއުޅެއެވެ. އެ މީހުންގެ އާއިލާތަކުން ގަވާއިދުން ފޮނުވަމުންދިޔަ އެކި ބާވަތްތަކުގެ ތަކެތި ފޮނުވޭނެ މަގު މުޅީން ބަންދުވިއެވެ. އެެހެން ކަމުން ސަރުކާރުން ވަނީ އެ ރައްޔިތުންނަށް ކެއާ ޕެކް ފޮނުވޭނެ މަގު ތަނަސްކޮށްދީފައެވެ. އެ މަަސައްކަތުގައިވެސް އެންމެ އިސް ދައުރެއް އަދާ ކުރީ ފޮރިން މިނިސްޓްރީންނެނެވެ. ލޮކްޑައުންގެ ސަބަބުން ބޭނުންވާ އަސާސީ ތަކެތި ހޯދުމަށް ދަތިވި ދިވެހިންނަށް އެހީވުމުގެ ގޮތުން ފަސް ގައުމެއްގައި ތިބި ދިވެހިންނަށް ހިލޭ ކެއާ ޕެކޭޖް ފޮނުވައިދީފައިވެއެވެ.\nމީގެ އިތުރުން ކޮވިޑް-19 ގެ ޕެންޑެމިކްގެ ތެރޭގައި ރާއްޖެއަށް ހުއްޓުމެއް ނެތި ބޭހާއި ކާބޯތަކެތި ލިބޭނެކަން ކަށަވަރުކޮށް، އެކަމުގައި އެކުވެރި ގައުމުތަކާ ގުޅިގެން ފޮރިން މިނިސްޓްރީން ކުރި މަސައްކަތްތަަކަކީވެސް ފާހަގަކޮށްލެވޭ މަސައްކަތްތަކެކެވެ. އެގޮތުން ބައެއް ގައުމުތަކުގައި ބޭހާއި ޕީޕީއީ ނުލިބިގެން އުޅުނު ނަމަވެސް، ރާއްޖޭގައި އެފަދަ ހާލަތަކަށް ނުގޮސް އެކުވެރި ގައުމުތަކުގެ އެހީއާއެކު އެކަން މެނޭޖު ކުރެވިގެން ގޮސްފައިވަނީ ފޮރިން މިނިސްޓްރީ އިސްވެ ސަރުކާރުން ކުރި މަސައްކަތުންނެވެ. މި ބަލިމަޑުކަމުގައި އޮސްޓްރޭލިއާ އާއި އެމެރިކާ އާއި އިންޑިއާ އާއި ޗައިނާ އާއި ޖަޕާން އާއި ބަންގްލަދޭޝް އާއި ޔޫއޭއީ ފަދަ ގައުމުތަކުން ވަނީ ޕީޕީއީ ހަދިޔާކޮށްފައެވެ. ޔޫއޭއީ އިން އެކަނިވެސް 70 މިލިއަން ރުފިޔާގެ ބޭހާއި ބޭސްފަރުވާއަށް ބޭނުންވާ ސާމާނު ހިލޭ ފޯރުކޮށްދީފައިވެއެވެ.\nއެމެރިކާއިން ރާއްޖެއަށް ހަދިޔާކުރި ޕީޕީއީ ކިޓްތައް ހަވާލުކުރަނީ-- ފޮޓޯ: އެމެރިކާ އެމްބަސީ\nއަދި ކޮވިޑް-19 އާ ގުޅިގެން ބަންގްލަދޭޝް އަދި އިންޑިއާއިން މެޑިކަލް ޓީމްތައް ގެނެސް، ރާއްޖޭގެ ކަމާ ބެހޭ އިދާރާތަކާއެކު ހިލޭ އެހީގެ ދަށުން މަސައްކަތްކޮށްފައިވެއެވެ. މި ހުރިހާ މަސައްކަތަކަށްޓަކައި ސަރުކާރުގެ ބައެއް އިދާރާތަކާއި، ބޭރު ބައެއް ގައުމުތަކުގެ ކެޕިޓަލްތައް ބަންދުކުރިނަމަވެސް، ހުއްޓުމެއް ނެތި ރާއްޖޭގެ ފޮރިން މިނިސްޓްރީން ދިޔައީ މަސައްކަތް ކުރަމުންނެވެ.\nކޮވިޑްގެ ބަލިމަޑުކަމާއި ގުޅިގެން ކުއްލި ނުރައްކަލުގެ ހާލަތުގައި ކޮންމެހެން ރާއްޖެން ބޭރަށް ގޮސް ބޭސް ފަރުވާ ކުރަންޖެހޭ މީހުންނަށް ފޮރިން މިނިސްޓްރީއާއި އާސަންދަ އާ ގުޅިގެން ބަލިމީހުން ގެންދިޔުމަށްޓަކައި އާސަންދަ ފްލައިޓްތަކެއްވެސް ވަނީ ހަމަޖައްސާފައެވެ. މިއީ ރާއްޖެއިން ބޭރުން ބޮޑެތި ބަލިތަކަށް ފަރުވާ ހޯދަމުންދިޔަ އެތަށް ދިވެހިންނަަކަށް ލިބުނު ބޮޑު ހިތްހަމަ ޖެހުމެކެވެ. އިންޑިއާ ސަރުކާރާއެކު ކުރެވުނު މަޝްވަރާތަކަށް ފަހު އެކި ބުރު މަތިން ގިނަ އަދަދެއްގެ ދިވެހިން އެ ގައުމަށް ގޮސް ފަރުވާ ފުރިހަަމަ ކޮށްފައިވެއެވެ. އޭގެ ތެރޭގައި ކެންސަރު ފަދަ ނުރައްކާތެރި ބަލިތަކަށް ފަރުވާ ހޯދަމުންދިޔަ މީހުން ހިމެނެއެވެ.\nއަންގޯލާ އާއެކު ހާރިޖީ ގުޅުން ގާއިމުކުރި ކަމުގެ ލިޔުމުގައި އިއްޔެ ސޮއި ކުރަނީ. -- ފޮޓޯ: ފޮރިން މިނިސްޓްރީ\nމިއަދު ނިމޭ 2020 ވަނަ އަހަރާއި ހަމައަށް ރާއްޖެއިން ޑިޕްލޮމެޓިކް ގުޅުން ގާއިމްކުރި ގައުމުތަކުގެ އަދަދު ވަނީ 175 އަށް އަރާފައެވެ. އަދި ކޮމަންވެލްތުގެ މެމްބަރު ގައުމަކަށް ރާއްޖެ އަލުންވެ، ކޮމަންވެލްތުގެ އެހެން ޖަމްއިއްޔާތަކާ ރާއްޖެ އަލުން ގުޅި، އެކަމުގެ ފައިދާތައް ރާއްޖެއަށް ދަނީ ކުރަމުންނެވެ. އެ ގޮތުން ކޮމަންވެލްތު ސްކޮލާޝިޕްތަކަށް ކުރިމަތިލުމަށް މިހާރުވެސް ވަނީ ހުޅުވާލާފައެވެ. ސަރުކާރުން ވަނީ ހާއްސަ އިސްކަމެއް ދީގެން ބޭރުދުނިޔެއާ އޮތް ގުޅުން ހަރުދަނާ ކުރުމަށް މުހިންމު މަސައްކަތްތަކެއް ކޮށްފައެވެ. އެ މަސައްކަތުގައި ފާހަގަކޮށްލެވޭ ކާމިޔާބީތަކެއް ހޯދާ، ރާއްޖެ-ބޭރުދުނިޔެ ވަނީ ވަރަށް ބޮޑަށް ގުޅިލާމެހިފައެވެ.\nދިވެހިރާއްޖެ އާއި ރުވާންޑާ އާ ދެމެދު ސިޔާސީ ގުޅުން ގާއިމުކުރުން -- ފޮޓޯ: ފޮރިން މިނިސްޓްރީ\nކޮވިޑްގެ ބަލިމަޑުކަމާއި ގުޅިގެން ރާއްޖޭގެ ބޯޑަރު މާޗް މަހުގެ 15 ވަނަ ދުވަހު ވަނީ ރާއްޖޭގެ ބޯޑަރު ބަންދުކޮށްފައެވެ. ހަތަރު މަހަށްފަހު އަލުން ބޯޑަރު ހުޅުވާފައިވަނީ ޖުލައި މަހުގެ 15 ވަނަ ދުވަހުއެވެ. ބޯޑަރު އަލުން ހުޅުވާލުމާއެކު ރާއްޖޭގެ ފަތުރުވެރިކަން އަލުން ކޮޅަށްޖަހާ ފަތުރުވެރިންގެ މެދުގައި ރާއްޖެއަކީ މަގުބޫލު މަންޒިލަކަށް ހެދުމަށް ޓޫރިޒަމް މިނިސްޓްރީ އަދި އެމްއެމްޕީއާރްސީ އާއި ގުޅިގެން ވެބިނާތައް ބާއްވައި، އެކި ގައުމުތަކުގައި ރާއްޖޭގެ ފަތުރުވެރިކަން މާކެޓްކުރުމުގެ މަސައްކަތް ވަނީ ކުރެވިފައެވެ. އެ މަސައްކަތަށްވެސް ފޮރިން މިނިސްޓްރީން ބޮޑު އެއްބާރުލުމެއްދީ އެހީތެރިކަން ފޯރުކޮށްދީފައިވެއެވެ.\nމީގެ އިތުރުން ކޮވިޑްއާއި ގުޅިގެން ދިމާވެފައިވާ އިގްތިސާދީ ހާލަތުން އަރައިގަތުމަށް ފަސޭހަ ކުރުމަށް، ބޮޑެތި ގައުމުތަކަށް ދައްކަން ޖެހޭ ލޯންތައް އަނބުރާ ދެއްކުން ފަސްކުރުމުގެ މަޝްވަރާތައް ކުރިއަށް ގޮސް، ބައެއް ގައުމުތަކާއެކު އެއްބަސްވުމަށް އާދެވިފައިވުމަކީ ރާއްޖެއަށް މި ހާލަތުގައި ލިބުނު އެންމެ ބޮޑު ހިތްހަމަ ޖެހުމެވެ.\nޗައިނާ ސަފީރު ފޮރިން މިނިސްޓަރު ޝާހިދާ ބައްދަލުކުރައްވަނީ -- ފޮޓޯ: ފޮރިން މިނިސްޓްރީ\nރާއްޖޭގައި ތިއްބަވާ ބޭރު ގައުމުތަކުގެ ސަފީރުންނާ ބައްދަލްކޮށް ގައުމުތަކާއި ގުޅުން ވަރުގަދަކޮށް އަދި އެ ނޫން ގޮތްގޮތުން ރާއްޖެއަށް އެހީތެރިކަން ހޯދޭނެ މަގު ތަނަވަސްކުރުމަށްވެސް ފޮރިން މިނިސްޓްރީން ވަނީ ހާއްސަ މަސައްކަތްތަކެއް ކޮށްފައެވެ. އެގޮތުން ސަތޭކައަށްވުރެ ގިނަ ގައުމުތަކުން އދ އަށް ކަނޑައަޅާފައި ތިއްބަވާ ސަފީރުންނާއެކު ވާޗުއަލް ރިސެޕްޝަން އެއް މިނިސްޓަރު ޝާހިދު ބޭއްވެވިއެވެ. މި ރިސެޕްޝަންގައި ޕްރެޒިޑެންޓް އޮފް ދަ ޖެނެރަލް އެސެމްބްލީ ބައިވެރިވެވަޑައިގެންނެވިއެވެ.\nއަދ 100 އަށްވުރެ ގިނަ ގައުމުތަކާއެކު މިނިވަން ދުވަހުގެ ރިސެޕްޝަން ވާޗުއަލްކޮށް ބޭއްވުނެވެ. މިއީ މިގޮތަށް ގައުމަކުން ވާޗުއަލްކޮށް ބޭއްވި ފުރަތަމަ ރިސެޕްޝަންވެސްމެއެވެ. އަދި ކޮވިޑްގެ ޕެންޑަމިކް ތެރޭގައިވެސް 50 އާއި ގާތްކުރާ އަދަދަކަށް ގައުމުތަކުގެ މަންދޫބުންނާއި މިނިސްޓަރު ޝާހިދު ވާޗުއަލްކޮށް، އަދި ކުރެވުނު މަދު ދަތުރުފުޅުތަކުގައި ބައްދަލުކުރެއްވިއެވެ.\nވާޗުއަލްކޮށް ބޭއްވި ރަސްމިއްޔާތެއްގެ މިނިސްޓަރު ޝާހިދު ބައިވެރިވެވަޑައިގަންނަވަނީ --\nފޮރިން މިނިސްޓްރީއަށް ހެޔޮ ބަދަލުތައް ގެނެސް އެ މިނިސްޓްރީގެ ހިންގުން ހަރުދަނާ ކުރުމަށްވެސް މިއަހަރު ގިނަ މަސައްކަތްތަކެއް ވަނީ ކޮށްފައެވެ. އެގޮތުން މިންތީގެ ހަމަހަމަކަމަށް ފޮރިން މިނިސްޓްރީއިން ކުރަމުންދާ މަސައްކަތްތަކަށް މިއީ ކާމިޔާބު އަހަރެކެވެ. ރާއްޖެއިން ބޭރުގައި ތިއްބަވާ ޑިޕްލޮމެޓިކް މިޝަންތަކުގެ ވެރިންގެ 50 އިންސައްތައަކީ އަންހެނުންނެވެ. ފޮރިން މިނިސްޓްރީގެ އެޒެކެޓިވް ޓީމްގެ 40 އިންސައްތައަކީ އަންހެނުންނެވެ.\nމީގެ އިތުރުން މިއަހަރަކީ ފޮރިން ސާވިސަސް އިންސްޓިޓިއުޓްގެ މަސައްކަތް ފުޅާކުރެވުނު އަހަރެވެ. އަދި ކޮރަޕްޝަންގެ މައްސަލައެއް ނެތް މިނިސްޓްރީއެއްގެ ގޮތުގައި ފޮރިން މިނިސްޓްރީވުމަކީވެސް އެ މިނިސްޓްރީގެ ކާމިޔާބީގެ ބޮޅެކެވެ.\nއެއްބައިވަންތަކަމުގެ ދުވަސް ފާހަގަކުރުމަށް ފޮރިން މިނިސްޓްރީން ބޭއްވި ހަރަކާތުގެ ތެރެއިން --\nނިމިގެން މިދާ 2020 ވަނަ އަހަރަކީ ފޮރިން މިނިސްޓްރީއަށް ވަރަށް ކާމިޔާބު އަހަރެއް ނަމަވެސް އެ ކާމިޔާބީތައް ހޯދާފައިވަނީ ގިނަ ގޮންޖެހުންތަކާއެކުގައެވެ. އެގޮތުން ގައުމުތަކުގެ ބޯޑަރުތައް ބަންދުކޮށްފައި އޮތުމުން ރާއްޖެއަށް ބޭނުންވާ ކާނާ އަދި ބޭސް ހޯދުމަށް ދިމާވި ދަތިތައް ބޮޑެވެ.\nމީގެ އިތުރުން ބޯޑަރުތައް ބަންދުކޮށް، ފްލައިޓްތައް ނެތުމުގެ ސަބަބުން ރާއްޖެއިން ބޭރުން ދިވެހިން ގެނައުމުގައި ދިމާވި އުނދަގޫތަކާ ދަތިތައް ބޮޑެވެ. އެކަންކަން ހައްލުކޮށް ދިވެހިން ރާއްޖެ ގެނައުމަށް ފޮރިން މިނިސްޓްރީން ވަނީ ގިނަ މަސައްކަތްތަކެއް ކޮށްފައެވެ.\nއަދި ސިއްހީ ދާއިރާގެ ކެޕޭސިޓީއަށް އޯވަލޯޑްވިޔަ ނުދިނުނަށް ހެލްތު މިނިސްޓްރީ އާއި ކަމާބެހޭ އިދާރާތަކާ ގުޅިގެން ގިނަ މަސައްކަތްތަކެއް ކުރަން ޖެހުނެވެ.\nފޮރިން މިނިސްޓަރު އަބްދުﷲ ޝާހިދު އާއި ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީ އެހީގެ އެއްބަސްވުމެއް ބަދަލުކުރައްވަނީ. -- ފޮޓޯ: ފޮރިން މިނިސްޓްރީ\nކޮވިޑް-19 މި ބަލިމަޑުކަމުގެ އަސަރު ހުރިހާ ގައުމުތަކަށް ދިމާވެ ބޮޑެތި ގޮންޖެހުންތައް ހުރިހާ ގައުމަކަށްވެސް ކުރިމަތިވިއެވެ. އަދި ބައެއް ގައުމުތަކުގެ ހާލަތު ވަރަށް ބޮޑަށް ގޯސްވެ އެތަށް ބަޔަކަށް ބަލިޖެހި އެތަށް ލައްކަ ބަޔަކު މަރުވިއެވެ. ރާއްޖެއަށް ދަތިތައް ދިމާވާ ވަގުތު މީގެ ކުރިން އެހީވަމުންދިޔަ އެތައް ގައުމެއްވެސް 2020 ގައި އޮތީ ކޮވިޑްގެ ބަލިމަޑުކަމުގައި ކަމަށްވުމުން ރާއްޖެއަށް ބޭނުންވާ އެހީތެރިކަން އެ ގައުމުކުތަކުން ހޯދުމަށް ގިނަ ގޮންޖެހުންތައް ހުއްޓެވެ. އެ ހުރިހާ ގޮންޖެހުންތަކާއެކުވެސް ރާއްޖެއަށް ގިނަ ގައުމުތަކަކުން ބޮޑެތި އެހީތަކެއް ފޯރުކޮށްދިނުމަކީ ފޮރިން މިނިސްޓްރީގެ ކާމިޔާބާ ގުޅިފައިވި ކަމެކެވެ.\nއެހީވަނީ މުސްލިމުންނަކަށް ނޫން، ޖަރީމާއަކަށް!


ވާހަކަ: ދެވަނަ ހިޔަނި ވާހަކަ: ދެވަނަ ހިޔަނި\nވާހަކަ: ދެވަނަ ހިޔަނި\nޖުލައި 24 ބުދަ ދުވަހާއި ގުޅޭ\nފާއިތުވީ އަހަރެއްހާ ދުވަހު ބަޠޫލް ހިތާމަތަކާއެކު ދިރިއުޅެން ދަސްކޮށްފިއެވެ. ވަގުތަކީ ފަރުވާ އެއްކަމަށް ބުނެއުޅެއެއްނޫން ހެއްޔެވެ. ބޭރުފުށުން ފެންނަފެނުމަށް ބަޠޫލް އުފާވެރި ނަމަވެސް ހިތުގަވާ ހަދާންތަކާ ޒަޚްމް ތައްވަނީ އަދިވެސް ތާޒާކޮށެވެ. އެޒަޚަމް ތަކުން ލޭއޮހޮރި ގަންނާނީ ކޮންވަގުތަކު ކަމެއް ޚުދުބަޠޫލް އަކަށްވެސް ނޭގެއެވެ.\nކައިލްގެ ހަދާންތަކާއެކު ދިރިއުޅެން ބަޠޫލް ދަސްކޮށްފިއެވެ. ފަލާޙުގެ އަނތްބެއްގެ ގޮތުގަ ހުއްޓާ ކައިލް އޭނަޔާ ބައްދަލު ނުކުރާނެކަމަށް ވީ ވައުދު ބަޠޫލްގެ ހަދާނުން އެންމެހިނދު ކޮޅަކަށްވެސް ނުފިލައެވެ. ބަޠޫލް ގަސްތު ކުރީ އެއަނިޔާ އާއި ވޭންދެނިވި ދިރިއުޅުމުން މުޅިން މިނިވަންވުމަށެވެ. ކައިލް ގެ މީހަކަށް ވުމަށެވެ. ޖިންނިއަކަށް ވިޔަސް ކައިލް ކިހާރަގަޅުހެއްޔެވެ. ވަޢުދުގެ މަތީގަ ދެމިއެބަހުއްޓެއް ނޫންހެއްޔެވެ. ވައުދާ އަހްދު އުވާލުމުގަ އިންސާނުން އުޅެނީ އެންމެ ކުރީސަފުގަ އެވެ. ވީއިރު އިންސާނުން ގެ ރަގަޅު ސިފައަކީ ކޮބައި ކަމެއް ވިސްނާ ވިސްނާ ބަޠުލް އަކަށް ނޭގުނެވެ.\nބޮލަށް ގެނައި ކުއްލި ޙަރަކާތަކާ އެކު ޚިޔާލުތަކުން ބަތޫލް ދުރުވެލިއެވެ. ގޮނޑު ދޮށަށް ބީއްސަމުންދާ ރާޅުތަކަށް ހިތާމަވެރި ނަޒަރަކުން ބަލާލުމަށް ފަހު ބަޠޫލް ހިގައިގަތީ ކައިލް ގެ ހަދާންތަކާ ގުޅިފަވާ ހިތައް ދިރުން ގެނެސްދޭ ހުދުފިނިފެންމަލުގެ މީރުވަހުގެ ހިޔަނީ ގަ ދިރިއުޅުމުގެ މިޞްރާބް ތަންކޮޅެއް ހަރުދަނާކޮށްލުމުގެ ޢަޒުމުގައެވެ. އެމީރު ވަހާއެކު އަބަދުވެސް ކައިލް އޭނަޔާ އެކުގައިވާކަމުގެ އިޙްސާސް ބަތޫލްއަށް ކުރެވެއެވެ. އޭނަގެ ފުރާނަޔާ ގުޅިފަވާ ހުދުފިނިފެންމަލުގެ މީރުވަސް ހިތްދަތި ވެގެން އެކަނިވާ ކޮންމެފަހަރަކު އޭންގެ ހިތަށް ޝިފާ އެއްކަމުގައި ފުދެއެވެ. އަދި އެމީރުވަހަކީ ބަޠޫލްގެ ދިރިހުރުމާ ގުޅިފަވާ ދެވަނަ ހިޔަނި ކަމުގައި ހިތާފުރާނައިން ޤަބޫލް ކުރަމުން ކަނޑުގެ ބިޔަރާޅުތަކަށް ވަދާޢީ ނަޒަރަކުން ބަލާލުމަށް ފަހު ކުރިޔަށް ހިގައިގަތީ ޙަޔާތުގެ "ދެވަނަހިޔަނީ"ގެ އެހީގަ އަލުން އާޙަޔާތެއް ފެށުމުގެ އަޒުމާ އުއްމީދުގައެވެ.\nނޯޓް : ސާމިޔާ އަޙްމަދަކީ ވާހަކަ ލިޔުމުގައި ކުރިއަރަމުން އަންނަ ޒުވާން ލިޔުންތެރިއެކެވެ. ސާމިޔާގެ ގިނަ ވާހަކަތަކަށް ވަނީ ރޭޑިއޯ ޑްރާމާ އުފައްދާ ގެނެސްދީފައެވެ.


Zuvaankan dhahkan Trump photo edit kuraa kan falhaa araifi\nޒުވާންކަން ދައްކަން ޓްރަމްޕްގެ ފޮޓޯ އެޑިޓް ކުރާކަން ފަޅާއަރައިފި!\nއެޑިޓް ކޮށް ޕޯސްޓު ކޮށްފައިވާ ފޮޓޯ -- ފޮޓޯ: ބީބީސީ\nއެމެރިކާގެ ރައީސް ޑޮނަލްޑް ޓްރަމްޕްގެ ޓީމުން އޭނާގެ ފޮޓޯތައް ސޯޝަލް މީޑިއާގައި ހިއްސާ ކުރަނީ ފޮޓޯޝޮޕްކޮށްގެން ކަމަށް ބުނެ އެ މައްސަލަ ވަރަށް ހޫނު ކޮށްލައިފި އެވެ.\nރައީސް ޑޮނަލްޑް ޓްރަމްޕް ރަސްމީ ހަފްލާއަކަށްފަހު ސޯޝަލް މީޑިއާގައި ހިއްސާކުރި ފޮޓޯތަކަކަކީ އެޑިޓް ކޮށްފައި ހުރި ފޮޓޯތަކެއް ކަމަށް ބުނީ ވެބްސައިޓް "ގިޒްމޯޑޯ" އިންނެވެ. ގިޒްމޯޑޯއިން ބުނި ގޮތުގައި އެ ފޮޓޯތައް ޓްރަމްޕްގެ ޓީމުން، ސޯޝަލް މީޑިއާގައި ހިއްސާ ކުރި އިރު ހުރީ ބަދަލުތަކެއް ގެނެސް ޒުވާންކަމަށް ދައްކުވާފަ އެވެ. އެމަނިކުފާނުގެ ހަށިގަނޑަށާއި ހަމުގެ ކުލަ ދޮން ކޮށްފައިވާ ކަމަށާއި އިސްތަށިގަނޑު ވެސް ރީތިކޮށްފައިވާ ކަމަށް އޭގައި ބުނެ އެވެ.\nއެޑިޓް ކޮށްފައި ހުރި ފޮޓޯތައް ޓްރަމްޕްގެ ސޯޝަލް މީޑިއާގައި ހިއްސާ ކުރި އިރު ވައިޓް ހައުސްގެ ފްލިކާ ޕޭޖުގައި އޭގެ އަސްލު ފޮޓޯތައް ހުއްޓެވެ. އަދި ވައިޓް ހައުސްގެ ޕޭޖުގައި ހުރި ފޮޓޯތަކުގައި ބޮޑު ތަފާތު ތަކެއް ހުރި ކަމަށްވެސް ބުނެ އެވެ. ޓްރަމްޕްގެ ޓީމުން އެ ފޮޓޯތައް ހިއްސާ ކުރުމާއެކު ސޯޝަލް މީޑިއާގައި ވެސް އެއީ އެޑިޓް ކޮށްފައިވާ ފޮޓޯތަކެއް ކަމަށް ބުނެ ގިނަ ބަޔަކު ފާޑު ކިޔެވެ.\nއެޑިޓް ނުކުރާއިރު -- ފޮޓޯ: ބީބީސީ\nޓްރަމްޕްގެ ފޮޓޯޝޮޕް ކޮށްފައިވާ ފޮޓޯތަކުގައި އެމަނިކުފާނުގެ އިނގިލިތައް ގިދު ކޮށްފައިވާ ކަމަށާއި، ކޯޓާއި ޓައީވެސް ހުރީ ރޫ ފިލުވާ ރީތިކޮށްފައި ކަމަށް އެކި ފަރާތްތަކުން ބުނެ އެވެ. ޓްރަމްޕްގެ ފޮޓޯތައް ހިއްސާ ކުރާއިރު އަތުގެ އިނގިލިތައް "ދިގު" ކުރާ ކަމަށް މީގެ ކުރިން ވެސް ވަނީ އެކި ފަހަރުމަތިން ބުނެފަ އެވެ.\nމި ތުހުމަތުތަކަށް ޑޮނަލްޑް ޓްރަމްޕް އަދި ވައިޓް ހައުސް އިން އަދި އެއްވެސް އެއްޗެއް ނުބުނެ އެވެ.


BREAKING | MPL Accident: Khaadhisaa Aai Gulhun Huri Group Aai Meehun Suspend Koffi - Vaguthu\nމޯލްޑިވްސް ޕޯޓްސް ލިމިޓެޑް (އެމްޕީއެލް)ގެ ތެރޭގައި ރޭ ހިނގާދިޔަ ނުރައްކާތެރި ހާދިސާއާއި ގުޅުން ހުރި މީހުން ސަސްޕެންޑް ކޮށްފިއެވެ.\nއެފަރާތްތަށް ސަސްޕެންޑް ކޮށްފައިވާކަން އެމްޕީއެލްއިން ވަނީ މިރޭ ކަށަވަރުކޮށްދީފައެވެ.\nރޭ ހިނގާދިޔާ ހާދިސާގައި އަނިޔާވެފައި ވަނީ ހދ. ނޮޅިވަރަމް، ނައިޓްޑްރީމް އިމްރާން އަލީ 28، އަށެވެ. އިމްރާނަކީ އެމްޕީއެލްގައި މަޖޫރީއެއްގެ ގޮތުގައި މަސައްކަތް ކުރާ މީހެއް ކަމަށްވެއެވެ.\nމި ހާދިސާގައި އެ ޒުވާނާއަށް އަނިޔާވެފައިވަނީ ކާޕެޓް ރޯލެއް ގައިމައްޗަށް ވެއްޓިގެންނެވެ.\nއެމްޕީއެލުން ނެރެފައިވާ ބާޔާނެއްގައި ބުނީ، ރޭ މާލޭ ވިޔަފާރި ބަނދަރުގައި ހިނގާ ދިޔަ ހާދިސާގައި "މިނާ އިންވެސްޓްމެންޓް" ކްލިއަރަންސް ގްރޫޕުގެ މަޖޫރީއަކަށް ސީރިއަސް އަނިޔާތަކެއް ވެފައިވާ ކަމަށެވެ. އެ ހާދިސާއާއި ގުޅިގެން އެ ކުންފުނީގެ އެކްސިޑެންޓް އެންޑް އިންވެސްޓިގޭޝަން ކޮމެޓީން މިއަދު އެ ހާދިސާގެ ތަހުގީގު ފަށާފައިވާ ކަމަށްވެސް އެމްޕީއެލްއިން ނެރުނު ބަޔާނުގައި ވެއެވެ.\nއެމްޕީއެލް އިން ބުނީ ތަހުގީގުން ވަކި ގޮތެއް ކަނޑައަޅަންދެން މިނާ އިންވެސްޓްމަންޓް ގްރޫޕާއި، ހާދިސާއާއި ގުޅުންހުރި އޮޕަރޭޝަންސްގައި މަސައްކަތްކުރި އެމްޕީއެލްގެ މުވައްޒަފުން ސަސްޕެންޑުކުރަން ނިންމާފައިވާ ކަމަށެވެ.\nއެ ހާދިސާ ސީރިއަސް މައްސަލައެއްގެ ގޮތުގައި ތަހުގީގުކޮށް، ޒިންމާވާންޖެހޭ ފަރާތްތަކާއި މެދު ފިޔަވަޅު އަޅާނެކަމަށްވެސް އެމްޕީއެލް އިން ނެރުނު ބަޔާނުގައި ވަނީ ބުނެފައެވެ.\nމީގެ އިތުރުން މާލޭ ވިޔަފާރި ބަނދަރުގެ ސަލާމަތާއި ރައްކާތެރިކަން ހަރުދަނާކުރުމަށް، ގަވާއިދުތަކާއި އުސޫލުތަކަށް ބަދަލުތަކެއް ގެންނަން މަސައްކަތް ކުރަމުން އަންނަ ކަމަށާއި އެކަމާއި ބެހޭ މައުލޫމާތު ފަހުން ހިއްސާ ކުރާނެ ކަމަށް އެމްޕީއެލް އިން ވަނީ ބުނެފައެވެ.\nމި ހާދިސާގައި އަނިޔާވި ޒުވާނާއަށް މިވަގުތު އައިޖީއެމްއެވއ ގައި އަންނަނީ ފަރުވާ ދެމުންނެވެ. އެ ހޮސްޕިޓަލުގެ އޮފިޝަލަކު ވިދާޅުވީ، އެޒުވާނާގެ ހާލު ކްރިޓިކަލް ކަމަށެވެ. އެހެން ނަމަވެސް ލިބުނު އަނިޔާތަކުގެ ތަފްސީލެއް އޭނާ ހާމަ ކޮށްފައެއް ނުވެއެވެ.\nމައުލޫމާތު ލިބޭ ގޮތުގައި އެ ހޮސްޕިޓަލުން ވަނީ އެ ޒުވާނާގެ އޮޕަރޭޝަނެއް މިއަދު ކޮށްފައެވެ.\nރޭ ދަންވަރު ނުރައްކާތެރި ހާދިސާއެއް އެމްޕީއެލް ބަނދަރުގައި ހިނގާފައިވާއިރު، ދާދިފަހުންވެސް އެމްޕީއެލްގައި ބިއްލޫރި ޕެލެޓެއްގެ ދަށުވެގެން ދިވެއްސަކު ވަނީ ނިޔާވެފައެވެ.


ރިޔާސީ ޕޯލް ރީސެޓް ކުރުމަށްފަހު އަލުން ހުޅުވާލުން — Ihavandhoo.com\nރިޔާސީ ޕޯލް ރީސެޓް ކުރުމަށްފަހު އަލުން ހުޅުވާލުން\n7 އޮގަސްޓު 2013 13 އެޑްމިން\nރިޔާސީ އިންތިޚާބުގައި ވާދަކުރައްވާ ކެންޑިޑޭޓުންގެ ތެރެއިން އިހަވަންދޫޑޮޓްކޮމްގެ ކިޔުންތެރިންގެ ތާޢިދު އޮތް ކެނޑިޑޭޓެއް ބެލުމުގެ ބޭނުމުގައި އިހަވަންދޫޑޮޓޮކޮމްގެ ފަރާތުން މީގެ4ދުވަސް ކުރިން ހުޅުވާލެވުނު ޕޯލް މިރޭ 7:25 ހުން ފެށިގެން އަލުން ރިސެޓުކޮށް ހުޅުވާލައިފީމެވެ.\nމިގޮތަށް ޕޯލްގެ ނަތީޖާ ރިސެޓު ކުރަން ޖެހުނީ ޕޯލް ލެވިފައިވާ ގޮތުން އެއްކޮމްޕިއުޓަރަކުން އެއްފަހަރަށްވުރެ ގިނަ ފަހަރަށް ޕޯލް އަށް ވޯޓުދެއްވާ ކަމަށް ފާހަގަ ކުރެވުމާއި އެކު އަޅުގަނޑުމެން ޕޯލް ހުޅުވާލި މައިގަނޑު މަޤުޞަދު ހާސިލް ނުވާނެ ކަމަށް ފެންނާތީ އެވެ.\nއިހަވަންދޫޑޮޓްކޮމް އިން ހުޅުވާލި ޕޯލް އާއި އެކު އިހަވަންދޫޑޮޓްކޮމް އަށް ލިބިގެންދިޔަ ހިޓްސްގެ ޢަދަދު އެތައް ގުނައެއް އިތުރުވެގެން ދިޔަކަން ފާހަގަ ކުރެވެއެވެ. ކިޔުންތެރިން ޕޯލް އަށް ދެއްވި ތަރުޚީބަށް ޝުކުރުއަދާކުރަމުން އަޅުގަނޑުމެން މިފަހަރު މިހުޅުވާލި ޕޯލް އަށްވެސް އެފަދަ ތަރުހީބެއް ލިބޭނެ ކަމަށް އުއްމީދު ކުރަމެވެ.\nކުރީގެ ޕޯލްގައި ކޮންމެ ދުވަހަކު އެއްފަހަރު ޕޯލް އަށް ވޯޓު ދެއްވޭ ގޮތަށް އިންނަމަވެސް، މިފަހަރުގެ ޕޯލްގައި ކޮންމެ ކޮމްޕިއުޓަރަކުންވެސް ވޯޓު ލެވޭނީ އެއްފަހަރު އެވެ.\nއަޅުގަނޑުމެން މިހުޅުވާލި ޕޯލް ބަންދުކުރުމަށް ނިންމާފައިވާ ތާރީޚަކީ5ސެޕްޓެމްބަރ 2013 ވާ ބުރާސްފަތި ދުވަހުގެ މެންދަމު 12:00 އެވެ.\nމިއަދު ޕޯލް ރިސެޓު ކުރުމާ ހަމައަށް އެއް ކޮމްޕިއުޓަރަކުން "ކެޗް" ކުލިއަރ ކޮށްގެން ތަފާތު އެތައް ފަހަރަކު ވޯޓު ދީފައިވާކަން ފާހަގަ ކުރެވެއެވެ. ޕޯލް ރިސެޓު ކުރުމާ ހަމައަށް ވޯޓު ލިބިފައިވާ ގޮތަކީ:\nޤާސިމް އިބުރާހިމް : 20696\nވަޙީދު ހަސަންމަނިކު: 9\nޢަބުދުﷲ ޔާމީން: 2540\nމުޙައްމަދު ނަޝީދު : 9046\nޤާސިމް އިބުރާހިމް އަށް ލިބެމުންދިޔަ ތާއިދު ފެނުނީމަ ކެތްނުވީދޯ؟ ތަރައްޤީ ގައިމް ކުރަން ބޭނުން ނަމަ ޤާސިމް އަށް ވޯޓު ދެއްވާ.\n–7އޮގަސްޓު 201367\nމީ ޓެކުނޮލޮޖީގެ ޒަމާން. ކޮންމެ ކޮމްޕިއުޓަރަކުންވެސް ވޯޓު ލެވޭނީ އެއްފަހަރުއޭ ބުންޏަސް ވީ ހޭވް އަދަރ ވޭސް،\n–7އޮގަސްޓު 201365\nއެއްބުރުން ނަޝީދު ހޮވުމަށް މަސައްކަތް ކުރުމަށް ހުރިހާ އެންމެނަށް ގޮވާލަން\n–7އޮގަސްޓު 201368\nތިޔަ ވޯޓިން ސިސްޓަމެއް ކަމަކު ނުދޭ!! މި ކޮމްޕިއުޓަރުން އަދި އެންމެ ވޯޓެއްވެސް ނުދެން. އެކަމު އަރަނީ ވޯޓް ދީފިއޭ!! މުޅިން ގޯސް.\n–7އޮގަސްޓު 201331\nރިސެޓް ކުރުމުގެ ކުރިން ވޯޓް ދިން އެއްވެސް ކޮމްޕިއުޓަރ އަކުން މިހާރު ވޯޓެއް ނުދެވެ\n– 8 އޮގަސްޓު 201330\nމަ މިވަދީ އަދި އަލަށް. ވޯޓެއް ނުދެވުނު. އަރަނީ އެއްފަހަރު ވޯޓު ދީފިއޭ. މަގޭ ލެޕުން މަށަަށް ނޭނގި ކާކު ވޯޓު ދިނީ؟\n– 8 އޮގަސްޓު 201340\nއަޅުގަނޑު ކުރީގެ ޕޯލަށް ވޯޓު ދިނިން ފަހުގެ ޕޯލަށް ވޯޓު ދޭން މަސައްކަތް ކުރުމުން ބުނީ، އެއް ފަހަރު ވޯޓު ދީފައޭ... ފޭކު\nކޮބާ މަގޭ ވޯޓު؟ ދެވަނަ ބުރުގައި ވޯޓެއް ނުދެވުނޭ...\nމިފަހަރު މިއީ އަންނި އަށް ހެޔޮވަރުކޮށް ފަހާފައިވާ ކޯޓެއް...\n– 8 އޮގަސްޓު 201331\nމާނިއު ބޭނުންވާ ގޮތަށް ޕޯލް ކުރިއަށް ނުދާތީ ސިސްޓަމް މައްސަލައަކަށް ހެދީ. ތިއީ ރީދޫ ހުން ޖެހި ތަޤައްޔަރުވެފަ ތިބި ބައެއް. ދުވަހަކުވެސް ރަށަކަށް ހެޔޮ ނޭދޭނޭ. އަބަދުވެސް އަމިއްލަ އެދުމާއިގެން ކުރިއަށް ދަނީ\n– 8 އޮގަސްޓު 2013 1 5\nނެޓުވޯކު ތަކުގަ ހުންނަ ކޮމްޕުން ވޯޓެއް ނުދެވެ. ހުރިހާ ކޮންޕެއްގަ ހުންނަނީ އެއް އައިޕީ.. ހައްލުކޮށްދީބަލަ..\nޕޯލް ކުރިޔަށް ދިޔައީ ބަޔަކު ހެކުކޮއްގެން ބަލަން ބަލަން ހުއްޓާ ނަމްބަރުތައް އަރާގެދެން ދިޔައީ!\n–9އޮގަސްޓު 201300\nމިހާރު ތިއަ ހެދިގޮތުން އެއްފަހަރުވެސް ވޯޓް ނުދެވުނު.........\n– 14 އޮގަސްޓު 201300


Finolhah dhookollaanee Fiyavalhuge nishan!\nފިނޮޅަށް ދޫކޮށްލާނީ ފިޔަވަޅުގެ ނިޝާން އެކަނި!\nއދ. ދަނގެތީ ކައިރި އޮންނަ ފިނޮޅެއް: ފިނޮޅުގެ ރީތި ކަމަކީ އެންމެނަށް އޮތް އުފާވެރި ކަމެއް\nކުދި ޖަޒީރާތަކެއްގެ މި ގައުމުގައި މީހަކު އަތް ނުލައި ފައި ބީއްސާ ނުލާ އެތައް ފިނޮޅެއް އެބައޮތެވެ. ލޮކްޑައުންގެ ހާސްކަމާއި ދިރިއުޅުމުގެ އުދާސްތައް ފިލުވައިލަން މިދުވަސްވަރު އެންމެން ވެސް ހިތް ކިޔައިގެން މިއުޅެނީ ކޮންމެވެސް އެއް ފިނޮޅަކަށް ދާށެވެ. ރަށްރަށަށް ނުދެވުނަސް ފިނޮޅަށް ދެވެ އެވެ.\nސާފު ހުުދު ދޮނެވެލި ފިނޮޅެއްގައި ހަތަރު ފަރާތުން ރާޅުޖަހާއިރު އެ ހިތްގައިމުކަމުން ހިތް އުފާކޮށްލަން ދަނީ ވަރަށް ބޮޑަށް ތައްޔާރުވެލައިގެންނެވެ. ސޯޝަލް މީޑީއާއަށް ދަތުރުގެ އުފާވެރި ފޮޓޯތައްލުުމުގެ ބޭނުމުގައާ އެއްކޮށެވެ. އެ ދަތުރުގައި އެއްމެން އެއްކޮށް ކާން ބޭނުން ކުރާނެ ބަތްޕާރުސަލު ޕެކެޓާއި ބޯނެ އެކި ކަހަލަ ފުޅިތައް ދަބަހަށް ލައިގެންނެވެ. ކަރުތެރެތެއްމާލައި މެއަށް ފިނިކޮށްލަން ޖޫސްޕެޓީ ހަދައި އެވެސް ހިފައިގެނެވެ. ކާން ޑިސްޕޯޒަބަލް އުލާއި ސަމްސަލާ އެއާ ވާނެހާ އެއްޗެއްކާއި ދަރުތުގު ފޯރި ނަގާ މަޖާކޮށްލައި ކުލަޖަހަން ކޮތަޅު ކޮތަޅަށް ކުލަ އަޅައިގެނެވެ.\nއަވީގައި އުފާވެރި ވަގުތުކޮޅެއް ހޭދަކޮށްލާ މޫދަށް އެރި ފަތާލާ ސަތޭކައެއްހާ ސެލްފީ ނަގާ ދުވަސް ނިމޭއިރު ހުންނަނީ މުޅި މީހާ އެއްކޮށް އަނދާފަ އެވެ. އަދި ވަރުބަލިވެފަ އެވެ. އަނބުރާ އަންނަން ބަލާއިރު ގެންދިޔަ އެއްޗަކަށް ވެސް މާ ބޮޑު ފަރުވާލެއް ނުބެހެއްޓެ އެވެ. ގެންދިޔަ ތަކެތިން އުފެދުނު ކުންޏަށް އަމުދުން ސާފުކުރުމެއް ނޯވެ އެވެ. މިއީ އާއްމުކޮށް ދަތުރުގޮސް ނިމޭއިރު ކަންވާ ގޮތެވެ.\nދަތުުރު ދިއުމާއި ފިނޮޅަށް ދިއުމުގައި ވިޔަސް ވިސްނަންވީ ކަމެއް އެބައޮތެވެ. ދުވަސް ނިންމާލައި އެ އުފާވެރި މާހައުލުން އަނބުރާ ދާއިރު އެއްވެސް ކުންޏެއް ފިނޮޅަށް ދޫކޮށްލާފައި ނުދިއުމަށެވެ. ހަމައެކަނި ދޫކޮށްލާފައި ދާންވީ އަމިއްލަ ފިޔަވަޅުގެ ނިޝާނެކެވެ.\nއޮސްޓްރޭލިއާގެ ފްލިންޑާސް ޔުނިވާސިޓީއިން މިއަހަރުގެ އޯގަސްޓް މަހުގައި އާއްމުކުރި ދިރާސާއަކުން ދައްކާގޮތުގައި މުޅި ދުނިޔޭގެ ނިސްބަތުން މައިކްރޯޕްލާސްޓިކް އެންމެ ގިނައީ ރާއްޖޭގެ ނައިފަރު ސަރަހައްދުން ނެގި ސާމްޕަލެއްގަ އެވެ. ކަނޑުތަކާއި ކަނޑުގެ ދިރުމަށް ގެއްލުންދޭ މައިކްރޯޕްލާސްޓިކް ނުވަތަ "ނާޑްލްސް" ދިވެހިރާއްޖޭގެ ކަނޑުތަކުގައި ކޮންސެންޓްރޭޝަން އިންތިހާއަށް ގޮސްފައި ވަނީ ކަނޑުގެ އޮޔާއި ހެދި އެހެން ގައުމުތަކުން ކުނި ލެއްގުމާއި ރާއްޖޭގެ އެކި އެކި ރީކްލެމޭޝަން ޕްރޮޖެކްޓްގެ ސަބަބުންނާއި ފެނާއި ނަރުދަމާ ނިޒާމްތައް ހަރުދަނާ ނުވުމާއި ކުނި މެނޭޖްކުރުމުގެ މައްސަލަ އާއި ހެދި އެވެ.\nރާއްޖޭގެ ގޮނޑުދޮށުން ނަގާފައިވާ މައިކްރޯޕްލާސްޓިކްގެ ސާމްޕަލް ފޮޓޯ:އަވަސް އާކައިވް\nފިނޮޅުތަކަށް ދިއުން މިދުވަސްކޮޅު ވަރަށް ބޮޑަށް އާއްމުވެފައިވާ އެއް ސަބަބަކީ ކޮވިޑް-19 އާއެކު ވީކެންޑަށް ކައިރި ރަށަކަށް ދެވެން ނެތުނީމަ އެވެ. ޓުއަރިސްޓުން އައުން މަދުވެ ގެސްޓްހައުސްތައް ބަންދުވެފައި ވާތީ ފަތުރުވެރިން އެކްސްކާޝަނަށް ގެންދާ ސަފާރީ ލޯންޗުތަކުގެ މީހުންނަށް ކިރިޔާވެސް އާމްދަނީ އެއް ލިބެން އޮތީ ދިވެހިންނަށް މި ޕެކޭޖްތައް ވިއްކާލައިގެނެވެ.\nބ އަތޮޅުގައި 100 ކިލޯމީޓަރަށް ޕެޑަލް ކުރި ހަތަރު އަންހެން -- ފޮޓޯ:އަވަސް އާކައިވް\nސަމާލުކަމަށް ފިނޮޅުތަކަށް ގޮސް ޒިންމާދާރު ކަމެއް ނެތި މީހުން އުކާލާ ކުނީގެ މަައްސަލަ ނަގައިގެން މިހާރު މިއުޅެނީ ސާޒިޔާ (ސާޒު) ސާއިދެވެ. ސާޒިޔާއަކީ ޕްރޮފެޝަނަލް ޑައިވަރަކެވެ."ފަރުކޮއި" ޕްރޮގްރާމަށް އެހީތެރި ވެދިން ވޮލަންޓިއަރެކެވެ. އޭނާ ރާއްޖޭގެ ޕްލާސްޓިކް ޕޮލިއުޝަނާއި، ގޯސްޓްފިޝިން ގިއަރުގެ ސަބަބުން ރާއްޖޭގެ ތިމާވެއްޓަށް ކުރާ ނޭދެވޭ އަސަރާއި މޫސުމަށް އަންނަ ބަދަލާމެދު ދިވެހިން ހޭލުންތެރި ކުރުވުމަށް "ސްޓޭންޑްއަޕް ފޯ އަވަ ސީސް" ނަމުގައި ބ. އަތޮޅުގައި ޕެޑަލްބޯޑްގައި 100 ކިލޯމީޓަރަށް ފަލިޖަހާފައިވެ އެވެ. ތިމާވެށީގެ ކަަންކަމަށް މީހުން ހޭލުންތެރިކޮށް އެޑްވޮކޭޓް ކުރެ އެވެ.\nސްޓޭންޑް އަޕް ފޯ އަވަ ސީސް ގެ އިތުރު ބައިވެރިއެއް ކަމުގައިވާ ދަފީނާ (ދަފީ) "ރާޅުއެދުރު" ގެ ފައުންޑާ މެންބަރަކީ ވެސް ސާޒިޔާ އާއި އެއްގޮތަށް ތިމާވެށީގެ ކަންކަމުގައި އެޑްވޮކޭޓްކުރާ އަންހެނެކެވެ. ދަފީގެ އިންސްޓަގްރާމް އެކައުންޓްގައި އޭނާ ހިއްސާ ކުރި ފޮޓޯއެއްގައި ވަނީ ހުވަފެންފުށި އާއި ތިން ކިލޯމީޓަރު ދުރުގައި އޮތް ފިނޮޅަކަށް ދަތުރު ދިޔަ ބަޔަކު އުކާލާފައިވާ ބޮޑު ކުނި ފުންޏެކެވެ. ބޮއެފައި ހުރި ފުޅިއާއި ދަޅެވެ. ޕްލާސްޓިކް ތައްޓާއި އެކި އެކި ކުނި ބުންޏެެވެ.\nދަފީ އޭނާގެ ޕޯސްޓްގައި ބުނެފައިވާ ގޮތުގައި އެގޮތަށް ދަތުރުގޮސް ކުނި އުކާލަނީ ވެމްކޯ ނުވަތަ ކައިރި ރިސޯޓުން އެ ނަގާނެ ކަމަށް ބަލައިގެނެވެ. އެހެންވެ ކައިރީގައި އޮތް ރިސޯޓަށް ގުޅައި ބެލި އިރު ފިނޮޅުތަކަށް މީހުން އަޅާ ކުނި އެމީހުނެއް ވެސް ނުނަގަ އެވެ.\n"މާލެއިން ބޭރުވަނީ ދަތުރަކު ގޮސްގެން، އެ ދަތުރު ދާންވީ އެއްމެންވެސް. މާލެ ކައިރި ރަށްތަކަށް ނުދެވޭތީ ފިނޮޅުތަކަށް އެންމެން މި ދަނީ. ދާ އިރު ކުނިތައް އުކާލާފައި އަންނަނީ ކައިރި ރިސޯޓުން ސާފުކުރާނެ ކަމަށް. އެއީ ރިޒޯޓްތަކުގެ ޒިންމާއެއް ނޫން. ދަތުރުގެންދާ އެކްސްކާޝަން އަށް ގެންދާ ފަރާތްތަކުން ވެސް މިކަމަށް ސަމާލުވުން ރަނގަޅު. އެކަމު ކަންތައް މިވަނީ އެހެނެއް ނޫން ،އެބައެއް ގެންދާ އެއްޗަކަށް ޒިންމާވާންވީ އެބަޔަކު" ސާޒު ބުންޏެވެ.\nއޭނާ ބުނި ގޮތުގައި ޕާލޭ އަދި ވެމްކޯއަށް ގުޅައިގެން އެގޮތަށް ފިނޮޅުތަކުގައި އުކާލާފައި ހުރި ކުނި ނަގަން އޭނާ މަސައްކަތް ކުރެ އެވެ. އެކަމަކު އެއީ މައްސަލައަށް ހައްލެއް ނޫނެވެ.\n"އުކާލާފައި ދާ ކުނި ނަގަން އެހެން ބަޔަކު އަންނާނެ ކަމަށް ބަލައިގެން ނުވާނެ. އޭރަށް ނަގާ ބަޔަކު ނަގާހާ ވާނީ. އެއްމެންގެ އުފަލަކަށް ބޭނުންކުރާ ފިނޮޅުތައް ރީތިކޮށް އޮތުން މުހިއްމު. ތިމާވެއްޓަށް ގެއްލުން ނުވާ ގޮތަށް ބެލެހެއްޓުން މުހިއްމު. ހާއްސަކޮށް ފިނޮޅުތަކަށް ދޫކޮށްލާ މި ކުނި އޮޔާއެކު ކަނޑަށް ގިސް ކަނޑުގެ ދިރުމަށް ބޮޑު ގެއްލުމެއްވޭ"\nސާޒުގެ ވާހަކައަކީ ފިނޮޅުތަކަށް ހަމަ ދާންވީ އެވެ. ގޮސް މަޖާވެސް ކުރަންވީ އެވެ. އެކަމަކު ދާ އިރު އެމީހެއްގެ ފަރުދީ ޒިންމާ އެ މީހަކު އާދާކުރަންވީ އެވެ.\nރެދަން ބަލަން ފޭސް ޓޫއަށް\nއެންމެން ރެދަން ޖާދޫގައި ޖެހިފައި!


Hiyaanahtherivi Faisaa Anburaa Hoadheynekamaa Medhu Ushaam Suvaal Ufahdhaifi - Vaguthu\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) މެދުވެރިކޮށް ހިންގާފައިވާ ބޮޑު ހިޔާނާތުގައި ހިމެނޭ ރަށްތަކުގެ ހަމަ އަގު ހޯދުމަށް ސަރުކާރަށް ކެރޭނެ ކަމާއި މެދު ރައްޔިތުންގެ މަޖިލީހުގެ ވިލިމާލެ ދާއިރާގެ އަމިއްލަ މެމްބަރު އަހުމަދު އުޝާމް ސުވާލު އުފައްދައިފިއެވެ.\nހިޔާނާތުގެ މައްސަލަ ބަލާ އެސެޓް ރިކަވަރީ ކޮމިޝަނުން ކުރިން ބޭއްވި ނޫސްވެރިންގެ ބައްދަލުވުމެއްގައި ކޮމިޝަންގެ ރައިސް އަހުމަދު އަސްއަދު ވިދާޅުވެފައިވާ ގޮތުންނަމަ ރަށްތައް ނުއަގުގައި ވިއްކުމުގެ ސަބަބުން ދައުލަތަށް ލިބެންޖެހޭ 220 މިލިއަން ޑޮލަރު ލިބެންޖެހެއެވެ. އެ އަދަދަކީ މީގެ ކުރިން އޭސީސީން ހާމަކުރި 143 މިލިއަން އިތުރު އަދަދެކެވެ.\nއެމްއެމްއެމްޕީއާރްސީ މެދުވެރިކޮށް ތިން މިލިއަން ޑޮލަރުގެ އަގުހުރި ރަށްތަށް ފަސް ލައްކަ ޑޮލަރަށާއި 10 މިލިއަން ޑޮލަރުގެ ރަށްތައް އެއް މިލިއަން ޑޮލަރު ހޯދި މަހުޖަނުންގެ ނަންތައް ރިޕޯޓުގައި ހުރިކަން ފާހަގަކުރައްވައި އުޝާމް ކުރެއްވި ޓްވީޓެއްގައި އޭނާ ވަނީ އެ ރަށްތަކުގެ ހަމަ އަގު ހޯދަން ސަރުކާރަށް ކެރިދާނެތޯ ސުވާލު އުފައްދަވާފައެވެ.\nއަދި ރަށްތައް އަނބުރާ ނަގަން ކެރޭނެކަމާ ދޭތެރޭވެސް އުޝާމް ސުވާލު އުފެއްދެވިއެވެ.\n"އެ މައްސަލަތައް ބަލާ އެ ރަށްތަކުގެ ހަމަ އަގު ހޯދުމަށް ނުވަތަ ރަށްތައް އަނބުރާ ނަގަން މިސަރުކާރަށް ކެރޭނެ ކަމާ ދޭތެރޭ ޝައްކު" އުޝާމް ލިޔުއްވެވިއެވެ.\n$3m ގެ އަގުހުރި ރަށްތައް 500K$ އަށް، 10m$ ގެ އަގުހުރި ރަށްތައް 1m$ އަށް ހޯދި މިގައުމުގެ ބޮޑެތި މަހުޖަނުންގެ ނަންތައް އެހުރީ ރިޕޯޓްތަކުގަ މިހާރުވެސް ފެންނަން. އެމައްސަލަތައް ބަލާ އެރަށްތަކުގެ ހަމަ އަގު ހޯދުމަށް ނުވަތަ ރަށްތައް އަނބުރާ ނަގަން މިސަރުކާރަށް ކެރޭނެކަމާ ދޭތެރޭ ޝައްކު. https://t.co/Ink6ZeaAFK\n— Ahmed Usham (@a_usham) May 14, 2021\nރަށްތަކުގެ ހަމަ އަގު ހޯދުމާއި ގުޅޭ ގޮތުން އުޝާމް ޓްވީޓެއް ކުރައްވާފައި ވާއިރު ހަމަ އަގު ހޯދަން ހާއްސަ އޮޑިޓެއް ހަދަން ރައީސް އޮފީހުން އޮޑިޓާ ޖެނެރަލް އަށް ފޮނުވާފައިވެއެވެ. މިކަމުގެ އިތުރު ތަފްސީލެއް މިހާތަނަށް ހާމަކޮށްފައެއް ނުވެއެވެ.\nބޮޑު ހިޔާނާތުގެ ވާހަކަ އަނެއްކާވެސް ވަރަށް ބާރަށް ދެކެވެން ފަށާފައިމިވަނީ މަންފާ ލިބުނު ކަމަށް ބުނާ މީހުންގެ ލިސްޓު މަޖިލީހުން އާންމުކުރުމާއެކުއެވެ. ލިސްޓުގައި ސަރުކާރުގެ އިސްވެރިންނާއި، މަޖިލީހުގެ މެމްބަރުންނާއި، ސިޔާސީ ދާއިރާގެ އިސް ބޭފުޅުންގެ އިތުރުން ބައެއް ކުންފުނިތައްވެސް ހިމެނެއެވެ. މި މީހުންނަށް ލިބުނު ފައިސާގެ އަދަދު ސީދާ ބަޔާންކޮށްފައެއް ނުވެެއެވެ. ލިސްޓުގައި ހިމެނޭ މީހުންގެ ތެރެއިން ގިނަ މީހުން ވަނީ ހިޔާނަތުގެ ފައިސާގައި ޖެހުނުކަމަށް އިންކާރު ކުރައްވާފައެވެ.\nހިޔާނާތުގެ ފުރިހަމަ ތަހުގީގެއް ނުހިންގިދާނެ ކަމަށް ބުނެ ރިޔާސީ ކޮމިޝަނަށް ވެސް ފާޑުކިޔުންތައް ވަނީ އަމާޒުވެފައެވެ.\nމެއި 15, 2021 10:39\nތިޔަ ފައިސާ ދެން ހޯދަން ދަޢުވާކުރަން ޖެހޭނީ ޖަންކްޝަންތައް ގޮވައިގެން، ތި އެންމެފަހުން ޖަމާވިކަމަށް ވަނީ ޖަންކްޝަންތަކަށް\nމެއި 15, 2021 10:45\nޤަސްދުގައި، ތިޔަ ތަހުގީގު ހަރާބުކުރި ބަޔަކު ހަރާބުކުރީ ތިޔަ ފައިސާ ނުހޯދަންވެގެން! އެމީހުން އަކީ ބޮޑެތި މުޖުރިމުން!\nމެއި 15, 2021 10:52\nތިޔަ ފައިސާ ހޯދާނެ ގޮތަކީ ތިޔަ ވައްކަން ކުރި ހުރިހާ މީހުން ރާއްޖޭގެ ބޮޑު ފަޅުރަކަށް އަރުވާލާނީ އަދި އެމީހުންގެ މައްސައްކަތަކަށް ހަދަންވީ އެރަށުގައި ދަނޑުގޮވާންކޮށްގެން ލިބޭ އާމްދަނީ އިން އެމީހުންނަށް ދެވޭ މުސާރަ ކަނޑާފައި ހުންނަ ހުރިހާ ފައިސާ އެއް ދައުލަތުގެ އާމްދަނީ އަށް ވައްދަންވީ. އެމީހުން އެރަށައް އަރުވާލާފައި ބޭއްތިއްބޭނީ 50 އަހަރަށް އަނބިދަރިންނާއެކު. މިގޮތަށް ހަދައިގެން އެފައިސާ ލިބޭނީ އަދި އެމީހުން މަސްދޯނިފަހަރުގައި މަހަށްދިޔަސް ޚަރަދު އަދި މުސާރަ ކަނޑާ ލިބޭ ފައިސާ ދައުލަތަށާް ނަގާނީ އެކަކަށްވެސް ގެއްލުމެއް ދޭނެ ކަމެއްނެން. އޭރުން މުޅިން އާ އިންކަމެއް ލިބޭނެ. 50 އަހަރުގެ ކުރިން ގުދުރަތީ މަރަކު ނިޔާވެއްޖެ ނަމަ އެމީހާ ކިބައިން މާފުކުރެވޭގޮތަށް.\nމެއި 15, 2021 11:47\nއުޝާމް އަޅު ގަނޑު އެދެން މަޖިލީހަށް ގަރާރެއް ލާން، މިހާރު ރާއްޖޭގަ ހުރި ހުރިހާ ރުފިޔާ އެއް ފޮރެންސިކަށް ގެންގޮސް އެ ބަލަން ، ކާކު ގެ އެކައުންޓް އެއްގަ ހުރި ރުފިޔާ އަކު ތޯ ހިޔާނާތް. ނުވަތަ އެމްއެމްޕީއާރްސީ ގެ ހިޔާނާތު ގެ ފައިސާ މިހެން ޖަހާފަ ހުރިތޯ ބަލަން މަޖުބޫރު ކޮށް؟ މިނޫން ގޮތެއް ނެތެއްނު.، ލިސްޓް ގަ 200 އެތަށް ބަޔަކު އެކަމް އެމްއެމްޕީއާރްސީ ފައިސާ އެއްނޫން ، ކިހާބޮޑު ތެދެއް މީ.\nމެއި 15, 2021 12:08\nތިލިސްތްގަ ނަންއޮތްމީހުން ހުރިހާވަޒީފާ އަކުން ވަކިކުރޭ ޢެޜުން ރީގެ އަސްހަގީގަތް ފެންމާތިވާނީ. އެޔައްފަހު ނަޝީދު މިަގއުމުން ބެރުކުރޭ\nމެއި 15, 2021 13:21\nހަރުމުދަލާ ބޭންކުގަ ހުރި އެއްޗެއް ސީޒް ކޮއްލީމާ ކޮންމެސް ވަރެއްވާނު..\nގޯތިގެދޮރާ އެޕާޓްމަންޓްތައް ގަނެލާފަ ވިއްޔާއެހުރީ އެލާރިން..\nމެއި 15, 2021 14:17\nއުޝާމުގެ މިނޫންފޮޓޯއެއްޖަހާބަލަ !!


އިންސާނާގެ ހަޔާތަކީ ކުލަބޮކިފައްޗެއް ކަހަލަ އެއްޗެކެވެ. އެކި ދުވަސްތައް ފެވިގެންދާނީ އެކި ކުލައިންނެވެ. އަލިގަދަ ރީތި ކުލަތަކުން ފެވިފައިވާ ހާދިސާތަކާއި، ހިތްދަތިކަމާއި އަނދިރި ކުލަތަކުން ކުލަމަރުވެފައިވާ ދުވަސްތައް ވެސް ދެކެން މަޖުބޫރުވެއެވެ. ބައެއް ހުވަފެންތަކުގައި ކުލަޖެހެއެވެ. އަނެއްބައި ހުވަފެންތައް މަރުވެއެވެ. އުމުރުން ހަތްދިޔަ އަހަރުގައި ބަލިއެނދުގައި އަހަރެން ހަޔާތުގެ ސިކުންތުތައް ގުނަމުންދިޔައިރު، ކައިރީގައި ފެންނަން އޮތް ބޮކިފަތީގެ ނިވިފައިވާ ބޮކިތަކާ މެދު ވިސްނީމެވެ. ނުކުރެވުނު ކަންތަކާއި، ނުލިބުނު އުފަލާއި، ކާމިޔާބުނުވި ލޯބި ހަނދާންކުރީމެވެ.\n“ބައްޕާ!” އަހަރެންނަށް ނޭނގި އަހަރެންގެ މޫނަށް ބަލަހައްޓައިގެންހުރި އަމީލިޔާ ބުންޏެވެ. “މިއަދު ކޮންކަމާ ތި ވިސްނަނީ؟”\n“ބައްޕާ!” އަނެއްކާ ވެސް އަމީލިޔާ ގޮވައިލިއެވެ.\n“ކީކޭ ދަރިފުޅާ!” އަހަރެން ބުނީމެވެ.\n“ކޮންކަމަކާހޭ ތި ވިސްނަނީ؟” އޯގާތެރިކަމާ އެކުގަައި އަމީލިޔާ އެހިއެވެ. އަދި ގޮނޑިއެއް ހިފައިގެން އައިސް އަހަރެންގެ އެނދު ކައިރީގައި އިށީނެވެ. “އަދިވެސް ބަނޑުހައެއްނުވޭތަ؟ ކޯޗެއް ހަދައިދޭންވީ؟ އޯޓްސް އެބަހުރި. ފަރުމަސް އެބަހުރި. ގިތި މާޅޮސްކޭލާ، ކައްޓަލަޔާ، ޗިޗަންޑާޔާ، ތޮރާ ވެސް އެބަހުރި. ބައްޕަ ބުނި އެއްޗެެއް ހަދައިގެން ގެެނެސްދޭނަން. ބުނޭ!”\n“ބައްޕައަށް ފެންނަ ހިސާބުގަ ތިހެން އިނދެބަލަ!” އަހަރެން ހިނިތުންވެލައިފައި ބުނީމެވެ. “ދަރިފުޅު ފެނުނީމަ ވެސް ބައްޕަގެ ބަނޑުފުރޭ! ދަރިފުޅު މިހާރު ތި އުޅެނީ މީހަކާ އިނދެގެން މިގެއިން ދާން. ބައްޕަ ވެސް ދެން މާ ގިނަ ދުވަހެއްނުވެ ދާންޖެހިދާނެ. އޭގެ ކުރިން ބައްޕަ ބޭނުން ހިތްފުރެންދެން ދަރިފުޅުގެ މޫނަށް ބަލައިލަން. އަދި އިރުކޮޅަކު މިތާ އިނދެވޭނެތަ؟”\n“ބައްޕައަށް ވަގުތުނުދީ ދެން ކާކަށް ވަގުތު ދޭނީ؟” އަމީލިޔާ ބުންޏެވެ. “ބައްޕަ ފޫހިވަންދެން ބަލާ! އަހަރެން އިންނާނަން މިތާ.”\n“ދަރިފުޅަށް އެނގޭތަ ކޮންމެ މީހެއްގެ ހަޔާތަކީ ވެސް ކުލަބޮކިފައްޗެއްކަން،” އަހަރެންގެ ލޯބީގެ ދިރިހުރި މިސާލަށް ބަލަހައްޓައިގެން އޮވެ އަހަރެން ބުނީމެވެ. “ބައްޕަގެ ހަޔާތުގަ ވެސް ވަރަށް ގިނަ ކަންތަކާ ދިމާވި. ބައެއް އުންމީދު ފުރިހަމަވި. ބައެއް ހުވަފެނުގަ ކުލައެއް ނުޖެހުނު. މިދައްކަނީ ބައްޕަ އެންމެ ލޯބިވި މީހާގެ ވާހަކަ. އެކަމަކު އެއީ ދަރިފުޅުގެ މަންމައެއް ނޫން.”\n“ދަރިފުޅު ހިތަކަށްނާރާތަ ދަރިފުޅަށް އަމީލިޔާ ކިއީ ކީއްވެގެންބާއޭ؟” އަހަރެން ސުވާލުކުރީމެވެ. “ދަރިފުޅު ދުވަހަކު ވެސް ދުށިންތަ ތި ނަން ކިޔާ އެހެން ކުއްޖެއް؟ ތި ނަމުގެ މާނައަކީ، ދެވޭ އިތުބާރު. ރީތިކަން. މީހުން އަހައެއްނު ތީ ކިހިނެއް ހޯދި ނަމެއްހޭ. ކީއްވެގެން ކިއި ނަމެއްހޭ. ތީ ބައްޕަ ހަމަ ހުރެފަ ކިއި ނަމެއް ނޫނޭ. ވަރަށް މުހިންމު ސަބަބެއް އޮވެގެން ދަރިފުޅަށް ތި ނަން ކިއީ.”\n“ބައްޕަ އެންމެ ލޯބިވި މީހާއަށް ކިޔަނީ އަމީލިޔާތަ؟” ރަކި ހިނިތުންވުމަކާ އެކުގައި އަމީލިޔާ އެހިއެވެ.\n“ދަރިފުޅަށް އެނގޭތަ؟ ހިތާވާ އެންމެންނަކީ ލޯބިވާ މީހުންނެއް ނޫން،” އަހަރެން ބުނީމެވެ. “ލޯބިވެވޭނީ ކޮންމެވެސް އެކަކު ދެކެ. ކޮންމެ މީހެއްގެ ވެސް ހާއްސަ ލޯބިވެރިއެއް ހުންނާނެ. އަހަރެން ވެސް މީހެއް ދެކެ ލޯބިވިން. އެއީ ކާކުކަން ދަރިފުޅަށް އެނގޭތަ؟ އޭނައަކީ ދަރިފުޅު އޭނަގެ ވާހަކަ ވަރަށް ގިނައިން ދައްކާ މީހެއް. ދަރިފުޅު ވަރަށް ތައުރީފުކުރާ އަންހެނެއް. ރާއްޖޭގަ އުފެދުނު އެންމެ ރީތި އަންހެނުންތަކަށް ވިސްނާލާ! އޭގެ ތެރެއިން ވެސް އޭނައަކީ، ކުޑައިރުއްސުރެ އަހަރެން އެ މީހެއްގެ ވާހަކަދައްކާ މީހެއް. ކާކުހެން ހީވަނީ؟”\n“އަމީނާ؟” އަމީލިޔާ ވިސްނައިލައިފައި އެހިއެވެ.


Bangeege adu: Asareh nukureytho? - vNews.mv\nބަންގީގެ އަޑު: އަސަރެއް ނުކުރޭތޯ؟\nޒަމްޢަތު އަޙްމަދު ވަޙީދު 18 March 2020, 16:00\nމިހާރު ކުވެއިތާއި ސަޢުދީ އަރަބިއްޔާގެ މިސްކިތްތަކުގައި ބަންގި ގޮވާއަޑު މި ފަހުން އަޑު އިވުނީ ކިތައް މީހުންނަށްތޯ؟\nއެ އަޑު އިވި، އަސަރު ނުކުރާ އެއްވެސް މުސްލިމަކު އެބަހުރިތޯ؟\nއިސްލާމީ ޤައުމެއްގެ އެންމެ ޚާއްސަ ސިފަތަކުގެ ތެރެއިން އެއް ސިފައަކީ ރެއާއި ދުވާލު5ފަހަރު މީސްތަކުންނާއިގެން ނަމާދު ޤާއިމްކުރުމަށްޓަކައި އެ ޤައުމެއްގެ މިސްކިތްތަކުގެ ތާޅަފިލިތަކުން އިވެމުންދާ ބަންގިއެވެ.\nބަންގިއަކީ ނަމާދުވަގުތު ޖެހިއްޖެކަމާއި ކުރަން ތިބި ކޮންމެކަމެއް ހުއްޓާލުމަށްފަހު، ފަލާޙާ ކާމިޔާބަށް ދިޔުމަށް ގޮވާލެވޭ ނިދާއެވެ. އަދި އެއީ އިސްލާމްދީނުގެ އެންމެ މަތިވެރި އެއް ޝިޢާރެވެ. މާތްﷲ އާ ބައްދަލުކުރުމަށް އަވަސްވެގަތުމަށް މީސްތަކުންނަށް ދެވޭ ދަޢުވަތެކެވެ.\nމި ފަހުގެ ތާރީޚެއްގައި މުޅި ދުނިޔެއަށް ކުރިމަތިވި އެންމެ ނުރައްކާތެރި ބަލިތަކުގެ ތެރެއިން ބައްޔެއްގެ ގޮތުގައި މިހާރު މިފެންނަ ކޮރޯނާވައިރަސް ނުވަތަ ކޮވިޑް-19ގެ ސަބަބުުން ބަޔަކު ހީވެސް ނުކުރާ ގިނަ ކަންތައްތަކެއް ދުނިޔޭގެ އެކި ކަންކޮޅުތަކުން މިދަނީ ފެންނަމުންނެވެ.\nޚާއްސަކޮށް އިސްލާމީ ޤައުމުތަކުގައި ކޮންމެ ނަމާދަކަށް މި އަޑު އިވޭ ބަންގިއަށް އައި ބަދަލު ފާހަގަކުރެވެއެވެ.\nމިހާރު އަޑު އިވެމުންދަނީ ބަންގީގެ ތެރެއިން ނުވަތަ ބަންގި ނިންމަމުން '' ހުރިހާ އެންމެން ތިބި ތަނެއްގައި ނަމާދު ޤާއިމް ކުރާށެވެ'' ނުވަތަ ''ހުރިހާ އެންމެން ގެތަކުގައި ނަމާދު ޤާއިމްކުރާށެވެ'' ގޮވާއަޑެވެ.\nދީނީ ޢިލްމުވެރިން ވިދާޅުވާ ގޮތުގައި ޤައުމަށް އަންނަ ނުރައްކާތެރި ޙާލަތެއްގައި، ނުވަތަ ބިރުވެރިކަމެއްގެ ޙާލަތުގައި މެނުވީ ނަމާދުކުރަން ވާނީ މިސްކިތްތަކުގައެވެ.\nތާރީޚުގައިވެސް މިސްކިތްތަކުގައި ނަމާދު ނުކުރާ ދުވަސްވަރެއް ނުދާކަން ޢިލްމުވެރިން ފާހަގަކުރައްވައެވެ.\nތާރީޚަށް ބަލާއިރު ކީރިތި ރަސޫލާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَގެ ޒަމާނުގައި ޠާއޫން ބަލި ފެތުރިގެން ދިޔައިރުވެސް މިސްކިތްތައް ބަންދު ނުކާކަމަށް އިލްމުވެރިން ވިދާޅުވެއެވެ.\nޠާއޫންއަކީ ގިނަ ބައެއްގެ މައްޗަށް އާންމުވެގެންވާ، މުޅި ދުނިޔެއަށް ފެތުރޭ ކޮންމެ ބައްޔަކަށް ކިޔާ ނަމެކެވެ.\nމިފަދަ ބައްޔެއް ފެތުރޭނަމަ ބަލި ޖެހިފައިވާ މީހުން މިސްކިތްތަކަށް ނޭރުމަށް އޭރުވެސް ދައުލަތްތަކުން އަންގާފައިވެއެވެ.\nނުރައްކާތެރި ބަލިމަޑުކަމުގެ މި ޙާލަތުގައި ރައްކާތެރިކަމުގެ ގޮތުން އެންމެން އެއްވެ ނޫޅުމަށް ސިއްޙީ މާހިރުން އިރުޝާދުދީ، އިލްތިމާސްކުރަމުންދާއިރު އެކަމަށް ބާރު އެޅުމުގެ ގޮތުން މި ދުވަސްވަރު މާލެ ސަރަހައްދާއި ރާއްޖޭގެ ހުރިހާ ރިސޯޓެއްގައި ޖަމާއަތުގައި ނަމާދު ކުރުމާއި ހުކުރު ނަމާދު ކުރުން މިއަދުން ފެށިގެން މި ވަނީ މެދުކަނޑާލާފައެވެ.\nމިއަދުގެ މެންދުރު ނަމާދުން ފެށިގެން ބަންގިއަށްފަހު ''ހުރިހާ އެންމެން ގެތަކުގައި ނަމާދު ޤާއިމްކުރަން'' ވަނީ ގޮވަން ފަށާފައެވެ.\nހަމަ އެއާއި އެކު މި ބައްޔާ ގުޅިގެން އެއްވެސް ރަށެއް ބަންދުކުރަންޖެހޭ ހާލަތެއް އަތުވެއްޖެނަމަ އެ ރަށެއްގައިވެސް އެ ގޮތަށް އަމަލު ކުރާނެ ކަމަށް އިސްލާމިކް މިނިސްޓަރު ޑރ އަޙްމަދު ޒާހިރު ވަނީ ވިދާޅުވެފައެވެ.\nމި ތަންތަނުން ޖަމާއަތަށް ނަމާދަށް ދިޔުން މެދުކަނޑާލާފައިވާއިރު މިގޮތަށް އަމަލުކުރަން އިސްލާމިކް މިނިސްޓްރީން އަންގާފައިވަނީ މިއަދުގެ މެންދުރު ނަމާދުން ފެށިގެން މި މަހުގެ 28 ވަނަ ދުވަހުގެ އަސުރު ނަމާދާ ހަމައަށެވެ.\nއިސްލާމިކް މިނިސްޓްރީ ރިޕޯޓް


Massalathah lasvanee fandiyaarunge sababuntho balanee\nމައްސަލަތައް ލަސްވަނީ ފަނޑިޔާރުންގެ ސަބަބުންތޯ ބަލަނީ\nބައެއް ކޯޓުތަކުގެ ގާޒީން: ކޯޓުތަކުގައި މައްސަލަތައް ލަސްވަނީ ފަނޑިޔާރުންގެ ސަބަބުންތޯ ބަލަން ޖޭއެސްސީން ވަނީ ނިންމާފައި. -- އަހުމަދު ޝުރާއު | އަވަސް\nޝަރުއީ ކޯޓުތަކަށް ހުށަހަޅާފައިވާ މައްސަލަތައް ނުނިމި ލަސްވަނީ ފަނޑިޔާރުންގެ ސަބަބުންތޯ ބަލަން ޖުޑީޝަލް ސާވިސް ކޮމިޝަނުން ނިންމައިފި އެވެ.\nޖޭއެސްސީން މިއަދު ބޭއްވި ނޫސްވެރިންގެ ބައްދަލުވުމެއްގައި އެކޮމިޝަނުގެ ޑިރެކްޓަރު ހަސަން ޒަހީން ވިދާޅުވީ، މިއަދު ބޭއްވި ޖޭއެސްސީގެ ބައްދަލުވުމުގައި ނިންމި ކަންތައްތަކުގެ ތެރޭގައި ޝަރުއީ ކޯޓުތަކުގައި ހިނގަމުންދާ މައްސަލަތައް ނުނިމި އާދަޔާ ހިލާފަށް ދިގުދެމިގެންދާ ކަމުގެ ޝަކުވާ އެކޮމިޝަނަށް ލިބެމުންދާ ކަމަށެވެ. އެހެން ކަމުން އެ މައްސަލަތައް ނުނިމި ލަސްވާން ދިމާވާ މައިގަނޑު ސަބަބަކީ ކޮބާތޯ ދެނެގަނެ، އެކަމަކީ ފަނޑިޔާރުންގެ ސަބަބުން ދިމާވާ ކަމެއްތޯ ބަލައި، އެ ފަނޑިޔާރެއްގެ ސުލޫކީ މައްސަލަ ބެލުމަށް ނިންމާފައިވާ ކަމަށެވެ.\nއެމަސައްކަތް ކުރުމަށްޓަކައި ތިން މެމްބަރުންގެ ކޮމިޓީއެއް އެކުލަވާލާފައިވާއިރު، ޝަރުއީ ހުރިހާ ކޯޓެއްގައިވެސް އެމައްސަލަ ހުރިތޯ ބަލާނެ ކަމަށާއި، އެ މަސައްކަތް އެންމެފުރަތަމަ ފެށުމަށް ނިންމާފައިވަނީ ކުރިމިނަލް ކޯޓުން ކަމަށްވެސް ޒަހީން ވަނީ ވިދާޅުވެފަ އެވެ.\nމިއަދު ކޮމިޝަނުން ނިންމި އިތުރު ނިންމުންތަކުގެ ތެރޭގައި ފެމިލީ ކޯޓުގެ ގާޒީ އަބުދުﷲ ނަޝީދު ސިވިލް ކޯޓަށް ބަދަލުކޮށްދެއްވުމަށް ސްޕްރީމް ކޯޓުން އެދިފައިވާއިރު، ފެމިލީ ކޯޓުގެ އިސްގާޒީ މިވަގުތު ސަސްޕެންޝަނެއްގައި ހުރުމާއެކު، އެމައްސަލަ ވަކި ގޮތަކަށް ނިމެންދެން، ސްޕްރީމްކޯޓުގެ އެދުމާއިމެދު ގޮތެއް ނިންމުން ވަގުތީގޮތުން ވަނީ މަޑުޖައްސާލާފަ އެވެ.\nމީގެ އިތުރުން ކުރިމިނަލް ކޯޓުގެ ގާޒީ ހަސަން ނަޖީބުގެ އިތުރު ތިން ޝަކުވާއެއް ބަލަން މިއަދު ނިންމާފައިވާއިރު، ހަސަން ނަޖީބާއި ގުޅޭ ޖުމްލަ ހަތް ޝަކުވާއެއް މިހާރު ކޮމިޝަނުން ބަލަމުންގެންދާ ކަމަށާއި، ގއ. މާމެންދޫ މެޖިސްޓްރޭޓް ކޯޓުގެ މެޖިސްޓްރޭޓް އަހުމަދު ޝުކޫރާއި ބެހޭގޮތުން ހުށަހަޅާފައުވާ ޖުމްލަ5ޝަކުވާއެއްވެސް ބެލުމަށް ވަނީ ނިންމާފަ އެވެ.\nފަހަކަށް އައިސް ޖޭއެސްސީން ގެންދަނީ ފަނޑިޔާރުންގެ ގިނަ ސުލޫކީ މައްސަލަތަކެއް ބަލަމުންނެވެ. އޭގެ ތެރެއިން ބައެއް ފަނޑިޔާރުން އެ ކޮމިޝަނުން ވަނީ ސަސްޕެންޑްކޮށްފަ އެވެ.\nޖޭއެސްސީ އިން ސަސްޕެންޑް ކުރި ފަނޑިޔާރުންގެ ތެރޭގައި ސުޕްރީމް ކޯޓުގެ ފަނޑިޔާރު އަބްދުﷲ ދީދީ ހިމެނެ އެވެ. ނަމަވެސް އެ ސަސްޕެންޝަނަށް އަމަލު ކުރުން ފަސް ކުރަން ސުޕްރީމް ކޯޓުން އެންގި އެވެ. ނަމަވެސް ޖޭއެސްސީން ވަނީ އެ އަމުރު ގަބޫލު ނުކޮށް ފަނޑިޔާރުގެ ސަސްޕެންޝަން ދަމަހައްޓާފަ އެވެ. އަދި ފަނޑިޔާރު ދީދީ ގެންދަވަނީ ޖޭއެސްސީގެ ނިންމުމާ ހިލާފަށް ވަޒީފާއަށް ނުކުންނަވަމުންނެވެ.\nއޭގެ އިތުރުން، ގދ. ތިނަދޫ ކޯޓުގެ މެޖިސްޓްރޭޓް އިބްރާހިމް ރަޝީދު ފަނޑިޔާރު ކަމުން ވަކިކުރަން ރައްޔިތުންގެ މަޖިލީހުން މިއަދު ވަނީ ފާސްކޮށްފަ އެވެ.\nމިއީ 2008 ވަނަ އަހަރު ތަސްދީގުކުރި ގާނޫނު އަސާސީގެ ދަށުން ރައްޔިތުންގެ މަޖިލީހުން ފަނޑިޔާރަކު ވަކިކުރަން ނިންމި ފުރަތަމަ ފަހަރެވެ.\nކްރިމިނަލް ކޯޓް ޖޭއެސްސީ ޝަރުއީ ދާއިރާ\nގާޒީ ހަސަން ނަޖީބު ސަސްޕެންޑްކޮށްފި\nކުރިމިނަލް ކޯޓުގެ ގާޒީ އިބްރާހިމް އަލީގެ މައްސަލައެއް ބަލަނީ


ރައީސް ނަޝީދުގެ މައްޗަށް ދިވެހި ދައުލަތުން ދަޢުވާ ކުރެއްވި ޓެރަރިޒަމްގެ ޢަމަލު ހިންގިކަމުގެ ކުށުގެ މައްސަލައިގައި އެމަނިކުފާން ޝަރީޢަތުގެ މަޖިލީހަށް ހުށަހެޅުމަށް ތައްޔާރުކުރެއްވި ޚުލާޞާ ބަޔާން | President Mohamed Nasheed\n(ނޯޓް: މިއީ، ރައީސް ނަޝީދުގެ މައްޗަށް ދިވެހި ދައުލަތުން ދަޢުވާ ކުރެއްވި ޓެރަރިޒަމްގެ ޢަމަލު ހިންގިކަމުގެ ކުށުގެ މައްސަލައިގައި އެމަނިކުފާން ޝަރީޢަތުގެ މަޖިލީހަށް ހުށަހެޅުމަށް ތައްޔާރުކުރެއްވި ޚުލާޞާ ބަޔާނެވެ. ޝަރީޢަތުން އެކަށީގެންވާ ފުރުޞަތު ނުދެއްވުމުން މިބަޔާން ނިންމައި، އެދުވަހުގެ ޝަރީޢަތުގެ މަޖިލީހަށް މިބަޔާން ވަނީ ހުށަނޭޅިއެވެ.)\nދިވެހިރާއްޖޭ ޖުމުހޫރިއްޔަތަކަށް ބަދަލުވީއްސުރެ، އެއިރެއްގައި ހުންނަ ވެރިޔަކު މަޤާމުން ދުރުވުމާއިއެކު ނުވަތަ ދުރުކުރެވުމާއެކު، ޚިޔާނާތާއި، ފަސާދައާއި، މިނޫނަސް އެކިއެކި ޖިނާއީ ކުށްތަކުގެ ދަޢުވާކޮށް، ސިޔާސީ މައިދާނުން އެކަހެރިކުރެވުމަކީ، ރާއްޖޭގައި އަށަގެންފައި އޮތް ހުތުރު ސަޤާފަތެކެވެ. އަލަށް އަންނަ ވެރީންނަށް ފަހުން ނުރައްކަލަކަށް ވެދާނޭތީ، ކުރީގެ ވެރިޔާ މުޅި ނިޒާމުން އެކަހެރިކުރުމުގެ ހުތުރު މަސައްކަތް ކުރެވެމުންދިޔަކަމަށް ދިވެހި ތާރީޚް ހެކިދެއެވެ. އެހެންނަމަވެސް، އަޅުގަނޑު ރައީސުލްޖުމުހޫރިއްޔާކަމަށް އިންތިޚާބުވުމުން، ދިވެހި ތާރީޚުގެ މި ބާބުގައި އާ ސަފްޙާއެއް ލިޔުމަށް އަޅުގަނޑު ނިންމީމެވެ. ކުރީގެ ރައީސް އަލއުސްތާޛް މަޢުމޫން ޢަބްދުލްޤައްޔޫމްއަށް މި ޖައްވުގައި ހަމަޖެހުމުގެ ނޭވައެއް އެ ލެވެނީ އަޅުގަނޑު އެގޮތަށް އެކަން ގެންދިއުމަށް ނިންމުމުންކަން އިސްތިސްނާއެއްނެތި ދިވެހި އެންމެހައި ރައްޔިތުން ޤަބޫލުކުރައްވާނެއެވެ.\nއަޅުގަނޑުގެ މައްޗަށް ޤާނޫނުލްޢުޤޫބާތުގެ 81 ވަނަ މާއްދާގެ ދަށުން ދަޢުވާކޮށް، އެތައް ދުވަހަކު އެތައް ގޮތަކަށް ތަކުލީފު ޖެއްސުމަށްފަހު، މިހާރުގެ ޕްރޮސެކިއުޓަރ ޖެނެރަލް، މުރާޖަޢާ ކުރައްވަންކަމަށް ވިދާޅުވެ، އެ ދަޢުވާ އަނބުރާ ގެންދަވައި، ފަހުން ކުރެއްވީ ޓެރަރިޒަމްގެ ކުށުގެ ދަޢުވާއެވެ. ހަމަ އަޅުގަނޑާއެކު ސިފައިންގެ އިސްވެރިންގެ މައްޗަށް މި ދަޢުވާ ކުރައްވާފައިވެއެވެ. އަޅުގަނޑު ދެކޭ ގޮތުގައި އަޅުގަނޑުމެން މިއަދު މިދެކޭ މިނިވަންކަން ނަސީބުވެފައި މިއޮތީ ދިވެހި ސިފައިންގެ ބޭކަލުންގެ އެތައް ޤުރުބާނީއަކުންނެވެ. އެކަމުގެ އަގު ދައުލަތުން ވަޒަންކުރި ގޮތަކީ، ދިވެހިރާއްޖޭގެ ދިފާޢީ ބާރަކީ ޓެރަރިޒަމްގެ ޢަމަލު ހިންގާ ޖަމާޢަތެއްކަމަށް ދައްކުވައިދީ، މޯލްޑިވްސް ނޭޝަނަލް ޑިފެންސް ފޯސް ބަދުނާމުކޮށް، އެ މުއައްސަސާގެ ޤަދަރާއި، ޢިއްޒަތް ގެއްލިގެން ދާނޭފަދަ ދަޢުވާއެއް ކުރުންކަމީ އަޅުގަނޑު ނުހަނު ކަންބޮޑުވާ ކަމެކެވެ.\nއަޅުގަނޑުގެ މައްޗަށް ކުރެވުނު ދަޢުވާއާ ގުޅިގެން މުޅި ދިފާއީ ބާރުގެ ޢިއްޒަތާ ކަރާމާތާއި، ދިވެހިންގެ އިތުބާރު އެ މުއްސަސާގެ މަތީން ގެއްލިގެން ނުދާނޭ ގޮތް ދިފާޢު ބިނާކުރުމަށް އަޅުގަނޑު މަސައްކަތްކުރީމެވެ. ދިވެހިރާއްޖޭގެ ސަލާމަތީ ބާރަކީ ދިވެހިންގެ ސަލާމަތަށް ހުރި ނުރައްކަލެއްކަމުގައި ދައުލަތުން ދެކުމަކީ، މުޅި ދިވެހިރާއްޖެއަށް އޮތް ނުރައްކަލެއް ކަމަށްވާއިރު، ބައިނަލްޢަޤްވާމީ ޖަމާޢަތްތަކުގެ ކުރިމަތީގައި ދިވެހިރާއްޖޭގެ ދިފާޢީ ބާރު ބަދުނާމުވެ، އެތައް ޤައުމަކުން ދިވެހިރާއްޖެއަށް ލިބެމުންދާ އަސްކަރީ އެހީތައް ހުއްޓިގެން ދިއުމަކީ އޭގެ ނުރައްކަލާ އަޅުގަނޑުމެން ކައިރި މުސްތަޤްބަލެއްގައި ކުރިމަތިލާންޖެހޭނޭކަމެއް ކމުގައި އަޅުގަނޑަށް ޤަބޫލުކުރެވެއެވެ. ހަމައެކަނި އަޅުގަނޑާ އޮތް ސިޔާސީ ވާދަވެރިކަމެއްގެ ސަބަބުން، މުޅި ޤައުމުގެ ޢިއްޒަތާ ކަރާމާތް ވެއްޔާ މޮޑެލުމަކީ ޤައުމަށް ހެޔޮއެދޭ ބަޔަކު ކުރާނޭ ކަމެއް ނޫނެވެ.\nދައުލަތުން ދަޢުވާކޮށް، އަޅުގަނޑުގެ މައްޗަށް ކުރެވުނު ޝަރީޢަތަކީ ބޭއިންސާފުން ކޮށްފައިވާ ދަޢުވާއެކެވެ. ކުރިން ކޮށްފައިވާ ދަޢުވާއަށްވުރެ އަދަބު ބޮޑުވާނޭ ދަޢުވާއެއް ދިވެހި ދައުލަތުގެ ފަރާތުން އަޅުގަނޑުގެ މައްޗަށް އުފުލީ އަނިޔާވެރިވުމުގެ ނިޔަތުގައި ސިޔާސީ ސަބަބުތަކަށްޓަކައެވެ. ދައުލަތުން އަޅުގަނޑުގެ މައްޗަށް ޓެރަރިޒަމްގެ ޤާނޫނުގެ2ވަނަ މާއްދާގެ (ށ) ގެ ދަށުން ދަޢުވާކުރިއިރު، އެ މާއްދާގައި ބުނާ ކުށުގެ ޢަމަލު ފުރިހަމަވޭތޯ ބެލުމުގައި ބަލާނޭ ރުކުންތަކަކީ ކޮބައިކަން ބުނެދޭ އެއްވެސް ޤާނޫނެއް ދިވެހިރާއްޖޭގައި ހެދިފައި ނުވެއެވެ. ދަޢުވާ ސާފުކޮށް އެނގިގަތުމުގެ ޙައްޤަކީ ޤާނޫނުއަސާސީއިން އަޅުގަނޑަށް ލިބިދީފައި އޮންނަ ޙައްޤަކަށްވާއިރު، އެ ޙައްޤުގެ ތެރޭގައި އެ ދަޢުވާ ބިނާކުރާ އަސާސްތަކާއި، އަޅުގަނޑުގެ މައްޗަށް ކުރާ ކުށުގެ ޢަމަލުގެ ރުކުންތައް އަޅުގަނޑަށް އެނގުން ހިމެނޭނޭކަމަށް ދެކެމެވެ. އެހެންނަމަވެސް، އެ ދައުވާ ކުރިއަށް ގެންގޮސް، ޙުކުމް ކުރުމާ ހަމައަށްވެސް، އަޅުގަނޑުގެ މައްޗަށް ކުރެވިފައިވާ ދަޢުވާ އަޅުގަނޑަށް ސާފުކޮށް، ކިޔައިދެއްވާފައެއް ނުވެއެވެ.\nކޯޓަށް މައްސަލަ ހުށަހެޅުމުން، ކޯޓުން ވެސް މިމައްސަލަ ކުރިއަށް ގެންދަވަނީ އާދަޔާ ޚިލާފް ބާރުމިނެއްގައެވެ. މިމައްސަލައިގެ ކުށުގެ ތުޙުމަތުން ދިފާޢުވުމަށް އަޅުގަނޑަށް އެކަށީގެންވާ ފުރުޞަތު ކޯޓުން އަޅުގަނޑަށް ދެއްވާފައެއް ނުވެއެވެ. އެތައް ސަތޭކަ ސަފްޙާއެއްގެ ބަޔާންތައް ކިޔައި، ތައްޔާރުވުމަށް ޝަރީޢަތުން އަޅުގަނޑުގެ ވަކީލުންނަށް ދިނީ3ދުވަހަށްވުރެ ކުރު ވަގުތުކޮޅެކެވެ. ވަގުތު އިތުރު ކޮށްދެއްވުމަށް އަޅުގަނޑާ އަޅުގަނޑުގެ ވަކީލުން ތަކުރާރުކޮށް އެދުމުންވެސް ކޯޓުން އެފުރުޞަތު ދެއްވުމަށް ވަނީ ކަނޑައެޅިގެން އިންކާރުކޮށްފައެވެ. އަދި މި ޝަރީޢަތް ކުރިއަށް ގެންދިއުމުގައި، ޤާނޫނުއަސާސީގެ 17 ވަނަ މާއްދާއާއި، 20 ވަނަ މާއްދާއާއި، 33 ވަނަ މާއްދާއާއި، 42 ވަނަ މާއްދާއާއި، 49 ވަނަ މާއްދާއާއި، 51 ވަނަ މާއްދާއާއި، 52 ވަނަ މާއްދާއާއި، 53 ވަނަ މާއްދާއާއި، 54 ވަނަ މާއްދާއާއި، 57 ވަނަ މާއްދާއާއި، 60 ވަނަ މާއްދާއާއި، 61 ވަނަ މާއްދާއާއި، 68 ވަނަ މާއްދާއާއި، 69 ވަނަ މާއްދާއާއި، 128 ވަނަ މާއްދާއާއި، 143 ވަނަ މާއްދާއާއި، 142 ވަނަ މާއްދާއާއި، 149 ވަނަ މާއްދާއާއި، 223 ވަނަ މާއްދާއާއި، 246 ވަނަ މާއްދާ ދަށުން ލިބޭ ރައްކާތެރިކަމާއި، މަންފާ އަޅުގަނޑަށް ލިބިދީފައެއް ނުވެއެވެ.\nއަޅުގަނޑުގެ ދިފާޢުގައި އަޅުގަނޑު ހެކިންގެ ނަންތަކެއް ކޯޓަށް ހުށަހަޅައި، އެހެކީން ހާޟިރުކޮށްދިނުމަށް އެދިފައިވާނެއެވެ. އެހެންނަމަވެސް އެ ހެކިންގެ ހެކިބަހުން ދައުލަތުގެ ހެކި ނަފީ ނުކުރެވޭނެ ކަމަށް ބުނެ ކޯޓުން އެ ހެކީންވެސް ހާޟިރުކުރައްވާފައެއް ނުވެއެވެ. އަދި ކޯޓުން އަޅުގަނޑަށް ދިފާޢުއެއް ހުށަހެޅުމުގެ ފުރުޞަތުވެސް ދީފައެއްނުވެއެވެ. އަޅުގަނޑާމެދު އިންސާފުން މި ޝަރީޢަތުގައި ހިނގި ހަމަ އެއްކަމެއްވެސް ނެތެވެ. ކުށެއްގެ ތުޙުމަތުކުރެވި ދަޢުވާ އުފުލިފައިވާ މީހަކަށް ލިބެންޖެހޭނޭ ޙައްޤުތައް ޤާނޫނުއަސާސީގެ ސާފު ނައްޞާ އެއްގޮތަށް އަޅުގަނޑަށް ލިބިދެވިފައެއް ނުވެއެވެ.\nމި މައްސައަކީ ކްރިމިނަލް ކޯޓުގެ އިސް ޤާޟީ ޢަބްދުﷲ މުޙައްމަދާ ގުޅޭ މައްސައަކަށްވާއިރު، އަޅުގަޑުގެ ހޯމް މިނިސްޓަރާއި އަދި ކޮމިޝަނަރ އޮފް ޕޮލިސްގެ ފަރާތުން އަބުދުއްﷲ މުޙަންމަދާއި ގުޅޭގޮތުން ކެނޑިނޭޅި ޝަކުވާތައް ދިޔައީ ލިބެމުންނެވެ. އަދި އާންމުންގެ ޝަކުވާތައްވެސް އެހައި ގިނައެވެ.\nއެންމެ ފަހުގެ ޙާދިސާއެއްގެ ގޮތުގައި އަޅުގަޑަށް ޚަބަރުލިބުނީ ވަރަށްވެސް ހިތާމެވެރި ހާދިސާއެކެވެ. އެއީ، މީހަކު މެރުމުގެ ތުހުމަތުގައި ޖަލުގައި ހުރިމީހެއްގެ މައްސަލައާ ގުޅޭ ލިޔުމެއް ހޮސްޕިޓަލުން ނުލިބޭކަމަށް ބުނެ ޤާޟީ ޢަބްދުﷲ މުޙައްމަދު އެމީހާ ދޫކޮށްލުމުން، އޭނާ އެހެން މީހަކު މެރިކަމަށް ރިޕޯޓު ކުރެވުނު ހާދިސާއެވެ. ފުލުހުންނަށްވެސް އަދި ހޯމް މިނިސްޓަރަށްވެސް މިކަން ސިފަކުރެވުނީ ސީދާ ކޮންޓްރެކްޓް މެރުމެއްގެ ގޮތުގައެވެ. ވަޅިޖަހާ މީހާ ހުރީ ފުލުހުންގެ ބެލުމުގެ ދަށުގައި ކަމަށްވާތީ، ވަޅިޖަހާ މީހާ އަށް ކޮންޓްރެކްޓް ދިން މީހާ މި ކޮންޓްރެކްޓްގެ ތެރޭގައި ޤާޟީ ޢަބްދުﷲ މުޙައްމަދުވެސް ހިމަނައި، ވަޅިޖަހާ މީހާ ދޫކޮށްލުން ޤާޟީ ޢަބްދުﷲ މުޙައްމަދުގެ ދައުރެއް ކަމުގައި ހަމަޖެއްސީއެވެ. އަޅުގަޑަށް މަޢުލޫމާތު ލިބުނީ ވަޅިޖަހާ މީހާ ދޫކޮށްލިއިރު އޭނާ އޭރުވެސް ހުރީ މީހަކުމެރިކަމުގެ ތުހުމަތުގައި ފުލުހުންގެ ބެލުމުގެ ދަށުގަކަމެވެ. ޤާޟީ ޢަބްދުﷲ މުޙައްމަދު އޭނާ ދޫކޮށްލުމަށް ނިންމުމުން ދެން ފުލުހުންނަކަށް އޭނާ ހިފެހެއްޓޭކަށް ނެތެވެ. އޭނާ ނުކުމެ އެހެން މީހެއް ގަޔަށް ވަޅި ޖަހައި އެހެން މީހަކު މަރާލީއެވެ. މަރުގެ ތުޙުމަތުގައި ހައްޔަރުކުރެވޭ އެހެން މީހުން، ޝަރީޢަތް ނިމެންދެން ބަންދުގައި ބަހައްޓާއިރު، އެ މައްސަލައިގެ ތުޙުމަތު ކުރެވޭ މީހާ ދޫކޮށްލާފައިވަނީ ސީދާ އެ މަޤްސަދަށްޓަކައި ކަމަށް ފުލުންގެ އިދާރާއިން ދެކި، އެ މަޢުލޫމާތު އަޅުގަނޑަށް އެގޮތަށް ދީފައިވެއެވެ.\nއަޅުގަޑަށް މަޢުލޫމާތު ލިބިފައިވާ ގޮތުގައި ގިނަފަހަރަށް ރާއްޖޭގައި މީހުން މަރަނީ ވަޅިހަރާ މީހާގެ ރުޅިވެރިކަމެއް އޮވެގެން ނެއް ނޫންނެވެ. ވަޅިހަރާމީހާ އަށް ފައިސާ ދީފައިވާތީ ކޮންޓްރެކްޓް ފުރިހަމަ ކުރުމަށެވެ. އަޅުގަނޑުމެންގެ ސަރުކާރުގެ ޕޮލިސް ކޮމިޝަނަރއަށް މިކަން އަޅުގަޑަށް ސާފުކޮށްދިނުން ވަރަށް ފަސޭހަވިއެވެ. އެއީ، ރައީސް މައުމޫނުގެ ސަރުކާރުގައި ނުޙައްގުން އެތައްފަހަރަކު އަޅުގަޑުވަނީ ޖަލަށް ލާފައިހުރިއިރު ވަރަށް ގިނަ ބާވަތުގެ މީހުނާ އަޅުގަނޑާ ވަނީ ދިމާވެފައެވެ. އޭގެ އިތުރުން، މި މާލެ، އަޅުގަނޑުގެ މި އަތްތިލައިގެ ނާރުތައް ފަދައިން އަޅުގަނޑަށް އެގެއެވެ. ރާއްޖޭގެ ރައްތަކުގެ މަލަމަތި ފެނުނީމާ ރަށްތައްވެސް އެގެއެވެެ. އަޅުގަނޑުދެކޭގޮތުގައި ރާއްޖޭގެ ރައްޔިތުން އަޅުގަނޑު އެމީހުންގެ ވެރިއަކަށް ހެދީވެސް މި ސަބަބަށްޓަކައެވެ. އަޅުގަޑު ދެކޭ ގޮތުގައި ރާއްޖޭގެ ރައްޔިތުން އަޅުގަނޑުކަހަލަ މާލޭގެ މެދުފަންތީގެ އާދައިގެ މީހަކަށް އެމީހުންގެ އެންމެ މަތީ ވަލީ ޙަވާލުކުރީ އެމީހުންގެ ވަރަށް ޒާތީ ކަންތައްތަކެއް ފުރިހަމަ ނުވެގެން، އެމީހުންނަށް ޙައްގު މިންވަރު ހޯދުމަށްޓަކައި މަސައްކަތް ކޮށްދިނުމަށެވެ.\nރާއްޖޭގެ ރައްޔިތުންނަށް ބޭސް ސިޓީއަށް ސަލާން ޖަހަން ނުޖެހި ފޮތްލިސްޓަށް އާދޭސް ކުރަން ނުޖެހި ވަޒީފާ އެއްގެ ފުރުސަތާއި އެކަށީގެންވާ އާމްދަނީ އަކާއި ރަނގަޅު ފުލެޓް އެއް ލިބި އަމާން ވެއްޓެއްގައި ތާހިރު ދިރުއުޅުމަށް ކުރާ އުއްމީދާ އެއްގޮތަށް އެކަންކަން ފަހިކުރުމަށްޓަކައެވެ. ދިވެހިރާއްޖޭގެ ބައެއް ފަނޑިޔާރުން ގެންދެވީ މި އުއްމީދަށް ހުރަސް އަޅަމުން، ކޮންޓެރެކްޓް ކިލިންގައި ބައިވެރިވެ ބައި އަޅަމުންކަމަށް، ފުލުހުންގެ ސިއްރު ތަޙްޤީޤްތަކަށް ވަނީ ހާމަވެފައެވެ. މީ ރައީސުލް ޖުމްހޫރިއްޔާގެ ގޮތުގައި އަޅުގަޑަށް ވަރިހަމަ ކޮށްގެން ހުރެވޭން އޮތް ކަމެއްނޫނެވެ.\nއެހެންކަމުން، ޤާޟީ ޢަބްދުﷲ މުޙައްމަދުގެ މައްސަލަ ތަޙްޤީޤްކޮށްދިނުމަށް އެދި މޯލްޑިވްސް ޕޮލިސް ސަރވިސްގައި އަޅުގަނޑު ދަންނަވާފައިވާނެއެވެ.\nކަމިޝަނަރަ އޮފް ޕޮލިސް އަރިހުގައި އަޅުގަނޑު އެއްވެސް ޙާލެއްގައި ދެންނެވީ ގާނޫނާއި ގަވާއިދާއި ޚިލާފަށް އެކަން ކުރުމަކަށްނޫނެވެ. ރާއްޖޭގައި ކަނޑައެޅިފައިވާ ގާނޫނީ ހަމަތަކުގެ ތެރެއިން އެކަން ކުރުމަށެވެ. ރާއްޖޭގެ ރައީސުލްޖުމުހޫރިއްޔާ، ކަމާބެހޭ ފަރާތުގައި ވަކި ކަމެއްކުރާން ބުނުމުން ދެން އެކަމެއްހިންގާ ވުޒާރާތަކާއި އިދާރާތަކުން އެކަން ހިންގަން ޖެހޭނީ ގާނޫނީ ހަމަތަކުގެ މަތިންނެވެ. 2008 ވަނައަހަރުގެ ފަހުކޮޅުގައި އަޅުގަނޑު މާލީ ވަޒީރު އަރިހު ދިވެހި ދައުލަތުގެ އާމްދަނީ6ބިލިއަން ރުފިޔާއިން 11 ބިލިއަން ރުފިޔާއަށް އިތުރުކުރުމަށް ދަންނަވާފައިވާނެއެވެ. އޭގެ މާނައަކީ އެ މަނިކުފާނު ސިފައިން ބޭނުން ކޮށްގެން ތަންތަން ލޫޓުވުމެއްނޫނެވެ.\nޤާޟީ ޢަބްދުﷲ މުޙައްމަދު އާއި ގުޅޭ އެންމެހާ ކަންކަންވެސް ހިގާ ދިޔައީ މިދެންނެވި ހަމައިންނެވެ. ގާނޫނާ ޚިލާފަށް ކަމެއްކުރާކަށް އަޅުގަނޑު ދުވަހަކުވެސް އެއްވެސް ފަރާތަކަށް އަމުރުކޮށްފައެއް ނުވާނެއެވެ. ތުޙުމަތުކުރެވުނު ކަންކަމުގެ ތަޙްޤީޤަށް ޤާޟީ ޢަބްދުﷲ މުހަންމަދު ފުލުސް އޮފީހަށް ހާޒިރުކުރުމަށް ފުލުހުން މަސައްކަތް ކޮށް، ހާޟިރުކުރެވޭ ގޮތް ނުވުމުން، އޭނާ ހާޟިރު ނުކޮށް ތަޙްގީގު ހިންގޭން އޮތް މިންވަރަށް ތަޙްޤީޤް ހިންގުނުއިރު، އެ ތަޙްގީގަށް ފެނުނީ ޤާޟީ ޢަބްދުﷲ މުޙައްމަދަކީ ގައުމުގެ ސަލާމަތަށް ހުރި ނުރައްކަލެއްގެ ގޮތުގައެވެ. މިވާހަކަ އަޅުގަނޑަށް އެންގުމުން އަޅުގަނޑު ދެންނެވީ ގައުމީ ސަލާމަތަށް ހުރި ނުރައްކަލަކުން ސަލާމަތް ވުމަށް ކުރަން ހުރި ކަންކަން ކުރުމަށް އަޅުގަނޑު ހޯމް މިނިސްޓަރަށް އަންގާފައިވާނެއެވެ. އެއްވެސް އިރެއްގައި އެއްވެސް ބޭފުޅެއްގެ ގާތުގައި ވަކި ގޮތަކަށް ވަކިކަމެއްކޮށް، ވަކި ފިޔަވަޅެއް އެޅުމަށް އަޅުގަނޑު އަންގާފައެއް ނުވާނެއެވެ.\nޤާޟީ ޢަބްދުﷲ މުޙައްމަދު ގަދަބާރުން ތަނަކަށް ގެންދާކަށް އަޅުގަނޑު ނިންމާފައެއް ނުވާނެއެވެ. އަދި އެފަދަ ކަމެއް ކުރުމަށް އަމުރެއްވެސް ކޮށްފައެއް ނުވާނެއެވެ. ޤާޟީ ޢަބްދުﷲ މުޙައްމަދުއާ ގުޅޭ މައްސަލަތައް އަޅުގަނޑާ ހިސާބަށް އައުމުން އަޅުގަނޑު އަބަދުވެސް ކަންކުރަމުން ގެންދިޔަ އުސޫލަކީ ގާނޫނުގައި ވާ ގޮތުގެ މަތީން ފިޔަވަޅު އަޅާން ދައުލަތުގެ ކަމާ ބެހޭ ފަރާތް ތަކަށް އެންގުމެވެ. ބައެއްފަހަރު ޖުޑިޝަލް ސަރވިސަސް ކޮމިޝަނަށް އަނެއް ބައިފަހަރު ފުލުހުންގެ އިދާރާ އަށް، މައްސަލަ ހުށަހަޅާފައިވާނެއެވެ. މިކަންކަން މާރަގަޅަށް ފުލުސް އޮފީހުންނާއި ޖުޑިޝަލް ސަރވިސަސް ކޮމިޝަނުންނާއި އަދި ރައީސް އޮފީހުގެ ލިޔެކިޔުން ތަކުން ސާފުވާނެއެވެ.\nކްރިމިނަލް ކޯޓުގެ އިސް ޤާޟީ ޢަބްދުﷲ މުޙައްމަދު ހައްޔަރުކުރަން ނިންމިކަން ސާބިތުކުރުމަށް ދައުލަތުން ހުށަހަޅާފައިވާ ހެކީންގެ ހެކިބަހުގައި ބުނެފައިވަނީ ކްރިމިނަލް ކޯޓުގެ އިސްޤާޟީ ޢަބްދުﷲ މުޙައްމަދު ހައްޔަރުކުރުމަށް ކޯޓަށް ހާޟިރުކުރެވުނު އެއްވެސް ހެއްކަކަށް އަޅުގަނޑު އެފަދަ އަމުރުކުރައްވާފައިނުވާކަމަށެވެ. އަދި އެފަދައިން އަމުރުކުރިކަމަށް އެހެންމީހަކުވެސް ބުނެފައިނުވާކަމަށާއި، އެފަދަ ލިޔުމެއްވެސް ފެނިފައިނުވާކަމަށެވެ.\nމީގެ އިތުރުން، ކްރިމިނަލް ކޯޓުގެ އިސްޤާޟީ ޢަބްދުﷲ މުޙައްމަދު ޝަރީޢަތަށް ހާޟިރުކުރެއްވުމުން ޝަރީޢަތުގައި ހެކިބަސް ދެއްވަމުން ވެސް ވިދާޅުވެފައިވަނީ، ސިފައިންގެ އިސް އޮފިސަރުން ދައްކަވާފައިވާ ވާހަކަތަކަށް ބަލާއިރު ހައްޔަރުކުރަން އަމުރުކުރެއްވީ އަޅުގަނޑު ކަމަށް ޤަބޫލުކުރެއްވޭ ކަމަށެވެ. މިއީ ތަޙައްމަލުކުރި ކަންތައްތަކެއްގެ މައްޗަށް ބިނާކޮށް ކްރިމިނަލް ކޯޓުގެ އިސްޤާޟީ ޢަބްދުﷲ މުޙައްމަދު އުފައްދަވާފައިވާ އޭނާގެ އަމިއްލަ ރަޢުޔެކެވެ. ނުވަތަ އަނިޔާ ލިބުނުފަރާތުން ޤަބޫލުކުރާ ގޮތެވެ. ފަހަރެއްގައި ޝަރުއީ ކޯޓެއްގައި ކަމެއް ސާބިތުކުރުމަށް ފުދޭ ފަދަ ހެކިބަހެއް ނޫނެވެ.\nމިޝަރީޢާތަކީ އިންސާފުން ކުރިއަށްދާ ޝަރީޢަތެއް ނޫނެވެ. މައްސަލަ ބައްލަވާ ޢިއްޒަތްތެރި3ފަނޑިޔާރުން، އަޅުގަޑުގެ ގާތް ރަޙްމަތްތެރިންގާތު ފާޅުގައި ވިދާޅުވަމުން ދަނީ ތިމަންނާމެން ކުރެވޭނޭ ކަމެއް ނެތްކަމަށެވެ. މައްސަލައިގައި ގޮތެއް ނިންމުގެ އިޚްތިޔާރުނެތްކަމަށެވެ. ޙަގީގަތުގައި މި ބޮޑު ބޭ އިންސާފަށް ޒިންމާ ނަންގަވާން ޖެހޭނީ ހަމަަ3ފަނޑިޔާރު ބޭފުޅުންނެވެ. އަޅުގަޑަކީވެސް މި ރާއްޖޭގައި އުޅެބޮޑުވި މީހެކެވެ. ރާއްޖޭގެ ވަރަށްގިނަ ބަޔަކު އަޅުގަޑު ދަނޭ އަދި އަޅުގަޑަށް ލިބިފައިވާ އެންމެ ބޮޑު ނަސީބަކީ މި ރާއްޖޭގަ އާއި އަދި ބޭރު ދުނިޔޭގެ ވަރަށް ގިނަ ބަޔަކު އަޅުގަޑަށް ހެޔޮއެދޭކަމެވެ. ތިޔަ3ޢިއްޒަތް ތެރި ފަނޑިޔާރުން އަޅުގަޑަށް ދޭ ބޭ އިންސާފަށް އިރާދަ ކުރެއްވިއްޔާ އިންސާފު ލިބޭނެއެވެ. އަޅުގަނޑަށް ހެޔޮ އެދޭ މީހުން އެ އިންސާފު އަޅުގަނޑަށް ހޯދައި ނުދީ ހަމަ ހިލާ ހުއްޓައެއްނުލާނެއެވެ.\nޝަރީއަތުގެ ނަމުގައި3ފަނޑިޔާރުން ހިންގެވީ ޗަރުކޭހެކެވެ. ކޯޓުގައި ހިގަނީ ޝަރީއަތެއް ކަމުގައި ދެކި، ކޯޓުގައި އެއްވެސް ވާހަކައެއް ދެއްކުމުގެ މާނައެއް ނެތެވެ. އަޅުގަނޑު އެންމެ ފަހުވަގުތުވެސް މައްސަލަ ބައްލަވާ3ފަނޑިޔާރުންނަށް ދަންނަވާނީ ދުނިޔެއަށް ލަދުވެތިވާށެވެ. އާޚިރަތަށް ބިރުގަންނާށެވެ. މި ޗަރުކޭސް ހިންގުމުން ތިބޭފުޅުން ތަނާޒަލް ވެ ވަޑައިގަންނަވާށެވެ.\nMarch 17, 2015 / Trial News, ހަބަރު


Chikungunya aai dengue ithuruvumun madhiriaa dhekolhah campaign eh fashaifi | Mihaaru\nމަދިރިއާ ދެކޮޅަށް މިއަދު ފެށި ކެމްޕެއިނާ ގުޅޭގޮތުން އެޗްޕީއޭގެ މުވައްޒަފުން އިން ނޫސްވެރިންނަށް މައުލޫމާތު ދެނީ -- ފޮޓޯ: ހުސެއިން ވަހީދު/ މިހާރު\nޗިކުންގުންޔާ އާއި ޑެންގީއާ ދެކޮޅަށް ކެމްޕެއިނެއް ފަށައިފި\n01 އެޕްރީލް 2019 - 14:40 17 comments\nހެލްތު މިނިސްޓްރީގައި ބޭއްވި ނޫސްވެރިންގެ ބައްދަލުވުމެއްގައި އެ މިނިސްޓްރީގެ ސްޓޭޓް މިނިސްޓަރު މުހައްމަދު ޒުހައިރު ވިދާޅުވީ މިދިޔަ އަހަރާ އަޅާކިޔާ އިރު، މިއަހަރުގެ މިހާތަނަށް ޑެންގީ އާއި ޗިކުންގުންޔާ ޖެހިގެން ރިޕޯޓްކޮށްފައިވާ މީހުންގެ އަދަދު ވަރަށް ބޮޑަށް އިތުރުވެފައިވާ ކަމަށެވެ.\n"ފާއިތުވެ ދިޔަ ތިން އަހަރުގެ ތަފާސް ހިސާބުތަކަށް ބަލާއިރު މި އަހަރުގެ މިހާތަނަށް، ޑެންގީ ޖެހިފައިވާ މީހުންގެ އަދަދު އިތުރުވެފައިވޭ. މި އަހަރުގެ މިހާތަނަށް 1،300 މީހުންނަށް ޑެންގީ ހުން ޖެހިގެން ރިޕޯޓުކޮށްފައި ވާއިރު، މިދިޔަ އަހަރުގެ މިހާތަނަށް ރިޕޯޓުކުރެވިފައިވަނީ 376 މީހުން،" ސްޓޭޓް މިނިސްޓަރު ޒުހައިރު ވިދާޅުވި އެވެ.\nމި އަހަރުގެ މިހާތަނަށް ޑެންގީ ހުން އެންމެ ގިނައިން ރިޕޯޓްކޮށްފައިވަނީ ރ، އދ، އަދި ލ. އަތޮޅުންނެވެ. އަދި އެ ތިން އަތޮޅުގެ އިތުރުން ހދ. އަތޮޅުގައި ވެސް މިދިޔަ މާޗު މަހު މި ބަލި އިތުރުވެފައިވާ ކަމަށް އެޗްޕީއޭ އިން ބުންޏެވެ.\nޗިކުންގުންޔާ ވެސް މި އަހަރު ރާއްޖޭގައި އިތުރުވެފައިވާ ކަމަށް އޭނާ ވިދާޅުވި އެވެ. މި ބަލީގެ އައުޓްބްރޭކެއް އެންމެ ފަހުން ރާއްޖެ އަށް އައިސްފައި ވަނީ 2006 ވަނަ އަހަރު ކަމަށާއި މި އަހަރުގެ މިހާތަނަށް 421 މީހުންނަށް ޗިކުންގުންޔާ ޖެހިގެން ރިޕޯޓްކޮށްފައިވާ ކަމަށް ވެސް ޒުހައިރު ވިދާޅުވި އެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ އެޕިޑިއޮމޮލޮޖިސްޓް ޑރ. އިބްރާހިމް އަފްސަލް ވާހަކަދައްކަނީ -- ފޮޓޯ: ހުސެއިން ވަހީދު/ މިހާރު\nއެޗްޕީއޭގެ އެޕިޑެމިއޮމޮލޮޖިސްޓް ޑރ. އިބްރާހިމް އަފްސަލް ވިދާޅުވީ ކޮންމެ އަހަރު ތިން ދުވަސްވަރެއްގައި ޑެންގީ ފަދަ ބަލިތައް ރާއްޖޭގައި އިތުރުވާ ކަމަށެވެ. އަހަރުގެ ކުރީ ކޮޅަށް އަންނަ ޕީކް ނިމުމަށް ފަހު ދެން މި ބަލި އިތުރުވާނެ ކަމަށް ލަފާ ކުރެވެނީ މެއި، ޖޫން އަދި ޖުލައި ހިސާބުގައި ކަމަށް އޭނާ ވިދާޅުވި އެވެ.\n"މި ކެމްޕެއިން މިހާ ދުރާލާ މި ލޯންޗުކުރުމުގެ އެއް މަގްސަދު އެއީ އެ ދުވަސްވަރަށް ތައްޔާރުވާން،" ޑރ. އަފްސަލް ވިދާޅުވި އެވެ.\nމަދިރީގެ ސަބަބުން ފެތުރޭ ބަލިތަކާއި މަދިރި ނައްތާލަން ކުރެވެން ހުރި ކަންތައްތަކާ ގުޅޭގޮތުން އާންމުން ހޭލުންތެރިކުރަން ފެށި މި ކެމްޕެއިން މި މަހުގެ ނިޔަލަށް ކުރިއަށް ދާނެ އެވެ. މި ކެމްޕެއިން ކުރިއަށް ގެންދަން ރާވާފައި ވަނީ އެޑިއުކޭޝަން މިނިސްޓްރީ އާއި އެކި މުއައްސަސާތަކާ ގުޅިގެން ކަމަށް އެޗްޕީއޭ އިން ބުންޏެވެ. އަދި ހުރިހާ އަތޮޅުތަކެއްގެ ހޮސްޕިޓަލްތަކާއި ސިއްހީ މަރުކަޒުތަކާއި ކައުންސިލްތަކުން ވެސް މި ކެމްޕެއިންގައި ބައިވެރިވާނެ އެވެ.\nމި ބަލިތަކާ ގުޅޭގޮތުން ހޭލުންތެރިކުރުމުގެ ހަރަކާތެއް ސްކޫލް ދަރިވަރުންނަށް އަމާޒުކޮށްގެން ކުރިއަށް ގެންދަން ރާވާފައިވެ އެވެ. އަދި އާންމުންނަށް ހާއްސަ ހައި ލެވަލް އެޑްވޮކަސީ ފޯރަމަކާއި ރިސޯޓުތަކަށް އަމާޒުކޮށްގެން އިންޓަގްރޭޓެޑް ޕެސްޓް މެނޭޖްމެންޓް ކޮންފަރަންސެއްގެ އިތުރުން މޯލްޑިވްސް ރެޑް ކްރެސެންޓް (އެމްއާރްސީ) އާ ގުޅިގެން ބިދޭސީން މަސައްކަތްތެރިންނަށް ހާއްސަ ހަރަކާތްތަކެއް ވެސް ހިންގަން ރާވާފައިވެ އެވެ.\nއިތުރު ލިޔުންތައް ޑެންގީ މަދިރި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ ސިއްހަތު


Kinolhahu "BCSF 2017" Vollry mubaarai - 2nd match COCO kaamiyaabu kohfi | Ungoofaaru\nބަނޑޭރިގަނޑު/ޙަބަރު/“ބޮޑު ޗުއްޓީ ސްޕޯރޓްސް ފެސްޓިވަލް 2017″ ވޮލީ މުބާރާތް\n“ބޮޑު ޗުއްޓީ ސްޕޯރޓްސް ފެސްޓިވަލް 2017″ ވޮލީ މުބާރާތް\nދެވަނަ މެޗު ކޮކޯ ކާމިޔާބު ކޮށްފި\nއިބްރާހީމް ޒަޔާން 29 November 2017\n0 418 މިނެޓެއް ނުވަނިސް ކިޔާލެވޭ\nމުބާރާތުގެ ދެވަނަ މެޗު / ހޭވައްލާ އަދި ކޮކޯ ބައްދަލުކުރި މެޗުގެ ތެރެއިން\nކިނޮޅަހު ޖަމްޢިއްޔަތުލް އިއްތިހާދުގެ ކުޅިވަރު ފެސްޓިވަލް 2017 ގައި ހިމެނޭ ވޮލީބޯޅަ މުބާރާތްގައި އިއްޔެ ކުޅުނު މެޗް ފޯރިގަދަ ކުޅުމަކަށްފަހު ކާމިޔާބު ކުރީ ކޮކޯ ޓީމެވެ.\nއިއްޔެ ހަވީރު 4:10 ގައި ކިނޮޅަހު ވޮލީކޯޓްގައި ކުޅުނު މި މުބާރާތުގެ ދެވަނަ މެޗް ކޮކޯ ކާމިޔާބު ކުރީ ހޭވައްލާ ޓީމާ ބައްދަލުކޮށް3ސެޓް2ސެޓުންނެވެ. މެޗް ގެ ފުރަތަމަ ސެޓް ކޮކޯ ކާމިޔާބު ކުރީ ވާދަވެރި ކުޅުމަކަށްފަހު 25 – 21 އިންނެވެ. ދެވަނަ ސެޓް ފަށައިގެން ހަމަހަމަކޮށް ގޮސް ސެޓް ކާމިޔާބު ކުރީ ހޭވައްލާ ޓީމުންނެވެ. އެއީ 25 – 27 އިންނެވެ. ތިން ވަނަ ސެޓް ކޮކޯ ކާމިޔާބު ކުރީ ތަފާތު ބޮޑު ނަތީޖާއަކުންނެވެ. މި ސެޓް ކޮކޯ ގެންދިޔައީ 25 – 15 އިންނެވެ. ނަމަވެސް މެޗްގެ ހަތަރު ވަނަ ސެޓް 21 – 25 އިން ހޭވައްލާ ކާމިޔާބުކޮށް ދެޓީމް ހަމަހަމަކުރިއެވެ. އެޔަށްފަހު ކުޅުނު ޓައިބްރޭކް ސެޓްގައި ވެސް ފެނުނީ ދެޓީމް ހަމަހަމަކޮށެވެ. މި ސެޓް 17 – 15 އިން ކާމިޔާބުކޮށް ކޮކޯ އިން ފުރަތަމަ މޮޅު ހޯދިއެވެ.\nމި މެޗްގެ މޮޅު ކުޅުންތެރިޔާއަށް ހޮވުނީ ކޮކޯ ޓީމްގެ ރަށުން ބޭރު ކުޅުންތެރިޔާ ސައީދު މޫސާ ( ސައިއްޓެ ) އެވެ.\nމި މެޗްގައި ދެޓީމްގެ ފަރާތުން ވެސް މޮޅު ކުޅުމެއް ފެނިގެންދިޔައެވެ. އަދި ދެޓީމްގެ ސަޕޯޓަރުންގެ ފަރާތުން ވެސް ފޯރިގަދަ ސަޕޯރޓެއް ފެނިގެންދިޔައެވެ.\nމި މެޗް ފެށުމުގެ ކުރިން މި މުބާރާތުގައި ވާދަކުރާ ރަށްގުޑުވާގެ ފަރާތުން އަނެއް ތިން ޓީމަށް ޑްރިންކް ހަވާލުކުރުން އޮތެވެ. މި ޑްރިންކް ހަވާލުކޮށްދެއްވީ ރަށްގުޑުވާގެ ރައީސް ޢަބްދުލް ހާދީ ޔޫސުފްއެވެ.\nމި މުބާރާތުގައި މިއަދު ހަވީރު ކުޅޭ މެޗްގައި ބައްދަލުކުރާނީ ރަށްގުޑުވާ އާއި ކޮކޯއެވެ.\n“ކޮންމެ އިސްދަރިވަރަކު ފޮތެއް” އިސްދަރިވަރުންގެ ބޮޑު ތަރުހީބަކާއެކު ބާރަށް ކުރިއަށް


BREAKING | Covid-19: Bali Jehunu Meehun Ge Adhadhu 7.4 Million Ah - Vaguthu\nކޮވިޑް-19: ބަލި ޖެހުނު މީހުންގެ އަދަދު 7.4 މިލިއަނަށް\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ނޮވެލް ކޮރޯނާވައިރަސް (ކޮވިޑް-19) ޖެހުނު މީހުންގެ އަދަދު 7.4 މިލިއަނަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ދުނިޔެއިން މި ބަލި ޖެހުނު މީހުންގެ ޖުމްލަ އަދަކީ 7,404,123 އެވެ.\nދުނިޔެއިން މި ބަލި ޖެހުނު މީހުންގެ އަދަދު މިއަދު 7.4 މިލިއަނަށް އަރާފައިވާއިރު، އިއްޔެ އެކަނިވެސް ބައްޔަށް ފައްސިވީ މީހުންގެ އަދަދު 121,000 އަށް އަރައެވެ.\nމިވަގުތު ދުނިޔެއިން ކޮވިޑް-19 ގެ ނުރައްކާ އެންމެ ބޮޑު ޤައުމުތަކުގެ ތެރޭގައި، މިހާތަނަށް އެންމެ ގިނަ ބަޔަކު ފައްސިވެ މަރުވި އެމެރިކާ އާއި ބްރެޒިލްގެ އިތުރުން ރަޝިޔާ އާއި އަވައްޓެރި އިންޑިއާގެ އިތުރުން ޕެރޫ ހިމެނެއެވެ. މީގެ ތެރެއިން އެމެރިކާއިން މިހާތަނަށް ޖުމްލަ 2.0 މިލިއަން މީހަކަށް ބަލި ޖެހި 115000 އަށްވުރެ ގިނަ މީހުން ވަނީ މަރުވެފައެވެ.\nހަމައެހެންމެ އަވައްޓެރި އިންޑިއާއަކީ މިހާރު ދުނިޔެއިން ހަވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވި ޤައުމެވެ. އެޤައުމުން މިހާތަނަށް 287000 އަށްވުރެ ގިނަ މީހުންނަށް ބަލިޖެހި، ބަލީގައި މަރުވި މީހުންގެ އަދަދު ވަނީ އަށްހާހަށް އަރާފައެވެ. އިންޑިއާއަކީ ދެކުނު އޭޝިއާ ސަރަޙައްދުން މި ބަލީގެ ނުރައްކާ މިވަގުތު އެންމެ ބޮޑުވެފައިވާ ޤައުމެވެ.\nތަފާސްހިސާބުތަކަށް ބަލާއިރު މިހާތަނަށް ދުނިޔެއިން މި ބަލި ޖެހުނު މީހުންގެ ތެރެއިން ޖުމްލަ 416,620 މީހަކު ވަނީ މަރުވެފައެވެ. އަދި ބަލިން ރަނގަޅުވެފައި ވަނީ، 3,714,466 މީހެކެވެ. މިއަދާއި ހަމައަށް މި ބަލީގައި 3,273,750 މީހަކަށް ފަރުވާދެމުން ދެއެވެ. އޭގެތެރެއިން 53,822 މީހެއްގެ ހާލު ސީރިއަސް ކަމަށް އިދާރާތަކުން ބުނެއެވެ.


Gaidheenthakeh Fassivumun Maafushi Jalu Kulli Haalathah Genn'nanee - Vaguthu\nމާލެ އަތޮޅު މާފުށީ ޖަލުގައި މަސައްކަތްކުރާ އޮފިސަރުންތަކަކާއި ޖަލުގައި ތިބި ގައިދީންތަކެއް އިއްޔެ ކޮވިޑް-19 އަށް ފައްސިވުމާއި ގުޅިގެން، ޖަލު ކުއްލި ހާލަތަށް ގެންނަން ނިންމައިފިއެވެ.\nކަރެކްޝަނަލް ސާވިސް އިން މިއަދު ނެރުނު ބަޔާނެއްގައި ބުނީ، ޖަލު އޮފިސަރުންތަކަކާއި ގައިދީންތަކެއް ކޮވިޑަށް ޓެސްޓުކުރީ، އެ މީހުންގެ ފަރާތުން ބަލީގެ އަލާމާތްތަކެއް ފެނިގެން ކަމަށެވެ. ކޮވިޑަށް ޓެސްޓުކުރި މީހުންގެ ތެރެއިން ހަތް އޮފިސަރަކާއި ހަތަރު ގައިދީއަކު މިހާތަނަށް ކޮވިޑަށް ފައްސިވެފައިވާ ކަމަށް ކަރެކްޝަނަލް ސާވިސް އިން ވިދާޅުވެއެވެ.\nމި ޙާލަތާ ގުޅިގެން އެޗްޕީއޭގެ ގައިޑްލައިންތަކާ އެއްގޮތަށް ކަރެކްޝަނަލް ސާވިސް އިން ކަނޑައަޅާފައިވާ އުޞޫލުތަކުގެ ދަށުން ފިޔަވަޅުތައް އަޅައި، މިއަދު ހަވީރު 16:00 އިން ފެށިގެން މާފުށީ ޖަލު ކުއްލި ޙާލަތަށް ގެނެވޭނެ ކަމަށް ކަރެކްޝަނަލް ސާވިސް އިން މައުލޫމާތު ދެއެވެ.\nއަދި މާފުށީ ޖަލު ޢާންމު ޙާލަތަށް ގެނެވެންދެން ރައްކާތެރި ކަމުގެ ފިޔަވަޅެއްގެ ގޮތުން ޤައިދީންނާއި ބަންދުމީހުންނަށް ޢާއިލީ ބައްދަލުވުމާއި ވަކީލް ބައްދަލުވުން އަދި ކޯޓުގެ އަޑުއެހުންތައް ކުރިއަށްގެންދާނީ އޮންލައިންކޮށް ކަމަށް ކަރެކްޝަނަލް ސާވިސް އިން ވިދާޅުވިއެވެ.\nކޮވިޑް-19 ފެތުރެން ފެށުމުން މީގެ ކުރިން ވެސް މާފުށީ ޖަލު ކުއްލި ހާލަތައް ގެނެސް ޝަރީއަތްތަކާއި ބައްދަލުވުންތައް އޮންލައިންކޮށް ކުރިއަށް ގެންގޮސްފައި ވެއެވެ.\nރާއްޖޭގައި ކޮވިޑް-19 އަށް ފައްސިވާ މީހުންގެ އަދަދު މިހާރު ވަނީ ވަރަށް ބޮޑަށް އިތުރުވާން ފަށާފައެވެ. އިއްޔެ ވެސް 800 އަށް ވުރެ ގިނަ މީހުން ރާއްޖެ އިން ކޮވިޑަށް ފައްސިވިއެވެ. އިއްޔެ އަކީ ފާއިތުވި އަށެއްކަ މަސްދުވަހުގެ ތެރޭގައި ރާއްޖެ އިން އެންމެ ގިނަ ބަޔަކު ކޮވިޑަށް ފައްސިވި ދުވަހެވެ.\nހުޅުމާލެ ޖަލުގައި ހުރި ގައިދީއަކު ނިޔާވެއްޖެ


Consulate Huregen Tharahgee Libeyne Kamah Gabool Nukuran: Ugail - Vaguthu\nއައްޑޫގައި ކޮންސިއުލޭޓެއް ގާއިމްކޮށްގެން އެ ސިޓީއަށް ތަރައްގީ ލިބިދާނެ ކަމަށް ގަބޫލު ނުކުރައްވާ ކަމަށް ޕްރޮފެސަރު ހަސަން އުގައިލް ވިދާޅުވެއްޖެއެވެ.\nއައްޑޫގައި އިންޑިއާގެ ކޮންސިއުލޭޓެއް ގާއިމްކުރަން އިންޑިއާގެ ކެބިނެޓުން ނިންމުމާއެކު އެކަމާ ދެކޮޅަށް އެތައް ބަޔަކު ދަނީ ނުރުހުން ފާޅުކުރަމުންނެވެ.\nކޮންސިއުލޭޓް އެޅުމާ ދެކޮޅަށް އައްޑޫގެ ޒުވާނުންތަކެއް ހިންގާ "ސޭވް އައްޑޫ" އިން އިސްނަގައިގެން ރޭ ކުރިއަށް ގެންދިޔަ އޮންލައިން ޑިސްކަޝަން އެއްގައި ވާހަކަ ދައްކަވަމުން އުގައިލް ވިދާޅުވީ, ކޮންސިއުލޭޓެއް ގާއިމްކުރަނީ ވިސާ ދޫކުރަން ކަމަށްވާ އިރު، އިންޑިއާގެ އެހާ ގިނަ ބަޔަކު އައްޑޫއަށް ޒިޔާރަތްކޮށް ނުޅޭ ކަމަށެވެ.\nކޮންސިއުލޭޓެއް ގާއިމްކުރުމުގެ ސަބަބުން އިގްތިސާދީ ގޮތުން އައްޑޫ އަށް ކުރިއެރުން އަންނާނެ ކަމަށް ދެކެވޭ ވާހަކަތަކަށް ރިޔާއަތް ކުރައްވާ އައްޑޫ އަށް އުފަން އުގައިލް ވިދާޅުވީ، ފަތުރުވެރިކަން ނުވަތަ އިގްތިސާދީ މާބޮޑެތި ހަރަކާތްތަކެއް އައްޑޫގައި ކުރިއަށްދާ މަންޒަރެއް ނުފެންނަނަ ކަމަށެވެ.\n"އަޅުގަނޑުމެންނަކަށް އަދި ނުފެނޭ މިކަހަލަ ކަމެއް ވާން އުޅޭނެ ކަމުގެ މަލަމައްޗެށް" އުގައިލް ވިދާޅުވިއެވެ.\nއެހެންކަމުން އައްޑޫ ކައުންސިލަށް ސިޓީގެ ތަަރައްގީއަށް ވުރެ ކޮންސިއުލޭޓެއް ގާއިމްކުރަން މުހިންމުވެގެން އުޅޭ ސަބަބާ މެދު އުގައިލް ސުވާލު އުފެއްދެވިއެވެ.\n"އަޅުގަނޑުމެންގެ ކައުންސިލްގެ މެންޑޭޓަށް ވާނީ ކޮންސިއުލޭޓެއް ހުޅުވުންތޯ؟. ތަރައްގީގެ ބައިވަރު ކަންތައް ހުއްޓާ މިކަންތައް ތޯ ކުރަންވީ؟. އެއްވެސް ކުރަން ޖެހޭ ސުވާލެއް. މުހިއްމު ސުވާލެއް" އުގައިލް ސުވާލު އުފެއްދެވިއެވެ.\nކޮންސިއުލޭޓެއް އެޅުމާ ބެހޭ ގޮތުން ރައްޔިތުންގެ ހިޔާލާ މަޝްވަރާވެސް ހޯދުން މުހިއްމުކަން އުގައިލް ފާހަގަކުރެއްވިއެވެ.\nކޮންސިއުލޭޓެއް އެޅުމާ ގުޅޭ ގޮތުން ދިވެހި ސަރުކާރުން އަދި މިހާތަނަށް ވަކި ގޮތެއް ނިންމާފައި ނުވާ ކަމަށް ރައީސް އިބްރާހިމް މުހައްމަދު ސޯލިހު ވަނީ ވިދާޅުވެފައެވެ. އިންޑިއާއިން ކޮންސިއުލޭޓެއް ގާއިމުވެގެން ދިއުމުން އައްޑޫގައި އިންޑިއާގެ ޑިޕްލޮމެޓުން ތިބޭނެ ކަމަށާއި އެހެން ކަމުން ދެގައުމުގެ ޑިޕްލޮމެޓިކް ޕްރެސެންސް އިތުރަށް ވަގުގަދަ ވެގެން ދާނެ ކަމަށް އިންޑިއާއިން ވަނީ ބުނެފައެވެ.\nތަރައްގީ ލިބޭނީ ދޮންކު ދިން ގެނެސްގެން ކަލޭ ސަކަރާތްޖަހަން ފަޅުރަށެއް ދިނީމަދޯ. ޔާމީނުވެރިކަންވެސް ކަލެއަށް ކަމުނުދިޔައީ އެހެންވެގެންނު.\nއެންމެ ފަހުން އިންޑިޔާގެ އެމްބެސެޑަރު ޑިނޯ ގަނެލައިފިއެވެ. ޑިނޯ ކަލޭތީ ހާދަ ގޮތެއްފޮތެއް ނެތްމީހެކެވެ، ކަލޭބޭނުންވާގޮތަށް ރީތިބަހުންވެސް ވާހަކަދެއްކިދާނެއެވެ. ކޮންމެގޮތެއްވިޔަސް ޕްރެޕެސަރު އުގައިލާއި ތިގޮތައް ތިމާކޮއްގެނެއްވާނެ މޮޅެއްނެތެވެ. އައްޑޫރައްޔިތުންގެ މެޖޯރިޓީ ތިޔަކުރަން އުޅޭ ކަމާދެކޮޅެވެ. ޑިޔޯމެންކަހަލަ ކެނާ ތަކެއް އިންޑިޔާގެ އުގައްވެއްޓުމަކީ ގައުމިއްޔަތުގެ މިންވަރެއް ތިމާމެން ކިބާގެ ނެތްކަން ދަލީލިކޮށްދޭ ކަމެކެވެ. ލާރިކޮޅަކަށް ނަފުސު ވިއްކާލީއެވެ.\nޖޫން 7, 2021 17:39\nއިންޑިޔާގެ ޓްރިވިންޑްރަމްގަ 15000 ދިވެހިން ދިރި އުޅޭތީ އެތާގެ ކޮންސިއުލޭތެއް ހެދީ ދިވެހިންނަށް ހިދުމަތްދިނުމަށް . ދިވެހި ކޮންސިއުލޭޓްގެ ސަބަބުން އިންޑިޔާއަށް އައި ތަރައްގީ ކިޔަދީބަލަ.. އައްޑުގަ ކިތައްހާސް އިންޑިޔާ މީހުން މިހާރު ދިރިއުޅޭތަ؟ އިންޑިޔާގެ ކޮސިއުލޭޓެއް ހަދަނީ ކީއްކުރަން. މިހާތަނަށް އައްޑޫއަށް އެންމެ ބޮޑު ހިލޭ އެހީއެއް ވެދިނީ ޖަޕާނު ސަރުކާރުން އެކަމަކު ޖަޕަނު ކޮންސިއުލެޓެއް އައްޑުއަކު ނަހަދަާ ރައްޖޭގެ ކޮންމެ އަތޮޅަކު އަތޮޅުތައުލިމީ މަރުކަޒެއް ހެދީ ޖަޕާނު ސަރުކަރުގެ ހިލޭއެހީގެ ދަށުން .ފެލިވަރުގަ ކޭނިން ފެކްޓްރީހެދީ ޖަޕާނު ކުންފުންނަކުން. އެކަމަކު ހައިކޮމިސަނެއްނުވަތަ ކޮންސިއުލޭޓެއްގެ މިންވަރުވެސް ރާއްޖެއަކުނެތް. ؟އިންޑިޔާގެ ކޮންސިއުލޭޓެއް ހެދުމަށް އިންޑިޔާގެ ކެބިނެޓުން ފާސްކުރުމުން ވިސްނުނީ އިންޑިޔާއަށް އައްޑޫން ބިންވިއްކާލެވިފައި ވާކަމަށް އެބިމުގަ އިންޑިޔާމީހުން ވަޒަންވެރިކުރަން އިންޑިޔާސަރުކާރު ބެނުންވާކަން.